text:
བཙོན་ནས་སྲིང་ཆུང་གུ་རུ་སྐྱིད་ལ་སྤྲིངས་པའི་འཕྲིན།
སྙིང་བཏོན་ཏེ་གླེང་བ།
—སྲིང་ཆུང་གུ་རུ་སྐྱིད་ལ་འཕྲིན་ལན་དུ།
ཐེའུ་རང་།
ཕན་ཚུན་ངོ་མ་ཐུག་ལ་སྐད་མ་གོ་བར་ལོ་ངོ་ཧྲིལ་པོ་གཅིག་ལྷག་འགོར་བའི་དེ་རིང་། ཁྲི་མུན་བཙོན་གྱི་འོབས་སུ་ཁྱོད་ཀྱིས་བསྐུར་བའི་འཕྲིན་དང་འདྲ་པར་འབྱོར་བར་དགའ་བ་སྨྲ་མི་ཤེས་པ་སྐྱེས་བྱུང་། གནམ་ས་གུ་དོག་པ། གདུག་པ་ཆེ་བ། མུན་པ་འཐིབ་པ་འདི་རུ་ཕ་སྐད་ཀྱི་འཕྲིན་དང་དཔེ་ཆ་འབྱོར་རྒྱུ་ནི་མཁའ་ཡི་མེ་ཏོག་ལྟ་བུར་ཆགས་ཡོད་ལ། འཕྲིན་ཕར་སྐུར་ཚུར་འོང་ལ་ཀླད་ནས་ལྟ་རྟོག་དང་ཞིབ་བཤེར་ཞེ་དྲག་ནན་མོ་བརྒྱུད་དགོས་པས། ནང་གི་དེ་ཉིད་མངོན་པར་མཚོན་པའི་སེམས་ཀྱི་གདངས་ཤིག་ནམ་ཡང་འདོན་ཐབས་དཀའ།འདི་ནི་བཤད་མི་ཤེེས་པའི་སྡུག་བསྔལ་ཅིག་རེད་ཨང་། ཀླད་ལ་དེའི་སྐོར་ནས་ཡོད་འོས་པའི་ཐོབ་ཐང་དང་རང་དབང་། གནས་ལུགས་རྒྱུ་མཚན་ལ་དྲངས་ནས་ཁ་གསལ་གཏིང་གསལ་གྱིས་ཡང་དང་ཡང་དུ་བཤད་ནའང་། དེ་དག་གི་དེ་དག་ཁབ་ཆག་ས་འོག་ལས་མ་འདས།
ཤིན་ཏུ་སྟབས་ལེགས་པ་ལ། དེ་རིང་ཁྱོད་ཀྱིས་བསྐུར་བའི་ཕ་སྐད་ཀྱི་འཕྲིན་ཡིག་ཤོག་ལྷེ་གཉིས་པོ་ཆད་ལྷག་འབྲུ་གཅིག་མེད་པར་འདི་གར་འབྱོར་བྱུང་བར། དངོས་གནས་ཚིག་གིས་མི་ཁྲོལ་བའི་དགའ་བ་སྐྱེས་བྱུང་། བྱེ་མའི་ཐང་ཆེན་པོ་ན་ཚ་བས་གདུང་བའི་སྲོག་ལྡན་སུ་ཞིག་གི་ཁ་ལ་ཆར་ཆུའི་ཐིགས་པ་གཅིག་ཟགས་པ་ལྟ་བུའི། འཆི་ཁའི་ཕྱི་མིག་ལས་ཀྱང་རྣོ་བའི་ཚོར་བ་འདི་ནི། དག་དག་དབྱངས་གསལ་གྱི་ཕྲེང་བར་བརྒྱུས་པའི་ཡི་གེའི་གཟུགས་རིས་སྙིང་ཉེ་བ་འདིས་བསྩལ་འོང་པ་ཞིག་རེད་ཨང་། སྙུ་གུ་འཛིན་མཁན་ཞིག་ལ་མཚོན་ན། ཤོག་བུའི་ངོས་ཀྱི་ནག་ཆུང་ཡི་གེ་ལས་མཛེས་པའི་རི་མོ་ཞིག་དང་། དེའི་གསེང་དང་ལྟེམས་སུ་འཕྱོ་བའི་རྣམ་ཤེས་ཀྱི་སྐད་སྒྲ་ལས་སྙན་པའི་རོལ་མོ་ཞིག་གང་དུ་ཡོད་དེ་མི་འདུག་གོ ལྷག་པར་དུ། བོད་མི་སྙུག་ཐོགས་པ་ཞིག་ལ་མཚོན་ན། བོད་ཡིག་བོད་སྐད་ལས་རྣོ་བའི་ཚོར་བ་ཞིག་དང་དད་མོས་ཤིག་ཡུལ་དུས་གང་ལའང་མེད་རེད།
ལྟ་སྲུང་ཁང་དུ་འབྲི་ས་འབྲི་བྱེད་མ་རྙེད་པར་བརྩེ་གདུང་དང་ཆགས་སྡང་ཡོད་ཚད་ནང་དུ་བསྡམས་ནས “སྡུག་སྒོང” བྱེད་དུས་དང་། ཡང་བཙོན་ཁང་འདི་རུ་ཐོན་དུས། བོད་ཡིག་གི་འཕྲིན་དང་དཔེ་ཆ་འབྱོར་ས་མེད་པར་བཙན་སྡོམ་བྱེད་དུས། ངས་ང་རང་གསོན་བྱེད་དང་འཆི་བྱེད་ཀྱི་ཚབ་ཉན་པའི་སྟོབས་ཤུགས་ལ། ལག་ནང་གི་སྙུ་གུ་འདི་དང་། དབྱངས་གསལ་གྱི་རི་མོ་འདི་ལས་ཐུ་བ་ཞིག་མེད་པ་གཞི་ནས་རྟོགས་བཞག འདིས་སྙུ་གུ་འཛིན་མཁན་ཞིག་གི་ཕུགས་བསམ་དང་དད་མོས་མཚོན་གྱིན་ཡོད་ལ། ཁྱད་པར་དུ་བོད་མི་སྙུག་ཐོགས་པ་ཞིག་གི་རེ་འདུན་དང་། གནས་བབ། སྐྱིད་སྡུག་མཚོན་གྱིན་ཡོད་པའང་རེད།་དེ།རང་དབང་དང་། འདྲ་མཉམ། དམངས་གཙོའི་དུས་རབས་འདི་འདྲ་ཞིག་ལ།ལག་ནང་གི་སྙུ་གུར་ཆག་འཇིག་བཙན་གཡེམ་ཐེབས་པའི་འགྲོ་བ་ལས་ངན་ཞིག་ལ་བོད་མི་ང་ཚོ་ལས་སུ་ཞིག་ཡོད་དམ། དུས་དེ་རིང་སྙུ་གུ “འཛིན་ཉེས” དང་སྐད་ཆ “བཤད་ཉེས” ཀྱི་བཀའ་ཁྲིམས་ཕོག་སྟེ་ནག་པོ་བཙོན་དུ་སྡོད་དགོས་བྱུང་བ་དང་། བཙོན་ནས་སྙུ་གུ་མ་རྙེད་པར་ཅི་ཞིག་འབྲི་འདོད་ཀྱི་འདུན་པས་ཡིད་སེམས་མནར་བའི་མྱོང་ཐོབ་འདིས།ང་རང་གསོན་བྱེད་ཀྱི་གདེང་དང་འཆི་བྱེད་ཀྱི་སྟོབས་ནི་ལག་ནང་གི་སྙུ་གུ་འདི་དང་། དེའི་རྩེ་མོར་འཁྲུངས་པའི་དབྱངས་གསལ་གྱི་རི་མོ་འདི་ལས་མེད་པའི་ཕུགས་བསམ་དང་དད་མོས་སེམས་ངོ་འཕྲོད་བྱུང་ལ།ཡུལ་དུས་གནས་བབ་གང་ལའང་། ལག་ནང་གི་སྙུ་གུ་འདི་མི་འདོར་བའི་ཆོད་སེམས་གོར་མ་རྡོ་བཞིན།ཡོམ་ཡོམ་ལྕུག་ལྕུག་མེད་པར་སེམས་ཀྱི་ས་གཞིར་སྲ་བཀན་ནེར་གདབ་སོང་པས། ཕྱོགས་གཞན་ཞིག་ནས་ཁྲི་མུན་བཙོན་གྱིས་ང་དང་སྙུ་གུའི་བར་ལ་བརྩེ་གདུང་དང་ཡིད་ཆེས་འདི་འདྲ་སྲ་མོ་ཞིག་བསྩལ་སོང་བར་བཀའ་དྲིན་ཞུས་ན་རེད་ཨང་།
རེད་དེ། མི་ཚེ་འདིར། ཁྱོད་ཀྱི་ཕུ་བོ་ང་བོད་ཀྱི་འགྲོ་བ་ལྟེ་ཐོགས་སུ་སྐྱེས། སྙུ་གུ་དང་ལས་འབྲེལ་རྙེད། བོད་ཀྱི་རིག་གནས་ཀྱི་བྱིན་ཐོབ།དབྱངས་གསལ་སུམ་ཅུར་གྲོགས་ཆགས། ཁྱད་པར་དུ་རྩོམ་རིག་ཅེས་པའི་རིག་པ་བླ་ན་མེད་པ་འདི་ལ་ཞེ་འདྲིས་སུ་སོང་པ་ནས། ཁེར་རྐྱང་དང་། གདུང་སེམས།བློ་ཕམ། འཇིགས་སྐྲག་སོགས་འདི་དང་འདི་ལ་བསྐྱབས་ཤིང་། རང་དབང་དང་། ཡིད་ཆེས། དད་མོས། ང་རྒྱལ། བརྩེ་གདུང་སོགས་ཀྱང་འདི་དང་འདི་ཡིས་བསྩལ་བ་ལགས་ན། སྐྱིད་སྡུག་གི་ཕུན་ཚོགས་འདི་དང་ཆགས་སྡང་གི་རོལ་མོ་འདི་འཛད་པ་དང་འཇགས་པ་མེད་ཨང་། ཡུལ་དུས་གང་ལའང་། མཛེས་པའི་ཕུགས་བསམ་འདི་སྙིང་ལ་ཕུར་བུར་གདབ་ཡོད་པས། དེ་ནི་དབང་ཤེད་གང་གིས་ཀྱང་གཏུབ་ཐུབ་པ་ཞིག གཅད་ནུས་པ་ཞིག འབལ་དོ་བ་ཞིག་ཡེ་ནས་མ་ཡིན། རང་དབང་གི་བསམ་བློ་དང་དད་མོས་ནི་བསམ་པའི་ནང་ན་གནས་པའི་སྟོབས་ཤུགས་ཤིག་ཡིན་པ་ལས། ལག་མགོ་རྐང་མགོར་ཐོགས་པའི་འདོགས་ཆ་ཞིག་མིན་ན། རྐག་སྒྲོག་ལག་སྒྲོག་ལ་ནི་འཇིགས་དགོས་ཅི།ཁོ་བོ་དང་ཁོ་བོ་ལྟ་བུའི་བོད་མི་སྙུག་ཐོགས་པ་དག་གནས་མི་སྡུག་པ་འདི་འདྲ་ཞིག་ཏུ “གསོན་སྦས” བྱས་པ་ཡིས། ཁོ་བོ་དང་ཁོ་བོ་དག་གི “ནང་བླ་གསོན་དུར” བྱས་བཞག་ཡོད་སྙམ་ཡོད་ན། དེ་ནི་རྩ་བ་རྡོ་རྗེ་གདན་ནས་འཆུག་སོང་བ་རེད་ཅེས་སྨྲ་ཡི་ཡིན་ཏེ། དུས་དེ་རིང་ད་ལྟ་ཡང་། ཁྲི་མུན་བཙོན་གྱི་གནས་སུ་ངས་ང་ཡི་རང་དབང་གི་བསམ་བློའི་ངོས་ནས་སྐད་ཆ་སྨྲ་ཡི་ཡོད་པས་འདིས། སྒེར་གཅོད་པའི་ཕུགས་རེ་འདོད་མོས་ཇི་བཞིན་དུ་མ་འགྲུབ་པའི་གསལ་ཐམ་བརྒྱབས་པ་ཡིན་ནོ།།
སྙིང་ཉེ་བའི་སྲིང་ཆུང་། ཞེ་ཁྲལ་སེམས་གཅོང་མི་དགོས་ཏེ། ཁྱོད་ཀྱི་ཕུ་བོ་ང་ནི་མི་བུ་ཕལ་བ་ཉམ་ཆུང་བ་ཞིག་ཡིན་ནའང་། བླ་ན་མེད་པའི་རང་རེའི་རིག་གནས་སྙིང་སྟོབས་དང་། ཕུན་སུམ་ཚོགས་པའི་སྐད་དང་ཡི་གེ། ཡིད་དུ་འོང་པའི་རང་བྱུང་རི་ཆུ། ལྷུན་ཆགས་པའི་བག་ཆགས་འདུ་ཤེས་སོགས་ནི་དེ་འདྲའི་གཞོམ་གཞིག་མེད་པ་སྟོབས་འབར་བ་ཞིག་རེད་ཨང་། ད་ལྟ། དེ་དག་གིས་ང་རང་སྲུང་སྲུང་ལ་ཡོད། དོན་དུ་ང་ནི་དེ་དག་གི་ནང་དུ་གནས་བཅས་ཏེ་བསྡད་ཡོད་ཨང་། དེ་དག་ནི་ཁ་གྲག་ཤེས་པའི་བརྩེ་བ་དང་སྙིང་རྗེ་དང་སྟོབས་ཤུགས་བླ་ན་མེད་པ་ཞིག་རེད་ཨང་།
གཞན་ཡང་། ཁྱོད་ཀྱིས་བོད་ཀྱི་སྐད་ཡིག་ཟིན་བྲིས་སུ་རང་གི་གནམ་ས་ཁེར་ཚུགས་པ་ཞིག་ལ་བདག་བརྒྱབས་ནས་རྩོམ་འབྲི་བཞིན་ཡོད་པ་དེ་ལས་ཀ་ཡག་པོ་ཞིག་རེད། རྩོམ་འབྲི་བ་ནི་གཟབ་ནན་གྱི་ལས་ཀ་ཞིག་རེད། ལྷག་པར་དུ་པོད་ཁུག་ཏུ་རྩོམ་འབྲི་བ་ནི་ནན་ཏན་ཧ་ལས་པ་བྱེད་དགོས་པའི་ལས་ཀ་ཞིག་ཡིན། བོད་ཀྱི་སྐད་ཡིག་ཟིན་འདི་ལ་ང་རང་འདང་ཞེ་རྩིས་ཟབ་མོ་ཡོད། དེས་ང་ཡི་རྩོམ་འབྲི་དང་བསམ་གཞིག་ཐད་ལ་ས་མཚམས་རྡོ་རིང་ལྟ་བུའི་ཕན་ཐོགས་ཡོད། ཡང་ཅིག་བཤད་ན། དེ་རིང་ཁྲི་མུན་འོབས་ན་གནས་པའི་ང་རང་། བོད་ཀྱི་སྐད་ཡིག་ཟིན་བྲིས་སུ་ཆགས་པའི “ཐེའུ་རང་གི་བཙན་ས” ཞེས་པའི་གཞིས་ཀ་དེ་ནས།རང་དབང་གི་བསམ་བློར་ཆིབས་བསྒྱུར་ཞིང་། གོ་མཚོན་རུ་དར་དག་ཀྱང་གཞིས་ཀ་དེ་ནས་ཕྱར་ཏེ་ཐོན་པ་ཞིག་ཡིན་བཞག ཁྱོད་ཟིན་བྲིས་སུ་ཞུགས་པ་ནས་ཁྱོད་རང་ཉིད་ཀྱི་གཏམ་སྦྱོར་ལ་འགན་འཁུར་དགོས་པ་དང་། དྲ་བའི་རིག་གནས་ཁོར་ཡུག་ལ་འགན་འཁུར་དགོས་པ་མ་ཟད། བོད་ཀྱི་སྐད་དང་ཡི་གེ་ལའང་འགན་འཁུར་དགོས།འགན་འཁྲིའི་འདུ་ཤེས་ལྕི་མོ་ཞིག་དང་། དཀྱེལ་ཡངས་ཀྱི་བློ་ཁོག་ཡངས་མོ་ཞིག དཀའ་ཐུབ་ཀྱི་སྙིང་རུས་སྲ་མོ་ཞིག ད་རུང་ཁེར་རྐྱང་གི་ངང་ཐག་རིང་མོ་ཞིག་དང་། ཚུགས་ཐུབ་ཀྱི་ལངས་ཕྱོགས་བརྟན་མོ་ཞིག་མེད་ན། ཟིན་བྲིས་གཉེར་ནས་རྩོམ་བྲིས། བགྲོ་གླེང་བྱས། བསམ་བློ་བརྡར། ཤེས་རབ་བསེད་པ་ནི་ལས་སླ་མོ་ཞིག་ཡེ་ནས་མ་ཡིན། དྲ་ལམ་དུ་འུར་འདྲོག ཧོལ་རྒྱུག ཕོ་ཚོད། གཡོ་སྒྱུ། བཀའ་ལོག སྨད་དམོད་སོགས་ཀྱི་སྐད་སྒྲ་སྣ་ཚོགས་པ་ཚེར་མ་དང་མདའ་མདུང་གི་ཚུལ་གྱིས་རྣ་བར་ཟུག་རྒྱུ་མང་པས། རྟག་པར་དཔྱོད་ཤེས་དང་། གཟབ་ནན།བསམ་གཞིག འགན་འཁྲི། ཧུར་བརྩོན་བཅས་མི་འདོར་རྒྱུ་གལ་ཆེ་བ་ཡོད། དྲ་ཐོག་རིག་གནས་བགྲོ་གླེང་ནི། སྟབས་བདེ་རང་དབང་ཅན་གྱི་བསམ་བློའི་གླེང་སྟེགས་ཤིག་ཡིན་པ་ལས། རང་དབང་གི་གོ་བ་དཀྱོགས་ལོག་ཏུ་འཁྱེར་ནས། རང་སྣང་གང་ཤར་གྱི་སྐད་ཆ་དག་བདག་མེད་དུ་གཡུགས་ཏེ་རྩོད་རྙོག་བཟོ་བ་དང་། མི་གཞིར་དམའ་འབེབས་པ། གྲགས་འདོད་སྒེར་ཁེ་གཉེར་བ། ཡི་གེའི་གད་སྙིགས་སྤུངས་པ་ཡིན་ན་ནི་རྩ་བ་དགུ་ནས་མ་འགྲིག་པ་རེད་ལ།རང་ཅག་ཚོ་སྣང་ཚུལ་ཕྱི་མ་དེར་གོམས་ཡོད་པས། རྣམ་པ་ཐམས་ཅད་དུ། བཙོག་པ་འཁོར་རྒྱུག་དང་ངན་པ་རུབ་འདུས་ཀྱི་རིག་གནས་མཁའ་དབུགས་དེའི་ནང་དུ་མི་ཐིམ་རྒྱུ་ཤིན་ཏུ་གལ། འུར་ཟིང་ཞོག་འདྲོག་གི་ཁོར་ཡུག་དེ་ནས། ཁྱོད་ཀྱིས་བདག་པོ་རང་གི་བློ་མིག་མི་འབོར་རྒྱུ་གཙོ་ལ། རང་ཉིད་བོད་ཅིག་ཡིན་པའི་བློ་མིག་དང་།མྱི་ཞིག་ཡིན་པའི་བློ་མིག་མི་འབོར་རྒྱུའང་དེ་བཞིན་དུ་གཙོའོ།།
མཐར།   ལས། ང་ཡི་ཡིད་སེམས་ཡོམ་ཡོམ་སྒུལ་མྱོང་བའི་ཚིག་ཀ་ཞིག་གིས་འཕྲིན་འདིའི་མཇུག་བསྡུ་བར་བྱེད་ལ། འདི་ཡང་ “ཕུ་བོས་ནུ་མོར་བཏམས་ཤིང་བསྟན་པའི་མདོ་རུ། དཔེ་དང་རྟེན་འབྲེལ་འགྲིག་སོང་སྙམ་ན་ལྷག་པར་གོ་བ་དང་བརྩེ་བ་ཡོད་བཞག་ལ། འདིས་ཁོ་བོའི་དེ་རིང་གི་གནས་སྟངས་ལ་བླ་ན་མེད་པའི་སྙིང་ཕུར་གདབ་སོང་བསམ་ན་དེ་བས་ཀྱང་རིན་ཐང་ཆེ་སྟེ། “བྱ་ངན་གཡོ་ཐབས་ཁོ་ན་བྱེད་བཞིན་གསོན་པོར་སྡོད་པ་ལས། དྲང་ཞིང་ཚད་མ་འབའ་ཞིག་བྱེད་བཞིན་ཤི་དགོས་བྱུང་ཡང་ཆོག་པ་ཙམ་གྱི་ནར་དུ་བསྲན་ཚུགས་པར་བྱ་དགོས་སོ”
—-ཞེས་སྤྱི་ལོ ༢༠༡༢ ལོའི་ཟླ ༤ པའི་ཚེས ༡༧ ཉིན། རྒྱ་མིའི་གྲོང་ན”བདེན་ཉེས”ཁུར་བའི་ཁྱོད་ཀྱི་ཕུ་བོ་སྙུག་ཐོགས་གང་དེས་ནག་པོ་བཙོན་ནས་སྤྲིངས་སོ།
__ཨ དོན་ཉིས་འོས་སྦྱོར་བྱས།


c: text/html

text:
༧གོང་ས་རྒྱལ་བ་རིན་པོ་ཆེ་མཆོག་ནས་རྒྱ་གར་གྱི་གནའ་རབས་ལེགས་བཤད་དག་གིས་འཛམ་གླིང་སྤྱི་ལ་ཞབས་འདེགས་རྒྱ་ཆེན་པོ་ཞིག་ཞུ་བར་ཐོག་མར་ལེགས་བཤད་དེ་དག་རྒྱ་གར་རང་ཉིད་ནང་སླར་གསོ་དགོས་པ་ཧ་ཅང་གལ་ཆེན་པོ་རེད་ཅེས་གསུངས་འདུག
༧གོང་ས་རྒྱལ་བ་རིན་པོ་ཆེ་མཆོག་ནས་ཟླ་འདིའི་ཕྱི་ཚེས་ ༡༨ ཉིན་ནས་བཟུང་རྒྱ་གར་གྱི་རྒྱལ་ས་ལྡི་ལིའི་གཙོས་ཨོ་དི་ས་དང་ནུབ་བྷང་གྷལ་ནང་མཛད་འཕྲིན་སྐྱོང་བཞིན་ཡོད་པ་ལྟར། དེ་རིང་ཕྱི་ཚེས་ ༢༣ ཉིན་ནུབ་བྷང་གྷལ་གྱི་རྒྱལ་ས་ཀོལ་ཀ་ཏར་རྟེན་གཞི་བྱས་པའི་རྒྱ་གར་ཚོང་པའི་ལྷན་ཚོགས་ (Indian Chamber of Commerce )སུ། རྒྱ་གར་གནའ་རབས་ཀྱི་རིག་གནས་སླར་གསོའི་ (Revival of Ancient Indian Knowledge) སྐོར་བཀའ་སློབ་བཀའ་དྲིན་སྐྱོང་བཞིན་ཡོད་པ་དང་། མཛད་འཆར་ལྟར་ན་ཟླ་འདིའི་ཕྱི་ཚེས་ ༢༦ ཉིན་ཕྱིར་བཞུགས་སྒར་དུ་ཆིབས་བསྒྱུར་བསྐྱང་རྒྱུ་ཡིན་འདུག
དེ་ཡང་ཟླ་འདིའི་ཕྱི་ཚེས་ ༡༨ ཉིན་ལྡི་ལིར་ཡོད་པའི་གྷན་ཌེ་ཝི་སལ་ཝན་སློབ་གྲྭའི་(Gyan Devi Salwan Public School )དགེ་ལས་སློབ་ཕྲུག་རྣམས་ལ་རྒྱ་གར་གནའ་རབས་ཀྱི་སེམས་ཁམས་རིག་པ་གཙོ་བོར་གྱུར་བའི་ལེགས་བཤད་དེ་དག་སླར་གསོ་དགོས་གལ་ཆེ་སྐོར་བཀའ་སློབ་བསྩལ་ཡོད་པ་དང་། སྐབས་དེར་༧གོང་ས་མཆོག་གིས་རྒྱ་གར་ལ་མཚོན་ན་ཆོས་དད་ཙམ་མིན་པར་སྲོལ་རྒྱུན་ལམ་ནས་འགྲོ་བ་མིའི་རྣམ་དཔྱོད་ཡར་རྒྱས་གཏོང་རྒྱུའི་ནུས་པ་ཧ་ཅང་ལྡན་ཡོད། རྒྱ་གར་གནའ་རབས་ཀྱི་བློའི་རྣམ་གཞག་དང་རྣམ་རྟོག་རིགས་འདྲ་མིན་ཡོད་པ་དེ་དག་ལ་གཉེན་པོ་བསྟེན་ཕྱོགས་ཀྱི་ལེགས་བཤད་དེ་དག་ཆོས་ཁས་ལེན་མིན་དང་ཆོས་ལུགས་ཇི་ཡིན་ཁྱད་གང་ཡང་མེད་པའི་ཐོག་ནས་ཐུན་མོང་གིས་སློབ་སྦྱོང་བྱེད་ཐུབ་པ་ཞིག་དང་། དེ་བརྒྱུད་འགྲོ་བ་མིའི་རིགས་སྤྱིའི་བདེ་སྡུག་དང་ད་ལྟའི་འཛམ་གླིང་གི་གནས་སྟངས་ཐོག་ནས་འབྲེལ་བ་ཧ་ཅང་ཆེན་པོ་ཡོད་པ་འདི་ངོས་རང་གི་ཉམས་མྱོང་ཐོག་ནས་བརྗོད་ཐུབ། དེར་བརྟེན་འཛམ་གླིང་སྤྱི་ལ་ཞབས་འདེགས་རྒྱ་ཆེན་པོ་ཞིག་ཞུ་བར་ཐོག་མར་ལེགས་བཤད་དེ་དག་རྒྱ་གར་རང་ཉིད་ནང་སླར་གསོ་བྱ་དགོས་པ་ཧ་ཅང་གལ་ཆེན་པོ་ཆགས་ཡོད་སྟབས། ད་ཆ་གནའ་རབས་ཀྱི་ལེགས་བཤད་སྤྱི་དང་ལྷག་པར་ཚད་མ་རིག་པའི་རྣམ་གཞག་ལ་ཁྱེད་རང་ཚོས་སློབ་སྦྱོང་བྱ་དགོས་པའི་དུས་ལ་བབ་འདུག ཆོ་ག་ཕྱག་ལེན་ཙམ་དང་ཞལ་འདོན་བཏོན་པ་ཙམ་གྱིས་འདང་གི་མེད། ཅེས་གསུངས་འདུག
ཕྱི་ཚེས་ ༡༩ ཉིན་ཉམ་ཐག་བྱིས་པ་སྲུང་སྐྱོབ་ཚོགས་པ་འཛུམ་མདངས་ཐེབས་རྩ་ཁང་(Smile Foundation)ལ་ཧིན་སྒོར་འབུམ་ ༡༢༥ གསོལ་བསྩལ་མཛད་པ་དང་འབྲེལ། དབུལ་ཕྱུག་བར་ཁྱད་ཇེ་ཆེར་འགྲོ་བཞིན་པའི་གནས་སྟངས་གཟིགས་སྐབས་ཐུགས་འཚབ་ཧ་ཅང་ཡོང་བཞིན་པ་དང་། བར་ཁྱད་དེ་དག་ཉུང་དུ་གཏོང་ཆེད་བྱིས་པ་ཉམ་ཐག་རྣམས་ལ་ཤེས་ཡོན་གྱི་གོ་སྐབས་སྤྲད་པ་བརྒྱུད་འདྲ་མཉམ་བཟོ་ཐུབ་རྒྱུ་ཡིན་ལ། འདྲ་མཉམ་གྱི་སྤྱི་ཚོགས་སྐྲུན་རྒྱུའི་ཐབས་ལམ་ཉག་གཅིག་ནི་ཤེས་ཡོན་གྱི་གོ་སྐབས་སྤྲད་རྒྱུ་དེ་ཡིན་སྟབས། བྱིས་པ་ཉམ་ཐག་ཚོ་སྤོབས་པ་ནམ་ཡང་ཞུམ་མི་རུང་སྐོར་བཀའ་སློབ་བསྩལ་འདུག་ལ། ཉམ་ཐག་བྱིས་སྐྱོང་ཚོགས་པ་དེས་རྒྱ་གར་རྒྱལ་ཡོངས་ཀྱི་མངའ་སྡེ་ ༢༥ ནང་གི་གྲོང་གསེབ་སྐྱོ་བོ་གྲངས་ ༩༥༠ གཙོ་བོར་གྱུར་བའི་ས་ཁུལ་གཞན་ཁག་ཅིག་ནས་ལོ་ལྟར་ལས་འཆར་འདྲ་མིན་ཁག་ ༢༠༠ བང་སྒྲིག་སྟེ་ཉམ་ཐག་བྱིས་པ་དང་ཁྱིམ་ཚང་གྲངས་ ༤༠༠ ༠༠༠ ལ་རོགས་རམ་གནང་བཞིན་ཡོད་འདུག
ཕྱི་ཚེས་ ༢༠ ཉིན་གྱི་སྔ་དྲོར་ཨོ་གླིང་གྲོས་ཚོགས་འཐུས་མི་བཞི་ལས་གྲུབ་པའི་སྐུ་ཚབ་ཚོགས་ཆུང་ཞིག་ལ་མཇལ་ཁ་དང་བཀའ་སློབ་གནང་གྲུབ་རྗེས། ཨོ་ཌི་ས་མངའ་སྡེའི་ནང་ཆིབས་བསྒྱུར་བསྐྱངས་ཡོད་པ་དང་། ཕྱི་ཚེས་ ༢༡ ཉིན་ཀ་ལིངྷ་སྤྱི་ཚོགས་ཚན་རིག་བསྟི་གནས་ཁང་(Kalinga Institute of Social Sciences) དང་། ཀ་ལིངྒ་འཕྲུལ་རིགས་སྦྱོང་བརྡར་མཐོ་སློབ་ KIITཁང་གཉིས་ཀྱི་ནང་ཆིབས་བསྒྱུར་གྱིས་བླང་དོར་བཀའ་སློབ་གནང་ཡོད་པ་དང་། ཀ་ལིངྒ་སྤྱི་ཚོགས་ཚན་རིག་བསྟི་གནས་ཁང་གིས། ༧གོང་ས་རྒྱལ་བ་རིན་པོ་ཆེ་མཆོག་ལ་འགྲོ་བ་མིའི་བཟང་སྤྱོད་ཀྱི་གཟེངས་རྟགས་ཐེངས་ ༡༠ (10th KISS Humanitarian Award )པ་འབུལ་ལམ་ཞུས་ཡོད་འདུག
ཉིན་དེར་ཨོ་ཌི་ས་ཕུན་ཚོགས་གླིང་མི་མང་ ༡༥༠༠ བརྒལ་བར་བླང་དོར་བཀའ་སློབ་གནང་སྐབས། དེ་རིང་འདིར་ཨོ་ཌི་ཤ་སློབ་གྲྭ་ཞིག་ཏུ་སྐད་བཏང་བ་ལྟར་འདིར་འབྱོར་བ་རེེད། ངོས་ཀྱིས་བར་སྐབས་ནས་ཕྱི་རྒྱལ་ཡུལ་གྲུ་ཁག་ཏུ་འགྲོ་རྒྱུ་དཔེར་ན། ཨ་རི་ལྟ་བུ་ཡིན་ན་ཆུ་ཚོད་ ༡༥།༡༦ རིང་གནམ་གྲུའི་ནང་འགྲོ་དགོས་ཀྱི་ཡོད། དེ་བཞིན་ཡུ་རོབ་དང་ཉི་ཧོང་དུ་འགྲོ་རྒྱུར་གང་ཙམ་ཐག་རིང་པོ་འདུག ལོ་ཡར་རྒས་ཡོང་སྐབས་ཐང་ཆད་རྒྱུ་ཕྲན་བུ་ཤུགས་ཆེ་རུ་འགྲོ་གི་འདུག དེར་བརྟེན་ཕར་ཚུར་ཐག་རིང་པོ་འགྲོ་རྒྱུར་ཕྱོགས་གཅིག་ནས་ཐང་ཆད་ཀྱི་འདུག གཉིས་ནས་ཆོས་དང་རིག་གཞུང་མི་འདྲ་བ་ཞིག་ཆགས་ཡོད། དེ་ལས་རྒྱ་གར་ནི་ནང་པའི་ལུང་པ་མིན་ནའང་ནང་ཆོས་རྒྱ་གར་ནས་དར་བ་རེད། ལྷག་པར་དཔལ་ནཱ་ལེནྡཱའི་མཁས་པའི་དབང་པོ་དེ་དག་རྒྱ་གར་བ་ཤ་སྟག་ཆགས་ཡོད། ང་རང་ཚོ་བོད་གངས་ཅན་ལྗོངས་ཀྱི་སངས་རྒྱས་བསྟན་པ་རིགས་པའི་ལམ་ནས་འགྲེལ་བཤད་རྒྱག་རྒྱུ་ཡོད་པ། གང་ལྟར་འཛམ་གླིང་འདིའི་སྟེང་ངོམ་ཆོག་པའི་ནང་པའི་ལྟ་གྲུབ་འདི་རྒྱ་གར་ནས་བྱུང་བ་རེད། རྒྱ་གར་བ་མི་དུང་ཕྱུར་བཅུ་གྲངས་ཀྱི་བསམ་བློ་ནང་དུ་ནང་ཆོས་ཟེར་ན་ཐག་རིང་པོ་གང་ཡང་མེད་སྟབས། རྒྱ་གར་གྱི་གནའ་རབས་ཤེས་ཡོན་སེམས་ཁམས་རིག་པ་གཙོ་བོར་གྱུར་པའི་རིག་གནས་དེ་དག་འགྲེལ་བཤད་རྒྱག་དུས་རྒྱུ་མཚན་གྱི་ཐོག་ནས་འགྲེལ་བཤད་རྒྱག་རྒྱུ་ཡོད་པ། མདོར་ན་གཏན་ཚིགས་རིག་པའི་ཐོག་ནས་འགྲེལ་བཤད་རྒྱག་རྒྱུ་ཡོད་སྟབས། འདི་ནི་རྒྱ་གར་རང་གི་ཕ་མེས་ཀྱི་ཤེས་ཡོན་སྡེ་ཚན་ཞིག་ཆགས་ཡོད། འདི་རྒྱ་གར་ནང་ཤུགས་རྒྱག་ཐུབ་ན་བསམས་ནས་ངོས་ཀྱི་རེ་བ་རྒྱག་གི་ཡོད། ངོས་ཀྱིས་བར་སྐབས་རྒྱ་གར་གྱི་སློབ་གྲྭ་ཆེ་ཁག་དེ་འདྲ་དང་ཤེས་ཡོན་ཅན་དང་མཉམ་དུ་འཚོགས་རྒྱུ་ཤུགས་ཆེ་རུ་གཏོང་གི་ཡོད། དེ་རིང་འདིར་ཡོང་རྒྱུ་དེ་ཡང་གཙོ་བོ་རྒྱ་གར་གྱི་གནའ་རབས་ཀྱི་ཤེས་ཡོན་ལ་དོ་སྣང་གསར་པ་སླེབ་རྒྱུ་དང་བསྐྱར་གསོ་བྱེད་ཐུབ་རྒྱུར་ངོས་ཀྱིས་རེ་བ་རྒྱག་གི་ཡོད། ཅེས་དང་། དེང་སང་འཛམ་གླིང་ནང་མིས་བཟོས་པའི་དཀའ་ངལ་མང་པོ་ཞིག་ཡོང་གི་ཡོད་པ་དེ་ཚོ་མིས་སེལ་ཐབས་དགོས་སྐོར་བཀའ་སློབ་གནང་འདུག
བོད་མིའི་སྒྲིག་འཛུགས་ཀྱི་དྲ་བ་ལས་བཏུས།

robotstxt: allowed

filter: keep


text:
ཕྲེང་བའམ་ཡང་ན་བགྲང་ཕྲེང་ལ་དག་ཡིག་གསར་བསྒྲིགས་ལས། རྡོག་པོ་མང་བོ་སྐུད་པ་དང་ཐག་པ་སོགས་ལ་བརྒྱུས་པའམ་གཅིག་རྗེས་གཅིག་བསྒྲིགས་པའི་དངོས་པོའི་མིང་། ཞེས་གྲངས་ཀ་འདྲེན་བྱེད་ཀྱི་ཕྲེང་བ་ལ་བཤད་པ་དང་། སྔགས་ཆས་རྣམ་བཤད་ལས་ཕྲེང་བའི་ངོ་བོ་ལ་དངོས་པོ་གང་ཞིག་ཟླུམ་པོ་ལ་སོགས་པར་བཅོས་ནས་དུ་མ་སྐུད་པ་ལ་བརྒྱུས་ཏེ་རྒྱན་དང་བསྙེན་པའི་གྲངས་ཚད་འཛིན་སླད་གྲངས་ངེས་ཅན་ཞིག་ཏུ་བྱས་པ་དེ་ཕྲེང་བའི་ངོ་བོར་འཇོག་ཆོག་སྟེ། སློབ་དཔོན་པདྨ་ཀཱ་རའི་དགོངས་འདུས་ཕྲེང་བཤད་སྔགས་འཆང་རྒྱན་གྱི་མེ་ཏོག་ཏུ་དྲངས་པ་ལས། རྩར་ལས་རྒྱུས་དང་གྲངས་ཅན་དང་། །རྒྱན་དུ་བྱས་དང་ཁྲིགས་ལ་འབེབས། །ཚོད་འཛིན་བསྙེན་པའི་སླད་དུ་སྟེ། །དེ་སོགས་ཕྲེང་པའི་ངོ་བོར་བཤད། །ཅེས་གསུངས་པའི་ཕྱིར།
དང་པོ། ཕྲེང་བའི་གོ་དོན་དང་ངེས་ཚིག
དེ་ཡང་ཕྲེང་བའི་ངོ་བོའམ་གོ་དོན་ནི༼སློབ་དཔོན་པདྨའི་དགོངས་འདུས་ཕྲེང་བཤད་སྔགས་འཆང་རྒྱན་གྱི་མེ་ཏོག༽ ལས“དད་དང་ལྡན་པའི་སྐྱེས་མཆོག་རྣམས། །བླ་མ་ལ་ནི་སེམས་ཕྲེང་བས། ། གསོལ་བ་ཕུར་ཚུགས་གདབ་པ་དང་། ། སྒྲུབ་ལ་ནན་ཏན་བྱེད་འདོད་པས། ། ཡི་དམ་ལྷ་ལ་སེམས་ཕྲེང་ཞིང་། །བསྙེན་པ་ཚུལ་བཞིན་བརྩོན་པ་དང་། ། འཕྲིན་ལས་མྱུར་དུ་བསྒྱུར་འདོད་པས།། མཁའ་འགྲོ་ལ་ནི་སེམས་ཕྲེང་ཞིང་། ། ལས་རྣམས་མཐའ་རུ་དབྱུང་བ་སྟེ།། བླ་མ་ལ་ནི་སེམས་ཕྲེང་བས། ། གདུང་བ་དྲག་པོ་བསྐྱེད་པ་ཡིས། །བླ་མས་བདག་ལ་ཐུགས་ཕྲེང་ནས། ། བརྩེ་བ་ཆེན་པོས་བྱིན་གྱིས་བརླབས། ། ཡི་དམ་ལྷ་ལ་སེམས་འཕྲེང་ནས། ། སྒྲུབ་པ་ནན་ཏན་བསྐྱེད་པ་ཡིས། །ལྷ་ཡིས་བདག་ལ་ཐུགས་ཕྲེང་ནས། ། མཆོག་དང་ཐུན་མོང་དངོས་གྲུབ་སྦྱིན། ། ཌཱཀྐྐཱིའི་ཚོགས་ལ་སེམས་ཕྲེང་ཞིང་། །འཕྲིན་ལས་དྲག་ཏུ་བསྐུལ་བ་ཡིས། ། ཌཱ་ཀྐྐཱི་བདག་ལ་ཐུགས་ཕྲེང་ནས། ། ཅི་འདོད་འཕྲིན་ལས་བསྒྲུབ་པར་བྱེད། ། དེ་བཞིན་མཆེད་དང་ལྕམ་དྲལ་དང་། ། རྡོ་རྗེ་སྤུན་གྲོགས་ལ་སོགས་པར། ། ཕན་ཚུན་གཅིག་ལ་གཅིག་ཕྲེང་བས། ། དམ་ཚིག་རྣམས་ལས་མི་འདའ་ཞིང་། ། དཀྱིལ་འཁོར་གཅིག་ཏུ་འགྲུབ་པ་དང་། ། རྡོ་རྗེ་སྲད་བུས་སྦྲེལ་བ་ཡིས། ། དགོངས་པ་གཅིག་ཏུ་གྱུར་པ་རྣམས།། གཅིག་སེམས་གཅིག་ལ་ཕྲེང་བའོ། ། ”ཞེས་གསུངས་པ་ལྟར། བགྲང་ཕྲེང་གི་ངེས་ཚིག་ལ་སྔགས་ཆས་རྣམ་བཤད་ལས། གཉིས་པ་ངེས་ཚིག་ནི། དད་ལྡན་གྱི་སློབ་མ་དང་སྐྱེས་མཆོག་དེ་བླ་མ་ལ་སེམས་ཕྲེང་ནས་གསོལ་བ་ཕུར་ཚུགས་སུ་འདེབས་པ་དང་། ཡི་དམ་ལ་སེམས་ཕྲེང་ནས་བསྙེན་སྒྲུབ་ལ་ནན་ཏན་དུ་བརྩོན་པ་དང་། མཁའ་འགྲོའི་ཚོགས་ལ་སེམས་ཕྲེང་ནས་ལས་ཚོགས་རྣམས་མཐར་བསྐྱེལ་བ་དང་། བླ་མ་སློབ་མ་ལ་ཐུགས་ཕྲེང་ནས་བརྩེ་བ་ཆེན་པོས་རྗེས་སུ་བཟུང་ཞིང་བྱིན་གྱིས་རློབས་པ་དང་། ཡི་དམ་སྒྲུབ་པ་པོ་ལ་ཐུགས་ཕྲེང་ནས་མཆོག་མཐུན་གྱི་དངོས་གྲུབ་སྩོལ་བ་དང་། མཁའ་འགྲོ་རྣལ་འབྱོར་པ་ལ་ཐུགས་ཕྲེང་ནས་འཕྲིན་ལས་བསྒྲུབ་པ་དང་། རྡོ་རྗེའི་མཆེད་ལྕམ་རྣམས་ཕན་ཚུན་ལ་སེམས་ཕྲེང་ནས་དམ་ཚིག་བསྲུང་བར་བྱེད་པའི་དམ་ཚིག་གི་རྫས་ཡིན་པས་ན་ཕྲེང་བ་ཞེས་བྱ་སྟེ། སྔ་མ་དེ་ཉིད་ལས་གཉིས་པ་ཕྲེང་བའི་ངེས་ཚིག་ནི། དད་དང་ལྡན་པའི་སྐྱེས་མཆོག་རྣམས། བླ་མ་ལ་ནི་སེམས་ཕྲེང་བས། གསོལ་བ་ཕུར་ཚུགས་གདབ་པ་དང་། སྒྲུབ་པ་ནན་ཏན་བྱེད་འདོད་པས། ཡི་དམ་ལ་ནི་སེམས་ཕྲེང་ཞིང་། བསྙེན་པ་ཚུལ་བཞིན་བརྩོན་པ་དང་། འཕྲིན་ལས་དམིགས་སུ་བསྒྱུར་འདོད་པས། མཁའ་འགྲོ་ལ་ནི་སེམས་ཕྲེང་ཞིང་། ལས་རྣམས་མཐར་རུ་དབྱུང་བ་སྟེ། བླ་མ་ལ་ནི་སེམས་ཕྲེང་བས། གདུང་བ་དྲག་པོ་བསྐྱེད་པ་ཡིས། བླ་མས་བདག་ལ་ཐུགས་ཕྲེང་ནས། བརྩེ་བ་ཆེན་པོས་བྱིན་གྱིས་རླབས། ཡི་དམ་ལྷ་ལ་སེམས་ཕྲེང་ནས། སྒྲུབ་པ་ནན་ཏན་བསྐྱེད་པ་ཡིས། ལྷ་ཡིས་བདག་ལ་ཐུགས་ཕྲེང་ནས། མཆོག་དང་ཐུན་མོང་དངོས་གྲུབ་སྦྱིན། ཌཱ་ཀྐཱའི་ཚོགས་ལ་སེམས་ཕྲེང་ཞིང་། འཕྲིན་ལས་དྲག་ཏུ་བསྐུལ་བ་ཡིས། ཌཱ་ཀྐཱས་བདག་ལ་ཐུགས་ཕྲེང་ནས། ཅི་འདོད་འཕྲིན་ལས་བསྒྲུབ་པར་བྱེད། དེ་བཞིན་མཆེད་དང་ལྕམ་དྲལ་དང་། རྡོ་རྗེ་སྤུན་གྲོགས་ལ་སོགས་བར། ཕན་ཚུན་གཅིག་ལ་གཅིག་ཕྲེང་བས། དམ་ཚིག་རྣམས་ལས་མི་འདའ་ཞིང་། དཀྱིལ་འཁོར་གཅིག་ཏུ་འགྲུབ་པ་དང་། རྡོ་རྗེ་སྲད་བུས་སྦྲེལ་བ་ཡིས། དགོངས་པ་གཅིག་ཏུ་གྱུར་བ་རྣམས།གཅིག་སེམས་གཅིག་ལ་ཕྲེང་བའོ། །ཞེས་གསུངས་པའི་ཕྱིར།
གཉིས་པ། ཕྲེང་བའི་རྒྱུ།
བགྲེང་ཕྲེང་གི་རྒྱུ་ལ་སྔགས་ཆས་རྣམ་བཤད་ལས། གསུམ་པ་རྒྱུ་ལ་ནི་སྤྱི་དང་བྱེ་བྲག་གཉིས་ལས། དང་པོ་ནི། ཕྲེང་བའི་རྒྱུ་སྤྱི་ལ་ནི་ཤེལ་དང་། ཉ་ཕྱིས། མུ་ཏིག མུ་མེན། བྱི་རུ། ལུང་ཏང་། དུང་། གསེར། དངུལ། ཟངས་མ། ཞ་ཉེ། འཁར་བ། པདྨའི་སྙིང་པོ། བ་སོ། ཙནྡན། རུ་ཀྵ། མིའི་ཐོད་རུས། རྔ་མོང་དང་བོང་བུ་མ་ཧེ་རྣམས་ཀྱི་རུས་པ། འབྲས་བུའི་རིགས་དང་། རིན་པོ་ཆེའི་རིགས་སོགས་ཕལ་ཆེར་གང་འདོད་དམ་གང་འཛོམ་ལ་བྱ་རུང་སྟེ། དུས་འཁོར་བསྡུས་རྒྱུད་ལས། ཤེལ་དང་མུ་ཏིག་དང་ནི་མི་དང་བོང་བུའི་སོའམ་རུས་པ་དག་དང་བོ་དེ་ཙེ་དང་ནི། པདྨ་ཞེས་བྱ་དབང་མིག་ལུང་ཏང་བདེ་གཤེགས་རིགས་ཀྱི་དབང་གིས་སྔགས་བཟླས་པ་ལ་ཕྲེང་བར་འགྱུར། ཞེས་དང་། རྡོ་རྗེ་མཁའ་འགྲོ་ལས། ཤེལ་དང་ཉ་ཕྱིས་མུ་ཏིག་དང་། ཁམས་ཀུན་ལ་སོགས་གཞན་ཡང་རུང་། དུང་དང་ལུང་ཏང་མུ་མེན་ནི། ཚེ་རིང་ནད་མེད་འཕེལ་བར་བྱེད། གསེར་དང་དེ་བཞིན་དངུལ་དང་ནི། ཁྱད་པར་པདྨའི་ས་བོན་དང་། རིན་ཆེན་ཕྲེང་བ་མཛེས་པ་ནི། མཁས་པ་ཡིས་ནི་བགྲང་ནས་སུ། རྒྱལ་སྲིད་ཕྱིར་ནི་སྔགས་བཟླས་ན། དཔལ་ཆེན་མྱུར་དུ་འཐོབ་པར་འགྱུར། ཞེས་བདེ་མཆོག་སྡོམ་འབྱུང་གི་རྒྱུད་དང་། སཾ་པུ་ཊ། ཁྲག་འཐུང་མངོན་པར་འབྱུང་བའི་རྒྱུད། རྡོ་རྗེ་གདན་བཞི། གཤིན་རྗེ་གཤེད་དམར་གྱི་རྒྱུད། བྱ་རྒྱུད་དཔུང་བཟང་། ལེགས་གྲུབ་སོགས་ལས་གསུངས་པའི་ཕྱིར།
གཉིས་པ་བྱེ་བྲག་ལ་ཞི་རྒྱས་དབང་དྲག་གི་ཕྲེང་རྒྱུ་སོ་སོ་དང་རིགས་ཀྱི་ཁྱད་པར་གྱི་ཕྲེང་རྒྱུ་ཡང་སོ་སོ་དང་། རབ་འབྲིང་ཐ་གསུམ་གྱི་ཕྲེང་རྒྱུ་སོ་སོར་ཡོད་པས་དེ་དག་ཞིབ་པར་བཤད་ན་འདི་ལྟ་སྟེ།
དང་པོ་ལ་ཞི་རྒྱས་དབང་དྲག་བཞི་ལས། དང་པོ་ཞི་བའི་ལས་སྒྲུབ་པའི་སྔགས་བཟླ་བྱེད་ཀྱི་ཕྲེང་པ་ལ་ནི་རྒྱུ་དུང་དང་། ཤེལ། ཉ་ཕྱིས། མུ་ཏིག་དཀར་པོ། བེེཌྰུར་དཀར་པོ། བྱང་ཆུབ་ཤིང་གི་ཐོག་གུ། རིན་པོ་ཆེའི་རིགས་མདོག་དཀར་ལ་འཇམ་པའི་རིགས་དག་བསྔགས་པ་ཡིན་ཏེ། སཾ་པུ་ཊ་ལས། ཤེལ་དང་ཉ་ཕྱིས་མུ་ཏིག་དང་། །ཁམས་ནི་དཀར་པོ་ལ་སོགས་གཞན། །ཞི་བའི་ལས་ལ་ཁྱད་པར་དུ། །ཕྲེང་བ་ཡི་ནི་མཚན་ཉིད་དོ། །ཞེས་རྡོ་རྗེ་གདན་བཞི། གཤིན་རྗེ་གཤེད་དམར། མགོན་པོ་དངོས་གྲུབ་འབྱུང་རྒྱུད། སློབ་དཔོན་རིན་པོ་ཆེའི་པདྨའི་ཕྲེང་བཤད་སོགས་ལས་གསུངས་པའི་ཕྱིར།
གཉིས་པ་རྒྱས་པའི་ལས་ཀྱི་ཕྲེང་བ་ནི་གསེར་དང་། དངུལ། ཟངས་མ། མུ་ཏིག། པདྨའི་སྙིང་པོ། ལུང་ཐང་། ཨ་རུ་ར་སོགས་ཕན་ནུས་དང་ཡོན་ཏན་ཅན་གྱི་ཤིང་འབྲས་དང་། མདོག་སེར་པོ་ཟད་ཁ་སྲ་བའི་རིགས་རྣམས་དགོས་པ་ཡིན་ཏེ། གདན་བཞི་ལས། གསེར་དང་དངུལ་དང་ཟངས་མ་དང་། པདྨའི་ས་བོན་ཁྱད་པར་དུ། རྒྱས་པ་ཡི་ནི་བགྲང་ཕྲེང་སྟེ། མཁས་པ་རྣམས་ཀྱིས་བགྲང་བར་བྱ། ཞེས་སཾ་པུ་ཊ་དང་། ཁྲག་འཐུང་མངོན་འབྱུང་། མགོན་པོ་དངོས་གྲུབ་འབྱུང་རྒྱུད། པདྨའི་ཕྲེང་བཤད་སོགས་ལས་གསུངས་པའི་ཕྱིར།
གསུམ་པ་དབང་གི་ལས་བསྒྲུབ་པའི་སྔགས་བཟླ་བྱེད་ཀྱི་བགྲང་ཕྲེང་གི་རྒྱུ་ལ་ནི་བྱི་རུ་དང་། པདྨ་རཱ་ག ཙནྡན་དམར་པོ། ཟངས་མ། སེང་ལྡེང་། མཛོ་མོ་ཤིང་སོགས་ཁ་དོག་དམར་པོའི་རིགས་དང་དྲི་ཞིམ་ཅན་གྱི་ཤིང་ལ་སོགས་པ་དག་ལ་བྱ་དགོས་པ་ཡིན་ཏེ། ཁྲག་འཐུང་མངོན་འབྱུང་ལས། བྱུ་རུ་ཡིས་ནི་འཕེལ་བ་དང་། །རིན་ཆེན་ཕྲེང་བས་མཛེས་པ་ཡིན། །ཞེས་དང་། སཾ་པུ་ཊ་ལས། གུར་གུམ་ལ་སོགས་དྲི་སོགས་ཀྱིས། །དྲི་ནི་ཐམས་ཅད་ཁྱད་པར་དུ། །བསྒྲུབས་ཤིང་རིལ་བུ་བྱས་ནས་ནི། །དབང་ལ་ཡོངས་སུ་རབ་ཏུ་གྲགས། །ཞེས་གདན་བཞི། རྡོ་རྗེ་མཁའ་འགྲོ་རྒྱུད། བདེ་མཆོག་སྡོམ་འབྱུང་། པདྨའི་ཕྲེང་བཤད་སོགས་ལས་གསུངས་པའི་ཕྱིར།
བཞི་པ་དྲག་པོ་མངོན་སྤྱོད་ཀྱི་ལས་ཀྱི་སྔགས་བཟླ་བྱེད་ལ་ནི་ལྕགས་དང་གཡུ། རུ་དྲྰ་ཀྵ། ལུང་ཏང་། མི་རུས། ཐོད་རུས། དྲེད་མོང་གི་སོ། རྔ་མོང་དང་བོང་བུ་དང་མ་ཧེའེ་རུས་པ། ཚེར་ནག་གི་ཤིང་དང་ཐོག་གུ་སོགས་ཁ་དོག་ནག་ཅིང་རྩུབ་པའི་རིགས་ཀྱི་ཕྲེང་བ་དགབསྔགས་པ་ཡིན་ཏེ། སཾ་པུ་ཊ་ལས། རུ་དྲྰ་ཀྵ་དང་ལུང་ཏང་དང་། ། དེ་བཞིན་སྐྱེས་པའི་རུས་པ་ཉིད། །དྲག་པོའི་ལས་ལ་སྦྱར་བར་བྱ། །མངོན་སྤྱོད་ལ་ནི་ཡོངས་སུ་གྲགས། །ཞེས་དང་། བྱེ་བྲག་ཏུ་མགོན་པོ་དངོས་གྲུབ་འབྱུང་བ་ལས། དྲེད་པོའི་སོ་ཡིས་བསད་པ་གྲུབ། །དེ་གཉིས་འགྱུར་བ་བོང་བུའི་སོ། །སྡང་དང་སྐྲད་པ་རྔ་མོའི་སོ། །ཞེས་གསུངས་པ་ལྟར་དྲག་ལས་ཀྱི་བྱེ་བྲག་སོ་སོ་ལ་བཤད་པ་མང་ངོ། དེ་འདྲའི་ལས་བཞི་སོ་སོའི་ཕྲེང་བའི་ཁྱད་པར་དེ་གཙོ་ཆེ་བའི་དབང་དུ་བྱས་ཀྱི་ངེས་པར་ཁྱབ་པ་ནི་མིན་པ་རྒྱུད་དེ་དག་ལས་གསལ་ལོ། །པུ་ཏྲ་ཛཱི་བའི་ཕྲེང་བ་དང་། གསེར་སོགས་རིན་པོ་ཆེའི་ཕྲེང་བ་དང་། བ་སོ་ལ་སོགས་པ་ནི་ལས་ཐམས་ཅད་ལ་བསྔགས་ཤིང་། གཟི་མཆོང་གི་ཕྲེང་བ་ལས་སྣ་ཚོགས་བསྒྲུབ་པའི་སྔགས་ཕྲེང་དུ་བཟང་བར་བཤད་དེ། རྡོ་རྗེ་མཁའ་འགྲོ་ལས། པུ་ཏྲ་ཛཱི་བ་ལས་ཀུན་བྱེད། །ཅེས་དང་། སཾ་པུ་ཊ་ལས། ཞི་རྒྱས་དབང་དང་མངོན་སྤྱོད་ལ། །པུ་ཏྲ་ཛི་ཝ་ལས་ཀུན་བྱེད། །ཅེས་ཁྲག་འཐུང་མངོན་འབྱུང་དང་། གདན་བཞི། པདྨའི་ཕྲེང་བཤད་སོགས་ལས་ཀྱང་གསུངས་ལ། ཡོ་ག་རྡོ་རྗེ་རྩེ་མོ་ལས་ཀྱང་། ང་ན་ཀུན་ལས་མཆོག་གྱུར་བ། །བོ་དེ་ཙེ་དེ་སྲོག་འཛིན་ལ། །ཞེས་བོ་དེ་ཙེ་སྟེ་ཡུལ་འདིར་བོ་དེ་ཙེ་ཏ་ཞེས་འབོད་པ་དེ་ཡིན་ཞིང་ཕྲེང་བ་ཀུན་ལ་མཆོག་གྱུར་ཡིན་པར་གསུངས་སོ། །
གཉིས་པ་རིགས་ཀྱི་དབྱེ་བའི་ཕྲེང་རྒྱུའི་ཁྱད་པར་ནི། རྒྱུ་རིགས་བསྡུས་ཀྱི་དབྱེ་བ་དང་། ཁ་དོག་རིགས་བསྡུས་ཀྱི་དབྱེ་བ་དང་། ལྷ་རིགས་སོ་སོའི་ཁྱད་པར་གྱི་དབྱེ་བ་དང་གསུམ་ལས། དང་པོ་ནི། ཕྲེང་བའི་རྒྱུ་རིགས་བསྡུས་ཀྱི་དབང་དུ་བྱས་ན་ས་རིལ་རིགས་ཀྱི་ཕྲེང་བ་ཞི་བའི་ལས་ཀྱི་ཕྲེང་བ་དང་། རྡོ་ཡི་རིགས་ཀྱི་ཕྲེང་བ་རྒྱས་པའི་ལས་དང་། སྨན་གྱི་རིགས་ཀྱི་ཕྲེང་བ་དབང་གི་རིགས་ལས་དང་། ཐོད་པ་སོགས་རུས་ཆེན་དང་རུས་པ་སྣ་ཚོགས་ཀྱི་རིགས་ཀྱི་ཕྲེང་བ་དྲག་པོའི་ལས་ལ་བསྔགས་པ་ཡིན་ཏེ། པདྨའི་ཕྲེང་བཤད་ལས། ས་རིལ་ཞི་བའི་ཕྲེང་བ་ལ། རྡོ་ཡི་ཕྲེང་བ་རྒྱས་པར་ཤེས། སྨན་གྱི་ཕྲེང་བ་དབང་ལ་ཤེས། ཐོད་པ་ལ་སོགས་རུས་ཆེན་རྣམས། དྲག་པོའི་ལས་ལ་ཤེས་པར་བྱ། ཞེས་གསུངས་པའི་ཕྱིར་རོ། གཉིས་པ་ནི། ཁ་དོག་རིགས་བསྡུས་ཀྱི་དབང་དུ་བྱས་ན་གོང་དུ་བརྗོད་ཟིན་པ་ལྟར་ཁ་དོག་དཀར་པོའི་རིགས་ཞི་བའི་ལས་དང་། སེར་པོ་རྒྱས་པ་དང་། དམར་པོ་དབང་དང་། ནག་པོ་དྲག་པོའི་ལས་དང་། ཁྲ་བོ་ལས་སྣ་ཚོགས་ལ་བསྔགས་པ་ཡིན་ཏེ། གཤིན་རྗེ་གཤེད་དམར་ལས། ཞི་ལ་ཁ་དོག་དཀར་པོ་དང་། །ཁ་དོག་སེར་པོ་རྒྱས་པ་ལ། །དམར་པོ་དབང་ལ་རྟག་ཏུ་བསྒོམ། །ནག་པོ་ཤིན་ཏུ་གསད་ལ་འདོད། །ཅེས་དང་། དགོས་འདུས་པདྨའི་ཕྲེང་བཤད་ལས། ཁ་དོག་དག་ཀྱང་འདི་ལྟ་སྟེ། །དཀར་པོ་ཞི་བའི་ལས་ལ་བསྔགས། །ཁ་དོག་སེར་པོ་རྒྱས་པའི་ཕྲེང་། །དབང་ལ་ཁ་དོག་དམར་པོའི་ཕྲེང་། །ནག་པོ་དྲག་པོའི་ཕྲེང་བར་བསྔགས། །ལས་རྣམས་ཀུན་ལ་ཁྲ་བོར་བཤད། ཅེས་གསུངས་པས་སོ། །
གསུམ་པ་བྱ་རྒྱུད་ལས་རིགས་གསུམ་གྱི་ཕྲེང་བ་བཤད་དེ། དེ་བཞིན་གཤེགས་པའི་རིགས་ལ་བོ་དེ་ཙེའི་ཕྲེང་བ་དང་། པདྨའི་རིགས་ལ་པདྨའི་སྙིང་པོ་དང་། རྡོ་རྗེ་རིགས་ལ་རུ་དྲཱ་ཀྵའི་ཕྲེང་བ་དགོས་པར་གསུངས་པའི་ཕྱིར་ཏེ། ལེགས་གྲུབ་ལས། རྒྱལ་བའི་རིགས་ལ་བོ་དེ་ཙེ། །སྔགས་ཀྱི་ནོར་བུར་རབ་ཏུ་བསྒྲགས། །པདྨའི་རིགས་ལ་པདྨའི་སྙིང་། །རྡོ་རྗེ་རིགས་ལ་རུ་དྲཱ་ཀྵ། །རིགས་གསུམ་དག་ནི་ཐམས་ཅད་ལ། །ནོར་བུ་དེ་དག་རབ་ཏུ་བསྒྲགས། ། བཟླས་བརྗོད་བྱེད་པའི་ལས་ཀུན་ལ། །དེ་དག་དགེ་ཞིང་མཆོག་ཏུ་བཤད། །ཅེས་གསུངས་པའི་ཕྱིར་རོ། །རྣལ་འབྱོར་རྒྱུད་ལས་ནི་དེ་བཞིན་གཤེགས་པའི་རིགས་དང་། རྡོ་རྗེའི་རིགས་དང་། རིན་ཆེན་ནམ་ནོར་བུའི་རིགས་དང་། པདྨའི་རིགས་དང་རིགས་བཞི་བྱས་ཏེ་དང་པོ་ལ་བོ་དེ་ཙེ་དང་། གཉིས་པ་ལ་རུ་དྲཱ་ཀྵ་དང་། གསུམ་པ་ལ་མུ་ཏིག་དང་། བཞི་པ་ལ་པདྨའི་སྙིང་པོའི་ཕྲེང་བ་བསྔགས་པ་ཡིན་ཏེ། རྒྱུད་རྡོ་རྗེ་རྩེ་མོ་ལས། སངས་རྒྱས་རྣལ་འབྱོར་བོ་དེ་ཙེ། །རྡོ་རྗེ་ཅན་ལ་རུ་དྲཱ་ཀྵ། །ཕྱི་རོལ་ནོར་རིགས་དབང་པོ་སྟེ། །མུ་ཏིག་ནོར་བུའི་རྣལ་འབྱོར་ཅན། ། པདྨའི་སྙིང་པོའི་ཕྲེང་བ་ནི། །པདྨའི་རིགས་རྣམས་ཀུན་ལ་བསྔགས། །ཞེས་གསུངས་པས་སོ། །
བཞི་བ་རྒྱུ་རབ་འབྲིང་ཐ་གསུམ་གྱི་ཕྲེང་རྒྱུའི་དབྱེ་བ་ནི། ཕྲེང་བའི་རྒྱུ་རབ་ནི་རིན་པོ་ཆེའི་རིགས་དང་། འབྲིང་ནི་ཤིང་གི་འབྲས་བུའི་རིགས་དང་། ཐ་མ་ནི་ཤིང་དང་ས་རྡོ་དང་སྨན་གྱི་ལྡེ་གུའི་རིགས་ཀྱིས་བཟོས་པ་རྣམས་ཡིན་ཏེ། པདྨའི་ཕྲེང་བཤད་ལས། རྒྱུ་ནི་རབ་ལ་རིན་པོ་ཆེ། །འབྲིང་ནི་ཤིང་གི་འབྲས་བུ་སྟེ། །ཐ་མ་ཤིང་དང་ས་རྡོ་དང་། །སྨན་གྱི་ལྡེ་གུ་ཕྲེང་བའོ། །ཞེས་གསུངས་པའི་ཕྱིར་རོ། །
གསུམ་པ། ཕྲེང་བའི་དབྱེ་བ།
ཕྲེང་བའི་དབྱེ་བ་ལ་ངོ་བོའི་སྒོ་ནས་དབྱེ་བ་དང་། སྒྲུབ་པ་པོས་ཐོག་མཐའ་བར་གསུམ་གྱི་བྱ་བ་ལ་ཕྲེང་བ་གསུམ་གྱི་ཐ་སྙད་བཏགས་ནས་དབྱེ་བ། རྒྱུའི་སྒོ་ནས་དབྱེ་བ། ཁ་དོག་གི་སྒོ་ནས་དབྱེ་བ། ཆེ་ཆུང་གི་སྒོ་ནས་དབྱེ་བ། གྲངས་ཀྱི་སྒོ་ནས་དབྱེ་བ། ལྷའི་རིགས་ཀྱི་སྒོ་ནས་དབྱེ་བ། སྤང་བླང་གི་སྒོ་ནས་དབྱེ་བ་སོགས་བྱེ་བྲག་ཁྱད་པར་གྱི་དབྱེ་བ་ནི་བསམ་མི་ཁྱབ་པ་ཞིག་ཡོད་ཀྱང་འདིར་གོང་གསལ་གྱི་དབྱེ་སྟངས་དེ་དག་ངོ་སྤྲོད་རགས་ཙམ་བྱས་ན།
༡. ངོ་བོའི་སྒོ་ནས་དབྱེ་བ། ཕྱི་ནང་གསང་གསུམ་དང་དེ་ཁོ་ན་ཉིད་ཀྱི་ཕྲེང་བ་དང་རིགས་བཞི་སྟེ། ཕྱི་ཡི་ཕྲེང་ནི། རང་བཞིན་གྱི་གྲངས་ཚད་འཛིན་པ་དང་བསྙེན་པ་བྱེད་པའི་རྫས་ཀྱི་ཕྲེང་བ་སྤྱིའི་མིང་དུ་གོ་དགོས་ཤིང་། ནང་གི་ཕྲེང་བ་ནི། སྔགས་བཟླ་བའི་དུས་སུ་ཡས་མཆུ་མས་མཆུ་སྦྱོར་བའི་ཚུལ་ལ་གོ་དགོས་པ་དང། གསང་བའི་ཕྲེང་བ་ནི་གནད་ལ་དབབ་ཅིང་མཐར་དབྱུང་བ་སྟེ། སྔགས་བཟླ་བའི་དུས་སུ་དབུགས་འབྱིན་རྔུབ་བྱེད་ཚུལ་གྱི་ཆ་ནས་བཞག་པ་ཡིན། དེ་ཁོ་ན་ཉིད་ཀྱི་ཕྲེང་བ་ནི། ཆོས་ཐམས་ཅད་ཀྱི་གནས་ལུགས་སྟོང་བ་ཉིད་སྤྲོས་པའི་མཚན་མ་ཉེ་བར་ཞི་བའི་རང་བཞིན་ཅན་ལ་བྱེད་པ་ཡིན་ཏེ“ཕྱི་ཕྲེང་རྫས་ལ་བརྟེན་རྣམས་སོ། ། ནང་གི་ཕྲེང་བ་མཆུ་སྦྱོར་རོ། ། གསང་བ་རླུང་གི་རྒྱུ་རྔུབས་ཏེ། ། སྟོང་ཉིད་སྤྲོས་པའི་ཕྲེང་བ་ཡིས། ། ཕྱི་ནང་གཞན་སོགས་གང་དང་གང་། གནས་ལུགས་ཀ་དག་དབྱིངས་སུ་བསྐྱལ། ། ཀུན་བཟང་དགོངས་པའི་ངང་ལ་བཞག”ཅེས་གསུང་པ་ལྟར་རོ། །
༢. སྒྲུབ་པ་པོས་ཐོག་མཐའ་བར་གསུམ་གྱི་བྱ་བ་ལ་ཕྲེང་བ་གསུམ་གྱི་ཐ་སྙད་བཏགས་ནས་དབྱེ་བ་ནི། ཐོག་མར་བརྩོན་འགྲུས་ཕྲེང་བ། བར་དུ་ཡེངས་མེད་ཕྲེང་བ། ཐ་མར་གཏན་བཞག་གི་ཕྲེང་བ་བཅས་སོ། །
༣. རྒྱུའི་སྒོ་ནས་དབྱེ་བ་ནི། རྒྱུ་ལ་སྤྱི་དང་བྲེ་བྲག་གཉིས་ལས། དང་པོ་ཕྲེང་བའི་རྒྱུ་སྤྱི་ལ་ནི། རྒྱུ་སྡེ་མང་པོ་ཞིག་ན། ཤེལ་དང་། ཉ་ཕྱིས། མུ་ཏིག མུ་མེན། བྱུ་རུ། ལུང་ཐང་། དུང་། གསེར། དངུལ། ཟངས། ཞ་ཉེ། འཁར་བ། པདྨའི་སྙིང་པོ། བ་སོ། ཙན་དན། རུ་དྲཱ་ཀྵ། ནཱག་ཕ་ཎཱི། པུ་ཏྲ་ཙི། རཀྴ། ཝུ་མ། མིའི་ཐོད་རུས། རྔ་མོང་དང་བོང་བུ་མ་ཧེ་སོགས་ཀྱི་རུས་པ། ཤིང་གི་འབྲས་བུའི་རིགས། རིན་པོ་ཆེའི་རིགས་སོགས་ཕལ་ཆེར་གང་འདོད་གང་འཛོམས་ལ་བྱ་རུང་བར་གསུངས་སོ། །
གཉིས་པ་བྱེ་བྲག་གི་རྒྱུ་ལ་ཞི་རྒྱས་དབང་དྲག་གི་ཕྲེང་རྒྱུ་སོ་སོ་དང་རིགས་ཀྱི་ཁྱད་པར་གྱི་ཕྲེང་རྒྱུ་སོ་སོ། རབ་འབྲིང་ཐག་གསུམ་གྱི་ཕྲེང་རྒྱུ་སོ་སོར་ཡོད་པ་ལས།ཞི་རྒྱས་དབང་དྲག་བཞི་ཡི་ཞི་བའི་སྔགས་བཟླ་བྱེད་ཀྱི་ཕྲེང་བའི་རྒྱུ་ནི། དུང་དང་ཤེལ། ཉ་ཕྱིས། མུ་ཏིག་དཀར་པོ། བེཌཱུརྱ་དཀར་པོ། བྱང་ཆུང་ཤིང་གི་འབྲས་བུ། རིན་པོ་ཆེའི་རིགས་མདོག་དཀར་ལ་འཇམ་པ་རྣམས་སོ། །
རྒྱས་པའི་ལས་སྒྲུབ་པའི་སྔགས་བཟླ་བྱེད་ཀྱི་ཕྲེང་བའི་རྒྱུ་ནི། གསེར་དང་། དངུལ། ཟངས། མུ་ཏིག པདྨའི་སྙིང་པོ། ལུང་ཐང་། ཨ་རུ་ར། ནི་བར་ཏ། འོ་སེ་ལ་སོགས་ཕན་ནུས་དང་ཡོན་ཏན་ཅན་གྱི་ཤིང་འབྲས་དང་། མདོག་སེར་པོ་ཟད་དཀའ་བའི་རིགས་རྣམས་དགོས་པར་གསུངས་སོ། ། དབང་གི་ལས་སྒྲུབ་པའི་སྔགས་བཟླ་བྱེད་ཀྱི་ཕྲེང་བའི་རྒྱུ་ནི། བྱུ་རུ་དང་། པདྨ་རཱ་ག ཙནྡན་དམར་པོ། ཟངས་མ། སེང་ལྡེང་། མཛོ་མོ་ཤིང་སོགས་ཁ་དོག་དམར་པོའི་རིགས་དང་དྲི་ཞིམ་ཅན་གྱི་ཤིང་ལ་སོགས་པ་དག་བྱ་དགོས་པར་གསུངས།།
དྲག་པོ་མངོན་སྤྱོད་ཀྱི་ལས་ཀྱི་སྔགས་བཟླ་བྱེད་ཀྱི་ཕྲེང་བའི་རྒྱུ་ནི། ལྕགས་དང་། གཡུ། རུ་དྲཱ་ཀྵ། ལུང་ཐང་། མིའི་ཐོད་རུས། དྲེད་མོང་གི་སོ། རྔ་མོང་དང་བོང་བུ་དང་མ་ཧེའི་རུས་པ། ཚེར་ནག་གི་ཤིང་དང་ཐོག་གུ་སོགས་ཁ་དོག་ནག་ཅིང་རྩུབ་པའི་རིགས་ཀྱི་ཕྲེང་བ་དག་བསྔགས་སོ། །
རིགས་ཀྱི་དབྱེ་བའི་ཕྲེང་བའི་རྒྱུའི་ཁྱད་པར་ལ། རྒྱུ་རིགས་བསྡུས་ཀྱིས་དབྱེ་བ་དང་། ཁ་དོག་རིགས་བསྡུས་ཀྱི་དབྱེ་བ། ལྷ་རིགས་སོ་སོའི་ཁྱད་པར་གྱི་དབྱེ་བ་དང་གསུམ་ལས། རྒྱུ་རིགས་བསྡུས་ཀྱི་དབང་དུ་བྱས་ན་ས་རིལ་གྱི་རིགས་ཞི་བའི་ལས། རྡོ་ཡི་རིགས་རྒྱས་པའི་ལས། སྨན་གྱི་རིགས་དབང་གི་ལས། ཐོད་པ་སོགས་རུས་པའི་རིགས་དྲག་པོའི་ལས་ལ་བསྔགས་པར་གསུངས་པ་དང་། ཁ་དོག་རིགས་བསྡུས་ཀྱི་དབང་དུ་བྱས་ན། ཁ་དོག་དཀར་པོ་ཞི་བ། སེར་པོ་རྒྱས་པ། དམར་པོ་དབང་། ནག་པོ་དྲག་པོའི་ལས། ཁྲ་བོ་སྣ་ཚོགས་ལ་བསྔགས་པར་གསུངས།
ལྷ་རིགས་སོ་སོའི་རིགས་བསྡུས་ཀྱི་ཁྱད་པར་ལ། བྱ་རྒྱུད་ལས་རིགས་གསུམ་གྱི་དབྱེ་བ་བཤད་དེ། དེ་བཞིན་གཤེགས་པའི་རིགས་ལ་བོ་དེ་ཙེའི་ཕྲེང་བ། པདྨའི་རིགས་ལ་པདྨའི་སྙིང་བོ། རྡོ་རྗེའི་རིགས་ལ་རུ་དྲཱ་ཀྵའི་ཕྲེང་བ་དགོས་པར་གསུངས་པ་དང་། རྣལ་འབྱོར་རྒྱུད་ལས། དེ་བཞིན་གཤེགས་པའི་རིགས་ལ་བོ་དེ་ཙེ། རྡོ་རྗེའི་རིགས་ལ་རུ་དྲཱ་ཀྵ། རིན་ཆེན་ནམ་ནོར་བུའི་རིགས་ལ་མུ་ཏིག པདྨའི་རིགས་ལ་པདྨའི་སྙིང་པོའི་ཕྲེང་བ་དགོས་པར་གསུངས་སོ། །
རྒྱུ་རབ་འབྲིང་ཐ་གསུམ་གྱི་ཕྲེང་བའི་རྒྱུའི་དབྱེ་བ་ནི། རབ་ནི་རིན་པོ་ཆེའི་རིགས། འབྲིང་ཤིང་གི་འབྲས་བུའི་རིགས། ཐ་མ་ཤིང་དང་ས་རྡོ་དང་སྨན་གྱི་ལྡེ་གུའི་རིགས་ཀྱིས་བཟོ་དགོས་པར་གསུངས་ཏེ། “རྒྱུ་ནི་རབ་ལ་རིན་པོ་ཆེ། ། འབྲིང་ནི་ཤིང་གི་འབྲས་བུ་སྟེ། ། ཐ་མ་ཤིང་དང་ས་རྡོ་དང་། ། སྨན་གྱི་ལྡེ་གུའི་ཕྲེང་བའོ། ། ”ཞེས་གསུངས་པ་ལྟར་རོ། །
༤. ཁ་དོག་གི་སྒོ་ནས་དབྱེ་བ་ནི། གོང་གི་རིགས་ཀྱི་རྒྱུའི་དབྱེ་བའི་སྐབས་སུ་བཤད་ཟིན་ཡང་ད་དུང་ཇེ་གསལ་དུ་བཏང་ན། དུང་དང་བྱུར་དཀར། ཤེལ་སོགས་ཁ་དོག་དཀར་པོའི་རིགས་རྒྱུ་བྱས་པའི་ཕྲེང་བ་ནི་ཞི་བ་དང་། གསེར་དང་སྦུར་ལེན་ནམ་སྤོས་ཤེལ། ཨ་རུའི་སྙིང་པོ་སོགས་ཁ་དོག་སེར་པོའི་རིགས་རྒྱུ་བྱས་པའི་ཕྲེང་བ་ན་རྒྱས་པའི་ལས། བྱུ་རུ་དང་ཟངས། ཙནྡན་སོགས་ཁ་དོག་དམར་པོའི་རིགས་དང་། སྨན་གྱི་ལྡེ་གུ་རྒྱུ་བྱས་པའི་ཕྲེང་བ་ནི་དབང་གི་ལས། ལྕགས་དང་ཚེར་ནག། ལུང་ཐང་སོགས་མདོག་ནག་རྩུབ་པས་རྒྱུ་བྱས་པའི་ཕྲེང་བ་ནི་དྲག་པོའི་ལས། གཟི་དང་མཆོང་། མདོག་སྣ་ཚོགས་ཅན་གྱི་རིན་པོ་ཆེའི་རིགས། བྷོ་ཏི་ཙིཏྟ། བ་སོ་སོགས་རྒྱུ་བྱས་པའི་རིགས་ནི་ལས་སྣ་ཚོགས་སྒྲུབ་པའི་ཕྲེང་ཡིན་པར་གསུངས་སོ། །
༥. ཆེ་ཆུང་གི་སྒོ་ནས་དབྱེ་བ་ནི། “ཆེ་ཆུང་ཚད་ནི་འདི་ལྟ་སྟེ། ། ཞི་བ་རང་གི་འགྲམ་སོའི་ཚད། ། རྒྱས་པ་ལ་ནི་མཐེའུ་ཆུང་ཙམ།། དབང་ཕྲེང་ནོར་བུའི་ཏོག་དང་མཉམ། ། དྲག་པོའི་ཕྲེང་བ་རྐང་བ་ཡི། ། མཐེབ་ཆེན་ཚད་དང་མཉམ་པ་སྟེ། ། འོན་ཀྱང་ནོར་བུའི་ཕྲེང་བ་དང་། ། ཤིང་འབྲས་རང་རང་ཚད་ཀྱིས་བཟུང་། ། ” ཞེས་གསུངས་པ་ལྟར། ཆེད་དུ་བཟོ་འདོད་པ་ཞིག་ཡིན་ན། ཞི་བའི་ཕྲེང་བའི་ཚད་ནི་མི་རང་རང་གི་གཡས་ཀྱི་འགྲམ་སོའི་སྟེང་འོག་གང་རུང་གི་རྒྱབ་ནས་བརྩིས་པའི་གཉིས་པ་དང་། རྒྱས་པ་ལ་སྐྱེས་པ་ཡིན་ན་མཐེའུ་ཆུང་གཡས་དང་། བུད་མེད་ཡིན་ན་གཡོན་གྱི་མཐེའུ་ཆུང་གི་སོར་རྩེའི་ཚད་དང་མཉམ་པ། དབང་ལ་སྐྱེས་པ་རང་གི་ནོར་བུ་འགྲེང་བའི་སྐབས་ཀྱི་ཏོག་གི་ཚད། བུད་མེད་ཡིན་ན་རང་གི་ལག་པ་གཡོན་གྱི་མཐེ་བོང་གི་སེན་རྩེ་ནས་གོང་མཛུབ་ཀྱི་སོར་ཚིགས་དང་པོའི་རི་མོ་དང་ཐུག་པའི་ནང་ངོས་ཀྱི་ཚད། དྲག་པོ་ལ་སྐྱེས་པར་རྐང་པ་གཡས་པའི་མཐེ་བོང་དང་། བུད་མེད་ལ་གཡོན་གྱི་མཐེ་བོང་གི་ཚད་དགོས་པར་གསུངས་ཤིང་། གཞན་གྱི་བཟོས་ཟིན་པའི་རིན་པོ་ཆེའི་ཕྲེང་བ་དང་། རང་བྱུང་གི་ཤིང་འབྲས་བཅས་ནི་རང་རང་གི་ཚད་ཀྱིས་བཟུང་ཆོག་པས་ཆེ་ཆུང་གི་ཚད་དེ་དག་དང་མ་མཐུན་ནའང་འགལ་བ་མེད་པར་ཨོ་རྒྱན་པདྨའི་དགོངས་འདུས་ཕྲེང་བཤད་ལས་བཤད་དོ། །
༦. གྲངས་ཀྱི་སྒོ་ནས་དབྱེ་བ་ནི། འདི་ལའང་སྤྱི་དང་བྱེ་བྲག་གཉིས་ལས། ཕྲེང་བ་སྤྱིའི་གྲངས་ཚད་ལ་སློབ་དཔོན་པདྨའི་དགོངས་འདུས་ཕྲེང་བཤད་ལས། སྤྱི་ལ་བརྒྱ་དང་བརྒྱད་སྔགས་ཀྱང་། ། ཞེས་པ་ལྟར། བརྒྱ་དང་བརྒྱད་ཀྱིས་འཐུས་པར་གསུངས་ཤིང་། བྱེ་བྲག་ཏུ་སྔགས་སྒྲུབ་པ་ལ་གྲངས་ལྔ་བཅུ། དབང་གི་ལས་ཀྱི་གྲངས་ཚད་ལ་དེའི་ཕྱེད་དེ་ཉེར་ལྔ། ཞི་བའི་ལས་ཀྱི་གྲངས་ཚད་ལ་བརྒྱ་ཐམ་པ། རྒྱས་པའི་ལས་ཀྱི་ཕྲེང་བ་ལ་བརྒྱ་རྩ་བརྒྱད། དྲག་པོ་མངོན་སྤྱོད་ཀྱི་ཕྲེང་བ་ལ་དྲུག་ཅུ་དགོས་པར་གསུངས་ཏེ། ༼ རྡོ་རྗེ་མཁའ་འགྲོ ༽ ལས“སྔགས་མཉེས་པ་ལ་ལྔ་བཅུ་སྟེ། རྗེས་སུ་ཆགས་པར་དེ་ཡི་ཕྱེད། །ཞི་བ་ལ་ནི་བརྒྱ་ཡིན་ཏེ། །རྒྱས་ལ་བརྒྱད་ནི་ལྷག་པར་བྱ། །མངོན་སྤྱོད་ལ་ནི་དྲུག་ཅུ་སྟེ། ། ལས་ཀྱི་བྱེ་བྲག་དག་གིས་སྦྱར།།”ཞེས་དྲག་པོ་མངོན་སྤྱོད་ལ་དྲུག་ཅུ་རྐྱང་དགོས་པར་གསུངས་མོད། ༼ གཤིན་རྗེ་གཤེད་དམར་ལས ༽ “ ཞི་ལ་ནི་བརྒྱ་ཕྲག་གཅིག རྒྱས་པ་བརྒྱད་ཀྱིས་ལྷག་དེ་བཞིན། ། དབང་དགུག་ཉི་ཤུ་རྩ་ལྔའོ།། མངོན་སྤྱོད་དྲུག་ཅུ་རྩ་བཞིའོ།། རྡོག་པོ་རྣམས་ནི་སྔགས་ཀྱི་སྐུ། ། བརྒྱ་ཕྱེད་སྔགས་ཀྱིས་བསྒྲུབ་པར་བྱ། ། ”ཞེས་དྲག་པོ་མངོན་སྤྱོད་ཀྱི་ཕྲེང་བའི་གྲངས་ཚད་ལ་དྲུག་ཅུ་རེ་བཞི་གསུངས་པ་དང༼ བདེ་མཆོག་སྡོམ་འབྱུང་ ༽ ལས “དབང་ལ་གོང་དུ་དྲངས་ཟིན་ལྟར། །རྟག་ཏུ་རིལ་བུ་ལྔ་བཅུའོ། ། ” ཞེས་དབང་གི་ལས་སྒྲུབ་པའི་ཕྲེང་བའི་ཚད་ལ་ལྔ་བཅུ་དང་། དྲག་པོའི་ཕྲེང་གྲངས་ཀྱི་ཚད་མ་གསུངས་སོ། །
“ཕྲེང་བའི་གྲངས་ཀྱི་ཚད་བསྟན་པ།། སྤྱི་ལ་བརྒྱ་དང་བརྒྱད་བསྔགས་ཀྱང་།། ཡང་ན་དེ་ཕྲེད་ལྔ་བཅུ་བཞི། ། ཉེར་གཅིག་དང་ནི་བཅུ་བཞི་སྟེ། ། ཞེ་རྒྱས་ལས་སྔགས་གང་བསྟེན་ཡང་། ། བཅུ་གཅིག་གྲངས་ཀྱི་ཚད་ཀྱང་བསྐྱལ། ། བརྒྱ་སྟོང་ཁྲི་འབུམ་ལ་སོགས་པར། ། བསྙེན་གྲངས་གཞུང་དང་བསྟུན་པར་བྱ། ། དེ་བཞིན་རྒྱས་པ་བརྒྱ་རྩ་བརྒྱད། ། དབང་ལ་ལྔ་བཅུ་རྩ་བཞིའི་གྲངས། ། དྲག་པོ་ལ་ནི་ཉེར་གཅིག་གོ། ཀུན་ཀྱང་རང་རང་གཞུང་ལུགས་ལྟར། ། གྲངས་ཀྱི་བསྙེན་པ་ཚད་དུ་བསྐྱལ། ། དེ་ལྟར་རྣམ་པ་བཞི་དག་ལ། ། མང་བ་མི་བྱ་ཉུང་མི་བྱ། ། ”ཞེས་གོང་དང་མི་མཐུན་པར་གསུངས་ཀྱང་། གཙོ་བོ་རྒྱུད་སྡེ་གང་ཉམས་སུ་ལེན་པའི་སྐབས་དེའི་དགོངས་པ་དང་བསྟུན་དགོས་ལ། ཟབ་མོ་དག་སྣང་གི་རྒྱུད་ལྟ་བུ་ལ་དམིགས་བསལ་རེ་ཡོད་པ་ནི་བླ་མའི་མན་ངག་ལྟར་བྱ་དགོས་པར་གསུངས་སོ། །
༧.ལྷ་རིགས་ཀྱི་སྒོ་ནས་དབྱེ་བ་ནི། འདི་ཡང་རིགས་ཀྱི་རྒྱུའི་དབྱེ་བའི་སྐབས་སུ་ཅུང་ཟད་བཤད་ཟིན་ཡང་། རྒྱུད་སྡེ་སོ་སོའི་ནང་གསུང་ཚུལ་མི་འདྲ་སྟེ། ༼ རྒྱུད་རྡོ་རྗེ་རྩེ་མོ༽ ལས “སངས་རྒྱས་རྣལ་འབྱོར་བོ་དེ་ཙེ། ། རྡོ་རྗེ་ཅན་ལ་རུ་ཀྵ། ། ཕྱི་རོལ་ནོར་རིགས་དབང་པོ་སྟེ། ། མུ་ཏིག་ནོར་བུའི་རྣལ་འབྱོར་ཅན། ། པདྨའི་སྙིང་བོའི་ཕྲེང་བ་ནི། །པདྨའི་རིགས་རྣམས་ཀུན་ལ་བསྔགས། ། ”ཞེས་དང་། དགེ་སློང་དབང་ཕྱུག་རིན་ཆེན་གྱིས་མཛད་པའི༼ མཁའ་འགྲོ་མ་རྡོ་རྗེ་གུར་གྱི་ཊཱིཀྐ་རིན་པོ་ཆེའི་ཟླ་བའི་སྒྲོན་མེའི་ལེའུ་དྲུག་པ༽ ལས “བཟླས་པའི་གྲོགས་ཕྲེང་བ་ནི། བསེ་རུ་ནི་རིན་འབྱུང་གི་སྒོམ་ཆེན་པས་བཟུང་། དུང་ནི་རྣམ་སྣང་གི་སྒོམ་ཆེན་པས། རུ་རག་ཤ་ནི་མི་བསྐྱོད་པས། པདྨའི་འབྲུ་ནི་སྣང་མཐས། མུ་ཏིག་ལ་སོགས་ནི་དོན་གྲུབ་ཀྱིས་སོ། །བྱུ་རུ་སོགས་ནི་སྣང་མཐའི་སྒོམ་ཆེན་པས་བཟུང་ངོ། ། ”ཞེས་གསུངས་ཤིང་། རྒྱུད་སྡེ་དག་གི་དགོངས་པ་མི་འདྲ་ཡང་གཙོ་བོ་རྒྱུད་སྡེ་གང་ཉམས་སུ་ལེན་པའི་སྐབས་དེའི་དགོངས་པ་དང་ཆོས་རྒྱུད་རང་རང་གི་བླ་མའི་མན་ངག་དང་བསྟུན་དགོས་པར་གསུངས་སོ། །
༨. སྤང་བླང་གི་སྒོ་ནས་དབྱེ་བ་ནི། བླང་བྱའི་ཕྲེང་བ་དག་ནི་གོང་ཕྲེང་བའི་རྒྱུ་བྱེད་པའི་སྐབས་ཀྱི་ཕྲེང་བ་དེ་དག་སྤང་བྱའི་སྐྱོན་གྱིས་མ་གོས་ན་བླང་བྱ་ཡིན་པས། བསྐྱར་དུ་གླེང་དགོས་མི་འདུག་ལ། སྤང་བྱའི་ཕྲེང་ན༼ ཨོ་རྒྱན་རིན་པོ་ཆེའི་དགོངས་འདུས་ཕྲེང་བཤད༽ ལས “རྭ་ཕྲེང་མི་བཅིང་བགྲང་མི་བྱ། ། མཚམས་མེད་ལས་བགྱིས་འགྲོ་བ་ཡིས། ། བགྲང་དང་བཅིང་བའི་ཕྲེང་བ་དང་། ། དེ་བཞིན་གཞན་གྱིས་དོར་ཞིང་སྟོར་བ་ཡི། ། རྙེད་པའི་ཕྲེང་བ་མི་བསྟེན་སྤང་། ། ལྷ་ལ་ཕུལ་དང་རྒྱན་བྱས་ལ། ། དབང་མེད་འཕྲོག་པའི་ཕྲེང་བ་སྤང་།། ཐག་པ་ཆད་དང་གྲངས་མ་ཚང་། ། དུད་འགྲོས་འགོམས་དང་བྱ་བྱིས་ཟོས། ། མེས་འཚིགས་ལ་སོགས་ཉམས་པ་རྣམས། ། སྔགས་ལ་དམ་སེལ་ཞུགས་པས་སྤང་། ། ལུང་མ་བསྟན་གྱི་ཕྲེང་བ་དང་། ། རྣལ་འབྱོར་ཡིད་དང་མི་མཐུན་པའི། ། ཕྲེང་བ་གང་ཡིན་མི་བཅང་སྤང་། ། ”ཞེས་གསུངས་པ་བཞིན། རྭ་ཅོའི་ཕྲེང་བ་དང་། རྐང་རུས་ཀྱི་ཕྲེང་བ་དང་། མཚམས་མེད་པའི་ལས་བྱའི་ཕྲེང་བ་དང་། དམ་ཉམས་དང་བཤན་པ་དང་། གདོལ་བ་དང་། གཡུང་པོ་དང་། དམེ་བོ་དང་། ཆོས་བརྒྱུད་དང་བླ་སློབ་ལ་དམ་སེལ་ཞུགས་པ་དང་། ཡུགས་ས་དང་། སྡིག་སྒྲིབ་ཆེན་པོ་ཅན་དང་། རྐུན་མ་ཐག་པ་རྣམས་ཀྱིས་འཆང་བགྲང་མྱོང་བའི་ཕྲེང་བ་དང་། གཞན་གྱིས་དོར་བ་དང་སྟོར་བ་ཐང་ནས་རྙེད་པ་དང་། ལྷ་ལ་ཕུལ་ཟིན་པ་དང་། གཞན་གྱི་རྒྱན་ཆ་བྱས་པ་འཕྲོག་པ་དང་། ཐག་པ་ཆད་པ་དང་། གྲངས་ཀ་མི་ཚང་བ་དང་། ཁ་དོག་མི་ལེགས་པ་དང་། ཆེ་ཆུང་མི་སྙོམས་པ་དང་། རུས་པ་དང་ཤིང་ཕྲེང་མཉམ་དུ་བརྒྱུས་པ་ལྟ་བུ་རིགས་མི་མཐུན་པ་བསྡེབས་པ་དང་། དུད་འགྲོ་ཁྱི་རྟ་སོགས་ཀྱིས་འགོམ་པ་དང་། བྱ་བྱི་སོགས་ཀྱིས་ཟོས་པ་དང་། མེས་འཚིགས་པ་དང་། གས་ཆག་ཉམས་རལ་དུ་གྱུར་བ་དང་། མཚན་ཉིད་མི་ཚང་བའི་ལུང་མ་བསྟན་གྱི་ཕྲེང་བ་དང་། རྣལ་འབྱོར་བའི་ཡིད་དང་མི་མཐུན་པའི་ཕྲེང་བ་རྣམས་ནི་དམ་ཚིག་གི་རྟེན་དུ་འཆང་མི་རུང་ལ་བགྲང་ཡང་མི་རུང་བས་སྤང་བྱའི་ཕྲེང་བ་ཡིན་ལ།། གལ་ཏེ་རང་གི་ཕྲེང་བ་ཉམས་གས་སུ་གྱུར་ན། ། “རང་གིས་བཅིང་པའི་ཕྲེང་བ་དེ། ། ཉམས་པ་ལ་སོགས་སྐྱོན་ཞུགས་ན། ། མེ་ཐབ་ཡེ་ཤེས་ལྷ་ལ་འབུལ། ། ཡང་བ་འབྱུང་ཆུ་ལ་འབུལ། ། ཡང་ན་དམ་ཙིག་གཅིག་ངེས་པའི། ། མཆེད་དང་ལྕམ་ལ་སྦྱིན་ནའང་རུང་། ། རང་གིས་བཅིངས་པར་མི་བྱའོ། ། ”ཞེས་གསུངས་པ་ལྟར། སྦྱིན་བསྲེག་བྱེད་པའམ་ཆུ་ལ་དོར་བ་དང་། ཡང་ན་དམ་ཚིག་གཅིག་པའི་མཆེད་གྲོགས་ལ་སྦྱིན་རུང་བ་ཡིན་ནོ། །
བཞི་བ། ཕྲེང་བའི་གྲངས་ཚད།
ཕྲེང་བའི་གྲངས་ཚད་ལ་མཁས་གྲུབ་རྗེའི་རྣལ་འབྱོར་རོལ་བའི་དགའ་སྟོན་ལས། གཉིས་པ་གྲངས་ནི། ཁ་སྦྱོར་ལས། སྔགས་ཀྱི་སྒྲུབ་པ་ལྔ་བཅུ་སྟེ། །དབང་ལ་དེ་ཡི་ཕྱེད་ཉིད་དོ། །བརྒྱ་ཕྲག་གཅིག་ནི་ཞི་བ་ལ། །དེ་བཞིན་རྒྱས་ལ་ལྷག་པར་བརྒྱད། །མངོན་སྤྱོད་ལ་ནི་དྲུག་བཅུ་ཉིད། །ཁྱད་པར་དུ་ནི་ལས་ལ་སྦྱར། །ཞེས་གསུངས་པ་ལྟར་གཞན་རྣམས་ལས་ཀྱང་མཐུན་པར་གསུངས་སོ། །ཞེས་གསུངས་པ་དང་། རྗེས་དཀར་ཨོ་རྒྱན་བརྩོན་འགྲུས་ཀྱིས་སྔགས་ཆས་རྣམ་བཤད་ལས། ལྔ་པ་ཕྲེང་བའི་གྲངས་ཚད་ལ་ནི། གྲངས་ཀྱི་ཚད་དང་། ཆེ་ཆུང་གི་ཚད་གཉིས་ལས། དང་པོ་ནི། སྔགས་སྒྲུབ་པས་ཕྲེང་བའི་གྲངས་ཀ་ལྔ་བཅུ་དང་། དབང་གི་ལས་ཀྱི་ཕྲེང་གྲངས་ལ་དེའི་ཕྱེད་དེ་ཉེར་ལྔ་དང་། ཞི་བའི་ལས་ཀྱི་ཕྲེང་གྲངས་ལ་བརྒྱ་ཐམ་པ་དང་། རྒྱས་པའི་ལས་ཀྱི་ཕྲེང་བ་ལ་བརྒྱ་རྩ་བརྒྱད་དང་། དྲག་པོ་མངོན་སྤྱོད་ཀྱི་ཕྲེང་བ་ལ་དྲུག་ཅུ་ཐམ་པ་དགོས་པ་ཡིན་ཏེ། རྡོ་རྗེ་མཁའ་འགྲོ་ལས། སྔགས་མཉེས་པ་ལ་ལྔ་བཅུ་སྟེ། །རྗེས་སུ་ཆགས་པར་དེ་ཡི་ཕྱེད། །ཞི་བ་ལ་ནི་བརྒྱ་ཡིན་ཏེ། །རྒྱས་ལ་བརྒྱད་ནི་ལྷག་པར་བྱ། །མངོན་སྤྱོད་ལ་ནི་དྲུག་ཅུ་སྟེ། །ལས་ཀྱི་བྱེ་བྲག་གིས་ནི་སྦྱར། །ཞེས་དང་། སཾ་པུ་ཊ་དང་། གདན་བཞི་ལས་ཀྱང་གསུངས་པ་དང་། གཤིན་རྗེ་གཤེད་དམར་ལས། ཞི་བ་ལ་ནི་བརྒྱ་ཕྲག་གཅིག །རྒྱས་པ་བརྒྱད་ཀྱིས་ལྷག་དེ་བཞིན། །དབང་དགུག་ཉི་ཤུ་རྩ་ལྔའོ། །མངོན་སྤྱོད་དྲུག་ཅུ་རྩ་བཞིའོ། །རྡོག་པོ་རྣམས་ནི་སྔགས་ཀྱིས་སྐུ། །བརྒྱ་ཕྱེད་སྔགས་ཀྱིས་བསྒྲུབ་པར་བྱ། ཞེས་གསུངས་པའི་ཕྱིར་རོ། །བདེ་མཆོག་སྡོམ་འབྱུང་ལས་ནི། ཞི་ལ་རིལ་བུ་བརྒྱ་བ་སྟེ། །རིལ་བུ་བརྒྱ་རྩ་བརྒྱད་པ་ནི། །རྒྱས་པའི་ལས་ལ་རབ་བསྔགས་ཏེ། །ཞེས་ཞི་རྒྱས་གཉིས་ལ་གོང་དུ་དྲངས་མ་ཐག་པའི་རྒྱུད་དག་དང་མཐུན་པར་གསུངས་ཤིང་། དབང་ལ་གོང་དུ་དྲངས་ཟིན་ལྟར། རྟག་ཏུ་རིལ་བུ་ལྔ་བཅུའོ། །ཞེས་དང་། དྲག་པོའི་ཕྲེང་གྲངས་མ་གསུངས་སོ། །གཤེད་དམར་ལས་དྲངས་མ་ཐག་པ་ལྟར་དྲག་པོ་ལ་རེ་བཞི་དགོས་པར་བཤད་པ་དག་ནི་མི་འདྲ་བའི་ཁྱད་པར་རོ། ཕྲེང་བ་སྤྱིའི་གྲངས་ཚད་ལ་གོང་དུ་དཔུང་བཟང་གི་རྒྱུད་དུ་གསུངས་པ་ལྟར་བརྒྱ་རྩ་བརྒྱད་པ་བྱ་བ་ཡིན་ཏེ། པདྨའི་ཕྲེང་བཤད་ལས། སྤྱི་ལ་བརྒྱ་དང་བརྒྱད་བསྔགས་ཀྱང་། ཞེས་གསུངས་པས་སོ། །
གཉིས་པ་ཆེ་ཆུང་གི་ཚད་ལ་ཞི་བ་ལ་རང་གི་འགྲམ་སོ་ཙམ་དང་། རྒྱས་པ་ལ་མཐེའུ་ཆུང་གི་རྩེ་མོ་ཙམ་དང་། དབང་ལ་ནོར་བུའི་ཏོག་ཙམ་དང་། དྲག་པོ་ལ་རྐང་པའི་མཐེབ་ཆེན་གྱི་ཚད་ཙམ་དགོས་པར་བཤད་དེ། པདྨའི་ཕྲེང་བཤད་ལས། ཆེ་ཆུང་ཚད་ནི་འདི་ལྟ་སྟེ། །ཞི་བ་རང་གི་འགྲམ་སོའི་ཚད། །རྒྱས་པ་ལ་ནི་མཐེའུ་ཆུང་ཙམ། །དབང་ཕྲེང་ནོར་བུའི་ཏོག་དང་མཉམ། །དྲག་པོའི་ཕྲེང་བ་རྐང་བ་ཡི། །མཐེབ་ཆེན་ཚད་དང་མཉམ་པ་སྟེ། ། ཞེས་གསུངས་པའི་ཕྱིར། འོན་ཀྱང་བཟོས་པའི་ཕྲེང་བ་ལ་དེ་ལྟར་བཤད་ཀྱི་ངེས་པ་ནི་མ་ཡིན་ཏེ། ནོར་བུའི་རིགས་ཁ་ཅིག་དང་ཤིང་འབྲས་ཀྱི་རིགས་ལ་སོགས་པ་ལ་ཚད་དེ་ལྟར་འོང་པའི་ངེས་པ་མེད་པས་ཆེ་ཆུང་གི་ཚད་དེ་བཟོས་པའི་ཕྲེང་བའི་དབང་དུ་བྱས་པའི་ཚད་ཡིན་པར་པདྨའི་ཕྲེང་བཤད་ལས་གསུངས་སོ། །
ལྔ་བ། ཕྲེང་བའི་མདོ་འཛིན།
ཕྲེང་བའི་མདོ་འཛིན་ལ་སྔགས་ཆས་རྣམ་བཤད་ལས། དྲུག་པ་མདོ་འཛིན་ནི། ཞི་ཕྲེང་ལ་ཟླུམ་པོ་ཁ་དོག་དཀར་པོ་ཅན་དང་། རྒྱས་ཕྲེང་ལ་རྒྱ་མདུད་ཅན་ནམ་མཆོད་རྟེན་གྱི་རིས་ཅན་སེར་པོ་དང་། དབང་ལ་ཟླ་གམ་དང་། ལེབ་ལེབ་དང་ནར་མོ་གང་རུང་ཁ་དོག་དམར་པོ་ཅན་དང་། དྲག་པོ་ལ་ཟུར་གསུམ་སེན་རིས་ཅན་དང་། བུག་པ་ཚག་ཚག་ཅན་དང་།ཟུར་མང་པོ་ཅན་རྩུབ་ཅིང་ཁ་དོག་ནག་པོ་ཅན་གྱི་རིགས་དང་། ལས་སྣ་ཚོགས་ཀྱི་ཕྲེང་བ་ལ་མདོ་འཛིན་སྐུ་གསུང་ཐུགས་ཀྱི་མཚོན་བྱེད་རི་མོ་དཀར་དམར་སྔོན་པོས་སྤྲས་པ་ཅན་བྱ་དགོས་པ་ཡིན་ཏེ། པདྨའི་ཕྲེང་བཤད་ལས། ཕྲེང་བའི་མདོ་འཛིན་འདི་ལྟ་སྟེ། །ཞི་བ་དཀར་ཞིང་ཟླུམ་ལ་འགྲིལ། །རྒྱས་པ་སེར་པོ་རྒྱ་མདུད་ཅན། །ཡང་ན་ལྕམ་གཞོག་མཆོད་རྟེན་རིས། །དབང་ལ་ཁ་དོག་དམར་པོ་དང་། །དབྱིབས་ནི་ལེབ་ལ་ཟླ་གམ་དང་། །ནར་མོ་ཉིད་ཀྱང་ཤེས་པར་བྱ། །དྲག་པོ་ཁ་དོག་ནག་པོའི་ཆ། །དབྱིབས་ནི་ཟུར་གསུམ་སེན་ཐག་རིས། །ཟུར་ཅན་བུག་པ་ཚག་ཚག་རིས། །མདོར་ན་རྩུབ་ལ་རྣོ་བའོ། །སྣ་ཚོགས་ལས་ཀྱི་ཕྲེང་བ་ལ། །མདོ་འཛིན་སྐུ་གསུང་ཐུགས་ཀྱི་རྒྱ། །དཀར་དམར་སྔོན་པོའི་རིགས་ཀྱིས་སྤྲས། །དེ་སོགས་ཚུལ་མཐུན་རིགས་པས་དཔྱད། །ཅེས་གསུངས་པའི་ཕྱིར།
དྲུག་པ། སྲད་བུའམ་རྒྱུན་སྐུད།
ཕྲེང་བའི་རྒྱུན་སྐུད་ལ་སྔགས་ཆས་རྣམ་བཤད་ལས། བཞི་བ་ཕྲེང་བའི་རྒྱུན་སྐུད་ནི། གསེར་གྱི་སྐུད་པའམ་བུ་མོ་གཞོན་ནུ་མ་མཛེས་ཤིང་ལྟ་ན་སྡུག་པ་དབང་པོ་དང་ཡན་ལག་ཤིན་ཏུ་རྫོགས་པ་དད་པ་དང་བློ་གྲོས་ལྡན་ཞིང་ངག་འཇམ་པས་བཀལ་བའི་རས་བལ་ཀྱི་སྐུད་པ་ལ་བྱ་དགོས་པ་ཡིན་ཏེ། རྡོ་རྗེ་མཁའ་འགྲོ་ལས། གསེར་གྱི་སྐུད་པས་བརྒྱུ་བར་བྱ། །ལས་རྣམས་ཀུན་ལ་དགེ་བ་ཡིན། །ཡང་ན་རས་བལ་སྐུད་པ་ནི། །བུ་མོ་གཞོན་ནུ་གཟུགས་མཛེས་ཤིང་། །ཡན་ལག་ཤིན་ཏུ་རྫོགས་པ་དང་། །བློ་གྲོས་ལྡན་ཞིང་ངག་འཇམ་སྨྲ། །དེ་ཡིས་བཀལ་བའི་སྐུད་པས་བརྒྱུ། །སྔགས་ཀྱི་དངོས་གྲུབ་གྲོལ་བར་འགྱུར། །ཞེས་དང་། གདན་བཞི་ལས། གཟུགས་རྫོགས་ཤིན་ཏུ་མཛེས་པ་དང་། །གཙང་ཞིང་དད་ལྡན་སྙན་པར་སྨྲ། །དེ་ཡིས་བཀལ་བའི་བགྲང་ཕྲེང་གིས། །གྲོལ་བའི་དངོས་གྲུབ་སྐྱེ་བར་འགྱུར། །ཞེས་དང་། བདེ་མཆོག་སྡོམ་འབྱུང་ལས། དགེ་བའི་ལས་ལ་གཞོན་ནུ་མས། །བཀལ་བའི་སྲད་བུས་བརྒྱུ་བར་བྱ། །ཞེས་གསུངས་པའི་ཕྱིར། དེ་ཡང་ཞི་བའི་ཕྲེང་བ་ལ་བལ་སྐུད་དཀར་པོ་དང་། རྒྱས་པ་ལ་རས་སྐུད་སེར་པོ་དང་། དབང་ལ་དར་སྐུད་དམར་པོ་དང་། དྲག་པོ་ལ་མི་གྲིར་ཤི་བའི་རྒྱུས་པའམ་རྒྱུས་ཆེན་དང་། རྒྱུ་མ་དང་། པགས་རིགས་ཀྱི་རྒྱུན་བུ་དགུ་སྒྲིལ་དང་། ལས་སྣ་ཚོགས་ཀྱི་ཕྲེང་བ་ལ་ཚོན་སྐུད་སྣ་ལྔ་བསྒྲིལ་བའི་སྲད་བུ་དགོས་པ་ཡིན་ཏེ། པདྨའི་ཕྲེང་བཤད་ལས། ཞི་བ་བལ་སྐུད་དཀར་པོ་ལ། །རྒྱས་པར་རས་སྐུད་སེར་པོ་བསྒྲིལ། །དབང་ཕྲེང་དར་སྐུད་དམར་པོ་བསྒྲིལ། །དྲག་པོའི་ཕྲེང་ཐག་གྲི་རྒྱུས་སམ། །ཡང་ན་རྒྱུས་ཆེན་སྒྲིལ་བར་བྱ། །དེ་བཞིན་རྒྱུ་མ་པགས་པའི་རིགས། །རྒྱུན་བུ་དྲས་པའི་རིགས་ཀྱིས་བསྒྲིལ། །སྣ་ཚོགས་ལས་ཀྱི་ཕྲེང་ཐག་ནི། །ཚོན་སྐུད་ལྔ་བསྒྲིལ་སྲད་བུ་སྟེ། །ཞེས་གསུངས་པ་དང་། ཕུར་པ་གསང་རྒྱུད་ལས། བ་སུ་ཏའམ་རྒྱུས་ཆེན་ལ། །དགུ་སྒྲིལ་དག་ཏུ་བྱས་ནས་ནི། །བརྒྱུས་པའི་མདོ་ལ་བསྙེན་ཕུར་གདགས། །ཞེས་གསུངས་པའི་ཕྱིར་རོ། །གཞན་ཡང་མནན་པ་དང་བསྐྲད་པའི་ལས་སྔགས་བཟླ་བྱེད་ཀྱི་ཕྲེང་ཐག་དེ་བོང་བུ་དང་རྔ་མོང་གི་སྤུ་ལ་བྱ་རོག་གམ་ཁྭ་ཏའི་སྒྲོ་བསྲེས་པའི་སྲད་བུ་དང་། ཕན་ཚུན་རྣམ་པར་སྡང་བའི་ལས་ལ་རྟ་དང་མ་ཧེའི་སྤུའི་སྲད་བུ་དང་། གསོད་པ་དང་གནོན་པ་དང་དབྱེ་བའི་ལས་སོགས་དྲག་ལས་སྤྱི་ལ་དུར་ཁྲོད་ཀྱི་སྐྲ་ལ་ཁྱི་སྤུ་བསྲེས་པའི་སྐུད་པ་ལ་བྱ་བ་ཡིན་ཏེ། བདེ་མཆོག་སྡོམ་འབྱུང་ལས། བོང་བུ་རྔ་མོའི་སྤུ་དང་ནི། །ཁྭ་ཡི་སྒྲོ་ནི་བསྲེས་བྱས་ལ། །མནན་དང་བསྐྲད་པའི་ལས་ལ་ནི། །དེ་ཡི་སྲད་བུས་བརྒྱུ་བར་བྱ། །རྟ་དང་མ་ཧེའི་སྤུ་ཡིས་ནི། རྣམ་པར་སྡང་ལ་སྲད་བུ་བྱ། དུར་ཁྲོད་སྐྲ་ཡིས་སྲད་བུ་དང་། ཁྱི་ཡི་སྤུ་ནི་བསྲེ་བྱ་སྟེ། དེ་ཡི་སྲད་བུ་དྲག་པོ་ཡི། ལས་ལ་བསྔགས་ཕྱིར་སྦྱང་བར་བྱ། ཞེས་དང་། རྡོ་རྗེ་མཁའ་འགྲོ་ལས། བསྐྲད་ལ་བྱ་རོག་སྤུ་དང་ནི། །བོང་བུ་རྔ་མོའི་སྤུ་ལས་བྱ། །རྟ་དང་མ་ཧེའི་སྤུ་ཡིས་ནི། །ཕན་ཚུན་སྡང་བའི་སྐུད་པ་བྱ། །དུར་ཁྲོད་སྐྲ་ཡིས་སྐུད་པ་དང་། །ཁྱི་ཡི་སྤུ་དང་བསྲེས་ཏེ་བཀལ། །དྲག་པོའི་ལས་ལ་ཁྱད་པར་དུ། ། མདོར་བསྡུས་ནས་ནི་བསྟན་པ་ཡིན། །ཞེས་དང་། ཁྲག་འཐུང་མངོན་འབྱུང་ལས། བྱ་རོག་སྒྲོ་ཡིས་བསྐྲད་པ་ཉིད། ། བོང་བུ་ཡིས་ནི་སྡང་པའོ། །ཁྱི་དང་རྟ་ཡི་ཕྲེང་བ་ལ། །སྒྲུབ་པོས་མེ་ཏོག་གིས་ནི་མཆོད། །རོ་ཡི་སྐྲ་ཡི་སྐུད་པ་དང་། །བོང་བུའི་སྤུད་དང་ཡང་དག་ལྡན། །སྐུད་པ་འདི་ཡིས་སྡང་བ་དང་། །ཁྱི་ཡི་སྤུ་ནི་བསྲེས་པས་ནི། །དངོས་གྲུབ་ཐམས་ཅད་བྱེད་པ་ཡིན། །ཞེས་གསུངས་པའི་ཕྱིར་རོ། །
རྒྱུད་ཕྱི་མ་འདི་ལས་བསྐྲད་པ་སོགས་ལ་གོང་མ་དག་དང་མི་མཐུན་པར་ནང་ཕན་ཚུན་དཀྲུགས་པར་བྱས་མོད་དགོངས་པ་གཅིག་སྙམ། འགྱུར་མ་ལེགས་པ་ཡིན་ནམ་དཔྱད། ཕྲེང་ཐག་དེ་དག་ཧ་ཅང་སྦོམ་ཆེས་པ་དང་ཕྲ་ཆེས་པས་རིམ་བཞིན་བགྲང་དཀའ་བ་དང་ཚད་མི་ཟིན། ཡངས་ཆེས་པས་ལས་ལ་བར་ཆད་འཇུག་ཅིང་དོག་ཆེས་པས་ལས་མི་འགྲུབ། ཕྲེང་ཐག་ཧ་ཅང་རིང་ན་ལྷ་འགྱངས་ཤིང་སྒྲུབ་པ་གཡེལ། ཧ་ཅང་ཐུང་ན་སྒྲུབ་པ་པོའི་ཚེ་ལ་གནོད། ཕྲེང་ཐག་ཆད་དེ་མདུད་པ་བརྒྱབས་པའམ་མ་ཆད་པར་མདུད་པ་ཆགས་པ་དང་ཕྲ་སྦོམ་མི་སྙོམས་པ་ལས་གོད་ཁ་འབྱུང་བས་དེ་དག་གི་སྐྱོན་མཐའ་དག་དང་བྲལ་བ་ཞིག་དགོས་ལ་དེའི་ཤེས་བྱེད་ནི་སློབ་དཔོན་པདྨའི་དགོངས་འདུས་ཕྲེང་བཤད་ལས། དེ་དག་ཀུན་ཀྱང་ཕྲེང་བ་ཡི། །མིག་དང་བསྟུན་ལ་རན་པར་བྱ། ། ཡངས་པ་མ་ཡིན་དོག་པ་མིན། །རིང་བ་མ་ཡིན་ཐུང་བ་མིན། །ཧ་ཅང་དོག་པ་ལས་མི་འགྲུབ། །ཡངས་ན་གསེབ་འཚང་བར་ཆད་འཇུག །རིང་ན་ལྷ་འགྱང་སྒྲུབ་པ་གཡེལ། །ཧ་ཅང་ཐུང་ན་ཚེ་ལ་གཟན། །མདུད་པ་ཅན་དང་མདུད་པ་ཆགས། །ཕྲ་སྦོམ་མ་སྙོམས་གོད་ཁ་འབྱུང་། །དེ་སོགས་རྣམ་དབྱེ་ཤེས་པར་བྱ། །ཞེས་བྱུང་བ་སོགས་ཏེ། དེར་བལྟ་བར་བྱའོ་ཞེས་གསུངས་པའི་ཕྱིར།
བདུན་པ། ཕྲེང་བ་འཆང་ཚུལ།
ཕྲེང་བ་འཆང་ཚུལ་ལ་མཁས་གྲུབ་རྗེས་རྣལ་འབྱོར་རོལ་བའི་དགའ་སྟོན་དུ། དྲུག་པ་ཇི་ལྟར་འདྲེན་པའི་ཚུལ་ནི། རྡོ་རྗེ་མཁའ་འགྲོ་ལས། ཞི་བ་ལ་ནི་མཛུབ་མོར་བཞག །རྒྱས་ལ་གུང་མོར་དགལ་བར་བྱ། །དབང་དུ་བྱ་བ་སྲིན་ལག་གསུངས། །ཐ་མ་ལ་ནི་མངོན་སྤྱོད་བྱ། །མཐེ་བོང་ལྕགས་ཀྱུ་བྱས་ནས་ནི། །ལྷ་རྣམས་ཐམས་ཅད་འགུག་པར་བསམས། །ཤིན་ཏུ་མཉམ་གཞག་སྔགས་བཟླས་ན། །འགྲུབ་འགྱུར་འདིར་ནི་ཐེ་ཚོམ་མེད། །ཅེས་གསུངས་ཏེ། ཁ་སྦྱོར་ལས། དེ་ཉིད་ལས་ནི་འགྲུབ་པར་འགྱུར། །ཀུན་ཏུ་གསལ་བ་མེད་ན་རིང་། །ཞེས་གསུངས་ཏེ། འགྲེལ་པར། ལག་པ་རྡོ་རྗེ་པདྨར་བསྒོམས་པ་སྟོང་པ་དང་སྙིང་རྗེ་དབྱེར་མེད་པར་བསྒོམས་ནས། ལག་པ་གཡས་པ་བགྲེང་བ་དང་ལྷའི་སྐུ་རང་བཞིན་མེད་པར་ཤེས་པའི་དེ་ཉིད་ཡོད་ན་འགྲུབ་ཀྱི། གཞན་གྱིས་མི་འགྲུབ་པར་གསུངས་སོ། ། མཐེ་བོང་ལྕགས་ཀྱུ་དང་དེས་ལྷ་འགུགས་པའི་དམིགས་པས་ཕྲེང་བ་དབབ་པ་ནི་ཁ་སྦྱོར་དང་གདན་བཞི་ལས་ཀྱང་གསུངས་སོ། །ཞེས་གསུངས་པ་དང་། ཨོ་རྒྱན་བརྩོན་འགྲུས་ཀྱི་སྔགས་ཆས་རྣམ་བཤད་ལས། འཆང་ཚུལ་ལ་ནི། འཆང་ཚུལ་དང་བགྲང་ཚུལ་གཉིས་ལས།
དང་པོ་ནི། ཕྲེང་བ་དེ་འཆང་བའི་ཚུལ་ལམ་ཕྲེང་བ་འཆང་བའི་དམ་ཚིག་ནི་ཕྲེང་བ་གཞན་ལ་མི་སྟོན་པར་གསང་དགོས། དེ་བཞིན་དུ་ལུས་དྲོད་དང་མི་འབྲལ་བར་བྱ། གཞན་ལག་ཏུ་མི་འཇོག །ཁྱད་པར་དུ་རང་དང་དམ་ཚིག་མི་གཅིག་པ་དང་། དམ་ཉམས་དང་གྲིབ་ཅན་སྡིག་ཅན་གྱི་ལག་ཏུ་མི་འཇོག །དུས་མིན་ལག་སྟོང་དུ་མི་འདྲེན། མོ་རྩིས་ཀྱི་ཆེད་དུ་མི་བཀོལ། རབ་གནས་མེད་པར་མི་འཆང་། ཕྲེང་བ་དེ་ས་སྒྲེ་བོར་མི་འཇོག །ཁྱི་སོགས་ལ་རྡེག་བྱེད་མི་བྱ། གཞན་ལ་མི་སྦྱིན། གོང་བཤད་སྤང་བྱའི་ཕྲེང་བ་དག་མི་འཆང་། ཕྲེང་ཐག་ཆད་ན་ཞག་མ་ལོན་པར་བྱས་ཏེ་བརྗེ། ཕྲེང་བ་རླན་དང་གྲིབ་ལ་འཛེམ། གསང་བའི་ཕྲེང་བ་སྒྲུབ་པ་དང་ལས་སྦྱོར་གྱི་དུས་མ་གཏོགས་གོས་དང་ལུས་ཀྱི་བར་རམ་གོང་ཁུག་སོགས་སུ་སྦ། རིན་ཐང་ཅན་གྱི་ཕྲེང་བ་གཞན་གྱིས་མཐོང་ན་རློམ་སེམས་སྐྱེ་བ་དང་ཤིན་ཏུ་དམན་པའི་ཕྲེང་བ་མཐོང་ན་བརྙས་བཅོས་བྱེད་པས་མི་འཆང་བའམ་ཀུན་ལ་མི་སྟོན་པར་སྦ་དགོས་པ་དང་། བླ་མས་གནང་བའི་ཕྲེང་བ་མི་བགྲང་པར་རྟེན་དུ་འཆང་དགོས་པ་ཡིན་ཏེ། པདྨའི་ཕྲེང་བཤད་ལས། གཡར་དམ་ཉིད་དུ་འཆང་བ་ཡི། །ཕྲེང་བ་གཞན་ལ་མི་བསྟན་ཅིང་། །ལུས་ཀྱི་དྲོད་དང་མ་བྲལ་ན། །གང་བསྒྲུབ་མྱུར་དུ་འགྲུབ་པར་གྱུར། །དེ་བཞིན་གཞན་གྱི་ལག་མི་འགྲིམ། །ཁྱད་པར་དམ་ཉམས་གྲིབ་ཅན་དང་། །རང་དང་དམ་ཚིག་མི་གཅིག་པའི། །མི་ཡི་ལག་ཏུ་མི་འགྲིམ་གཅེས། །བཟླས་པ་བྱེད་དུས་འདྲེན་པ་ལས། །དུས་མིན་ལག་ལ་སྟོང་འདྲེན་མིན། །མོ་རྩིས་སླད་དུ་བཤར་མི་བྱ། ། རབ་གནས་མི་ལྡན་ཕྲེང་བ་དེ། །ནམ་ཡང་འཆང་བར་མི་བྱ་ཞིང་། །རབ་གནས་ལྡན་པའི་ཕྲེང་བ་དེ། །ལས་གཞན་མི་བྱ་གསང་བར་བྱ། །ས་ལ་མི་བཞག་ཡལ་མི་དོར། །ཞེས་སོགས་གསུངས་པས་སོ། །གལ་ཏེ་རང་གི་ཕྲེང་བ་མཚན་ཉིད་དང་མཐུན་པར་ཉམས་གས་སུ་གྱུར་ན་སྦྱིན་བསྲེག་བྱེད་པའམ་ཆུ་ལ་དོར། ཡང་ན་དམ་ཚིག་གཅིག་པའི་མཆེད་གྲོགས་ལ་སྦྱིན་རུང་པ་ཡིན་ཏེ། དེ་ཉིད་ལས། རང་གིས་བཅངས་པའི་ཕྲེང་བ་དེ། །ཉམས་པ་ལ་སོགས་སྐྱོན་ཞུགས་ན། །མེ་ཐབ་ཡེ་ཤེས་ལྷ་ལ་འབུལ། །ཡང་ན་འབྱུང་བ་ཆུ་ལ་འབུལ། །ཡང་ན་དམ་ཚིག་གཅིག་ངེས་པའི། མཆེད་དང་ལྕམ་ལ་སྦྱིནའང་རུང་། །རང་གིས་བཅང་བར་མི་བྱའོ། །ཞེས་གསུངས་པའི་ཕྱིར་རོ། །
གཉིས་པ་ཕྲེང་བ་འདྲེན་ཚུལ་ནི། རབ་གནས་བྱས་པའི་ཕྲེང་བ་དེ་ཞི་བའི་སྔགས་ལ་མཛུབ་མོའི་སྟེང་དུ་བཞག་སྟེ་སྙིང་གའི་ཐད་དུ་གཟུང་ནས་འདྲེན་པར་བྱ་བ་དང་། རྒྱས་པའི་ལས་སྔགས་ལ་གུང་མོའི་སྟེང་དུ་བཞག་སྟེ་ལྟེ་བའི་ཐད་དུ་གཟུང་ནས་འདྲེན་པ་དང་། དབང་ལ་སྲིན་ལག་གི་སྟེང་དུ་བཞག་སྟེ་གསང་བའི་ཐད་དུ་གཟུང་ནས་འདྲེན་པ་དང་། དྲག་པོའི་ལས་སྔགས་ལ་མཐེའུ་ཆུང་གི་སྟེང་དུ་བཞག་ནས་རྐང་པ་སྐྱིལ་དྲུང་བསྣོལ་བའི་པུས་མོའི་ཐད་དུ་བཟུང་ནས་འདྲེན་པ་དང་། སྣ་ཚོགས་ཀྱི་ལས་ལ་གང་བདེར་བྱ་བ་དང་། མཐེ་བོང་རྡོ་རྗེའི་ལྕགས་ཀྱུས་ལྷ་རྣམས་དབང་དུ་འགུགས་པའི་བསམ་པས་ཕྲེང་རྡོག་རེ་རེ་ནང་འདྲེན་གྱིས་ལྕགས་ཀྱུས་འགུག་པའི་ཚུལ་ཏུ་བགྲང་བའམ་འདྲེན་དགོས་པ་ཡིན་ཏེ། རྒྱུད་ཆེན་རྡོ་རྗེ་མཁའ་འགྲོ་ལས། ཞི་བ་ལ་ནི་མཛུབ་མོར་བཞག །རྒྱས་ལ་གུང་མོར་དགལ་བར་བྱ། །དབང་དུ་བྱ་བ་སྲིན་ལག་གསུངས། །མཐའ་མ་ལ་ནི་མངོན་སྤྱོད་དང་། ། མཐེ་བོང་ལྕགས་ཀྱུར་བྱས་ནས་ནི། །ལྷ་རྣམས་ཐམས་ཅད་འགུགས་པར་བསམ། །ཤིན་ཏུ་མཉམ་བཞག་སྔགས་བཟླས་ན། །འགྲུབ་འགྱུར་འདི་ལ་ཐེ་ཚོམ་མེད། །ཅེས་དང་། བདེ་མཆོག་སྡོམ་འབྱུང་དང་སཾ་པུ་ཊ། རྡོ་རྗེ་གདན་བཞི་སོགས་ལས་གསུངས་པ་དང་། གཤེད་དམར་ལས་ཀྱང་། མཛུབ་མོའི་སྟེང་ནས་ཞི་བ་ལ། །གུང་མོ་ལ་ནི་རྒྱས་པའོ། །དབང་དགུག་དག་ལ་མིང་མེད་ལས། །ཆད་པས་བཅད་ལ་མཐེའུ་ཆུང་ལས། །ཞེས་གསུངས་པའི་ཕྱིར་རོ། །དེ་ཡང་སྙིང་ག་སོགས་ཀྱི་ཐད་དུ་བགྲང་བའི་ཁུངས་ནི། པདྨའི་ཕྲེང་བཤད་ལས། ཞི་བ་ལ་ནི་སྙིང་ཁར་བགྲང་། །རྒྱས་པ་ལྟེ་བའི་ཐད་དུ་སྟེ། །དབང་ལ་ཕྲེང་བ་གསང་གནས་ཐད། །འགུག་པའི་འདུན་པས་བགྲང་བར་བྱ། །དྲག་པོ་སྐྱིལ་དྲུང་བསྣོལ་མཚམས་སུ། །པུས་མོའི་སྟེང་དུ་བགྲང་བར་བྱ། །སྣ་ཚོགས་ལས་ལ་གང་བདེར་བྱ། །ཞེས་གསུངས་པ་དག་གོ །ཡོ་གའི་ལུགས་ལ་རིགས་ལྔའི་སྒྲུབ་པ་སོ་སོར་ཕྲེང་བ་འདྲེན་ཚུལ་སོ་སོར་བཤད་དེ། དེ་ཡང་དེ་བཞིན་གཤེགས་པའི་རིགས་བསྒྲུབ་པའི་བཟླས་པ་མཛུབ་མོའི་བགྲང་བ་དང་། རྡོ་རྗེ་རིགས་ལ་གུང་མོས་དང་། རིན་ཆེན་རིགས་ལ་སྲིན་ལག་དང་། པདྨའི་རིགས་ལ་མཐེའུ་ཆུང་དང་། ལས་ཀྱི་རིགས་ལ་སོར་མོ་ཀུན་གྱིས་བགྲང་དགོས་པར་གསུངས་ཏེ། ཡོ་ག་རྡོ་རྗེ་རྩེ་མོའི་རྒྱུད་ལས། ཕྲེང་བ་སངས་རྒྱས་ལ་མཛུབ་བཅས། །གུང་མོས་རྡོ་རྗེའི་རྣལ་འབྱོར་སྐྱེས། །སྲིན་ལག་སྟེང་དུ་རིན་ཆེན་སྐྱེས། །མཐེའུ་ཆུང་གིས་ནི་པད་ཁ་ཕྱེ། །ལས་ཀྱི་ཕྲེང་བས་ལས་བྱེད་པ། ། སོར་མོ་ཀུན་གྱིས་བྱ་བར་བཤད། །ཅེས་གསུངས་པས་སོ། །བགྲང་ཚུལ་སྤྱི་ནི་ལག་པ་གཡས་པ་ཡ་གཅིག་གིས་མི་འདྲེན་པར་ལག་པ་གཡོན་པས་འདྲེན་པའམ་ཡང་ན་ལག་པ་གཉིས་ཀས་འདྲེན་དགོས་པ་ཡིན་ཏེ། དཔུང་བཟང་ལས། དེ་དག་ལས་ནི་བགྲང་ཕྲེང་གཅིག་བླངས་ཏེ། །དེ་ནི་ལག་པ་གཡས་པས་བཟུང་བའམ། །ལག་པ་གཡོན་པས་བསྒྲིམ་ཏེ་མི་འཁྲུལ་བཟུང་། །ཚར་རེ་ཕྱིན་ཅིང་ནོར་བུ་རེ་རེ་ནས། །སྔགས་པ་ཡིས་ནི་རིམ་བཞིན་དྲང་བར་བྱ། ། ཞེས་གསུངས་པས་སོ། །
བརྒྱད་པ། ཕྲེང་བར་རབ་གནས་བྱ་ཚུལ།
དེ་ཡང་ཕྲེང་བ་ལ་རབ་གནས་བྱ་དགོས་ཤིང་། རབ་གནས་མ་བྱས་པའི་ཕྲེང་བ་ལ་རབ་གནས་ཇི་ལྟར་བྱ་ཚུལ་ནི། ཕྲེང་བ་དེ་ལག་པ་གཡོན་པའི་མཐིལ་དུ་འཁྱིལ་ལེར་བཞག་ནས་མདོ་འཛིན་སྟེང་དུ་འོང་བར་བྱ། རང་ཉིད་ལྷའི་ང་རྒྱལ་གྱི་ངང་ནས་བསང་སྦྱང་བྱ་ཞིང་། ཕྲེང་བའི་རྒྱུན་ཐག་གམ་ཕྲེང་ཐག་གི་སྐུད་པ་སངས་རྒྱས་དང་། ཕྲེང་རྡོག་རྣམས་དགྲ་བཅོམ། མདོ་འཛིན་གྱི་སྟེང་མ་ཏོག་དེ་ཉིད་མཆོད་རྟེན་གྱི་རྣམ་པ་ལ་ངོ་བོ་ཆོས་ཀྱི་དབྱིངས་རྣམ་པར་དག་པའི་རང་བཞིན་ངོ་བོ་ཉིད་སྐུ་རུ་མོས་པའི་དག་པ་དང་། འོག་མ་མདོ་འཛིན་ནི་འབྲས་བུ་ཆོས་སྐུར་བརྙེས་པ་ཆོས་ཀྱི་དབང་པོ་སངས་རྒྱས་བཅོམ་ལྡན་འདས་སམ་ཡེ་ཤེས་ཆོས་སྐུའི་དག་པ་དྲན་པར་བྱ་བའམ། ཡང་ན། མདོ་འཛིན་རང་རང་གི་བསྒྲུབ་བྱའི་ཡི་དམ་གྱི་ལྷའི་གཙོ་བོ་དང་ཕྲེང་རྡོག་རྣམས་འཁོར་དུ་མོས་ནས་ལག་པ་གཡས་པའི་ཨ་ལས་ཉི་མའི་དཀྱིལ་འཁོར་དང་། ལག་པ་གཡོན་པའི་ཧཱཾ་དཀར་པོ་འོད་ཟེར་འཕྲོས་པ་ལས་ཟླ་བའི་དཀྱིལ་འཁོར་དུ་བསྒོམ། ལག་པ་གཡས་པའི་སོར་མོ་ལྔ་རྡོ་རྗེ་དང་། གཡོན་པའི་སོར་མོ་ལྔ་པདྨའི་འདབ་མ་རུ་མོས་ཤིང་པདྨ་དང་རྡོ་རྗེ་ཁ་སྦྱར་བའི་བར་དུ་ཕྲེང་བ་བཞག་སྟེ་ཐབས་སྙིང་རྗེ་ཆེན་པོ་དང་ཤེས་རབ་སྟོང་བ་གཉིས་ཡ་མ་བྲལ་བར་དྲན་པར་བྱས་ནས་ཕྲེང་བ་བྱིན་གྱིས་བརླབས་པ་དང་། ཡང་ན། བསྙེན་པ་གང་ཡིན་གྱི་བསྒོམ་བྱའི་ལྷ་དག་ཡིད་ལ་དྲན་པར་བྱས་ཏེ་ཡེ་ཤེས་འགུག་གཞུག་དང་། ལྷ་སྔགས་དང་རྟེན་སྙིང་། ཨཱ་ལི་ཀཱ་ལི་སོགས་བཟླས་ཏེ་ལག་གཡས་ཀྱིས་མེ་ཏོག་འཐོར། ༀ་རུ་ཙི་པྲ་མརྟའི་སྔགས་ལ་ཨབྷི་ཥིཉྩ་ཧཱུཾ་སྭཱ་ཧཱ་སྦྱར་ནས་ཕྲེང་བ་བརྒྱ་རྩ་བརྒྱད་ལ་ཡིག་འབྲུ་རྣམས་ཁ་དོག་དཀར་སེར་དམར་ལྗང་ཅན་འཆར་བཞིན་དུ་བབས་ནས་ཕྲེང་བའི་ལྷ་རྣམས་ལ་འཐིམས་ཏེ་གཉིས་མེད་དུ་གྱུར། དེ་ཡང་འོད་དུ་ཞུ་ནས་ཕྲེང་བའི་རྣམ་པར་གྱུར་བར་བསྒོམ། བཀྲ་ཤིས་པའི་ཚིགས་བཅད་བརྗོད། དེ་ནས་འབྲུ་གསུམ་སྟེ་ༀ་ཨཿ་ཧཱུཾ་གསུམ་བརྒྱ་རྩ་དང་ཕྲེང་སྔགས་དང་། ཨཱ་ལི་ཀཱ་ལི་དང་རྟེན་སྙིང་རྣམས་ཚར་ཉེར་གཅིག་གམ་ཅི་ནུས་བཟླས་མཐར་ལས་སྒྲུབ་ཀྱི་བསྙེན་པ་ལ་འཇུག་པར་བྱའོ། །
ཡང་ན། འཁོར་བའི་ཕྱོགས་སུ་སེམས་འཕྲེང་བའི་ཞེན་པ་བཅད་ནས་ཐར་བ་མྱང་འདས་ཀྱི་ཕྱོགས་སུ་ཡིད་དངོས་སུ་འཕྲེང་བར་བྱེད་པའི་བསམ་པས་ཕྲེང་བ་ཆབ་སྤོས་ཁྲུས་གཙང་གིས་དག་ཅིང་གཙང་བར་མཛད། གནས་གཙང་དུ་གདན་ཕྱིང་བ་དཀར་པོའམ་རས་དཀར་པོའི་སྟེང་དུ་འབྲུ་རིགས་སྤུངས་ནས་དྲི་བཟང་བྱུགས་ཏེ་བཞག་དེའི་མདུན་དུ་མཆོད་པའི་རྫས་སྣ་ཚོགས་གཡོ་མེད་པར་བཤམས་ཏེ། རང་རང་གི་ཡི་དམ་གྱི་མཚམས་བཅད་དང་བགེགས་བསྐྲད་བྱ་བ། དབྱིངས་ནས་བཞུགས་པའི་ཡི་དམ་གྱི་ལྷ་ཚོགས་སྤྱན་དྲངས་ནས་མཆོད་པའི་ཚོགས་རྣམས་འབུལ་བ་དགྱེས་བཞེས་མཛད་པར་བསམ་སྟེ། རབ་གནས་ཀྱི་སྙིང་པོ་ༀ་རུ་ཙི་པྲ་མར་ཏ་ན་ཡེ་རཏྞམ་ཎི་དྷ་ར་ཛྙཱན་དེ་ཝ་བྷི་ཥིཉྩ་ཧཱུཾ་སྭཱ་ཧཱ་ཞེས་བརྒྱ་རྩ་བརྒྱད་བཟླས་བ་དང་། རྟེན་འབྲེལ་གྱི་སྙིང་བོ་ཨཱ་ལི་ཀཱ་ལི་དང་ཞི་ཁྲོའི་ལྷ་ཚོགས་ཀྱི་སྙིང་པོ་ཅི་ནུས་བགྲང་། བསྔོ་སྨོན་རྒྱས་གདབ་བྱས་མཐར་ད་གཟོད་བགྲང་རུང་བ་ཡིན་ནོ། །
དགུ་བ། ཕྲེང་བའི་དགོས་ཆེད།
ཕྲེང་བའི་དགོས་ཆེད་ལ་རྗེས་དཀར་ཨོ་རྒྱན་བརྩོན་འགྲུས་ཀྱི་སྔགས་ཆས་རྣམ་བཤད་ལས། དགོས་ཆེད་ནི། ཡི་དམ་གྱི་ལྷའི་ཕྱག་རྟགས་མི་བརྗེད་པ་དང་། གཉེན་པོའི་ཡེ་ཤེས་སེམས་ལ་འཕྲེང་བ་དང་། ནུས་མཐུ་སྐྱེ་བ་དང་། ཤེས་རབ་ཡུམ་གྱི་རྟེན་དུ་རུང་བ་དང་། བསྐྱེད་རྫོགས་སྐྱེ་བའི་ཐབས་ཀྱི་རྟེན་འབྲེལ་དུ་འགྱུར་བ་དང་། ལུས་ངག་ཡིད་གསུམ་བདེ་སྡུག་རོ་སྙོམས་གཉིས་མེད་དུ་བསྲེ་བའི་གནད་གྲངས་ཟིན་པ་དང་། སྔགས་ཀྱི་དམ་ཚིག་གི་རྫས་སུ་འགྱུར་བ་དང་། ལོངས་སྤྱོད་ཀྱི་རྫས་ལྡན་དུ་འགྱུར་བ་དང་། ཞི་སོགས་ཀྱི་ལས་འགྲུབ་པ་དང་། སྔགས་ཀྱི་གྲངས་ཚད་ཟིན་པ་ལ་སོགས་པ་ནི་ཕྲེང་བའི་དགོས་ཆེད་ཡིན་ཏེ། པདྨའི་ཕྲེང་བཤད་ལས། སྤྱིར་ནི་སྔགས་ཀྱི་དམ་ཚིག་དང་། །ཡེ་ཤེས་ལྷ་ཡི་ཕྱག་རྟགས་དང་། །མི་བརྗེད་གཟུངས་ཀྱིས་འཛིན་ཕྱིར་དང་། །གཉེན་པོ་ཕྲེང་ལ་བཤར་སླད་དང་། །ཤེས་རབ་ཡུམ་གྱི་རྟེན་འབྲེལ་དང་། །ལོངས་སྤྱོད་རྫས་ཀྱི་རྟེན་འབྲེལ་དང་། །རྒྱུ་རྐྱེན་ནུས་མཐུ་སྐྱེ་ཕྱིར་དང་། །དམ་ཚིག་ཡི་དམ་བསྔོ་ཕྱིར་དང་། །བདག་ལ་ལྷ་ཡི་སྡང་འཛིན་དང་། །བསྒྲུབ་བྱ་སྒྲུབ་བྱེད་བསྒྲུབས་པ་ཡིས། །འབྲས་བུ་མི་ཟད་སྤེལ་ཕྱིར་དང་། །མཛའ་གཉེན་དགོངས་པ་གསོ་ཕྱིར་དང་། །ཞི་དང་རྒྱས་ལ་སོགས་པ་ཡི། །ལས་རྣམས་མ་ལུས་སྒྲུབ་ཕྱིར་དང་། །འཁོར་ལོ་རྣམ་གསུམ་བསྐོར་ཕྱིར་སོགས། །སྤྱི་ཡི་དགོས་ཆེད་བསམ་མི་ཁྱབ། །བྱེ་བྲག་སྔགས་ཀྱི་གྲངས་ཚད་འཛིན། །ཞེས་སོགས་གསུངས་པས་སོ། །
བཅུ་བ། ཕྲེང་བའི་ཕན་ཡོན།
བགྲང་ཕྲེང་གི་ཕན་ཡོན་ལ་སྔགས་ཆས་རྣམ་བཤད་ལས། ཕན་ཡོན་ནི་གོང་དུ་ཕན་ཡོན་ཅི་རིགས་ལུང་འདྲེན་དག་གི་ཞར་ལ་སོང་མོད་འདིར་ཕྲེང་བ་འཆང་པ་པོ་ལ་སྤྲོ་བ་སྐྱེ་ཕྱིར་ལོགས་སུ་ཅུང་ཟད་ཅིག་འཆད་པར་བྱ་སྟེ། ཕྲེང་བ་མཚན་ཉིད་དང་ལྡན་པ་ཇི་སྐད་བཤད་པའི་ཆོ་ག་དང་དམ་ཚིག་ལྡན་པར་བྱས་ཏེ་འཆང་ན་ནི་ཞི་རྒྱས་དབང་དྲག་གི་ལས་རབ་འབྱམས་སྤྱི་དང་བསྐྱེད་རྫོགས་དང་། གང་བསྒྲུབ་ཀྱི་ལྷ་འགྲུབ་པ་ལ་ཐེ་ཚོམ་མེད་དེ།
དཔལ་ཡང་དག་སྦྱོར་བ་སཾ་པུ་ཊའི་རྒྱུད་ལས། ཕྲེང་བ་ལ་སོགས་མཚན་ཉིད་ནི། །ཡང་དག་ཇི་ལྟར་རྡོ་རྗེ་ཉོན། ། གང་གི་ཡང་དག་ཆོ་ག་ཡིས། །འགྲུབ་འགྱུར་འདི་ལ་ཐེ་ཚོམ་མེད། །ཅེས་དང་། རྡོ་རྗེ་མཁའ་འགྲོ་ལས། བགྲང་ཕྲེང་ཆོ་ག་ཇི་བཞིན་དུ། །རབ་ཏུ་བཤད་ཀྱི་ལྷ་མོ་ཉོན། །ཡང་དག་ཆོ་ག་གང་གིས་ནི། །འདི་ནི་འགྲུབ་འགྱུར་ཐེ་ཚོམ་མེད། །ཅེས་དང་། བདེ་མཆོག་སྡོམ་འབྱུང་ལས། ཡང་དག་ཆོ་ག་གང་གིས་འདིར། །འགྲུབ་པར་ཐེ་ཚོམ་མེད་པ་ཡི། ། བཟླས་པའི་ཕྲེང་བའི་མཚན་ཉིད་ནི། །ཞེས་དང་། གདན་བཞི་ལས། ཡང་དག་ཆོ་ག་གང་གིས་ནི། །འགྲུབ་འགྱུར་འདི་ནི་ཐེ་ཚོམ་མེད། །ཅེས་གསུངས་པའི་ཕྱིར། དེ་བཞིན་དུ་མཆོག་ཐུན་གྱི་དངོས་གྲུབ་ཐམས་ཅད་ཐོབ་པ་དང་། འཁོར་ལོས་བསྒྱུར་བའི་རྒྱལ་བོ་སོགས་ས་དབང་ཆེན་པོའི་གོ་འཕང་ཐོབ་པ་དང་། འབྱུང་པོ་གདུག་པ་ཐམས་ཅད་དབང་དུ་བྱེད་པ་དང་། གསེར་དངུལ་སོགས་ཟང་ཟིང་གི་སྒྱུ་མའི་ནོར་ལོངས་སྤྱོད་གྱིས་ཕྱུག་པར་འགྱུར་བ་དང་། ཚེ་རིང་བ་དང་། ནད་མེད་པ་དང་། གཟུགས་མཛེས་ཤིང་རྒ་བ་མེད་པ་དང་། གདོན་དང་གནོད་པ་ཐམས་ཅད་ཞི་བར་འགྱུར་བ་དང་། མཁའ་འགྲོ་འདུ་ཞིང་སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་བྱིན་གྱིས་བརླབས་པ་སོགས་ཕན་ཡོན་མཐའ་ཡས་པ་འབྱུང་བ་ཡིན་ཏེ། ཁྲག་འཐུང་མངོན་འབྱུང་གི་རྒྱུད་ལས། དངོས་གྲུབ་ཐམས་ཅད་ཡོད་པ་དང་། །ས་ཡི་དབང་པོར་ཐེ་ཚོམ་མེད། །འབྱུང་པོའི་མཚན་ཉིད་དབང་དུ་བྱེད། །ནོར་རྣམས་འགུགས་པར་བྱེད་པའོ། །ཞེས་དང་། ཚེ་རིང་ནད་མེད་འཕེལ་བ་ཡིན། །དབང་དུ་བྱེད་དང་ཞི་འདོད་དང་། །ནོར་འཕེལ་བ་ནི་བྱེད་པ་ཡིན། །ཞེས་གསུངས་པའི་ཕྱིར། གཞན་ཡང་དེ་ཉིད་ལས། བྱི་རུ་ཡིས་ནི་འཕེལ་བ་དང་། །རིན་ཆེན་ཕྲེང་བས་མཛེས་པ་ཡིན། །ཞེས་དང་། གཤེད་དམར་ལས། དུང་གིས་བུ་ནི་འཚོ་བ་ལ། །ནད་མེད་པ་ལ་མུ་མེན་ཏོ། །ཞེས་གསུངས་པ་ལྟར་ཕྲེང་བ་རིགས་སོ་སོའི་ཕན་ཡོན་མི་འདྲ་བ་མཐའ་ཡས་པ་ཡོད་དོ། །བཟླ་བྱའི་སྔགས་བྱེ་བ་ཉིས་འགྱུར་ལ་སོགས་པ་འགྱུར་ཁྱད་ཀྱི་ཕན་ཡོན་ལ་ནི་ཡོ་ག་རྡོ་རྗེ་རྩེ་མོ་ལས། ལྕགས་ཀྱི་བཟླས་པ་ཉིས་འགྱུར་ཏེ། །ཟངས་ཀྱི་ཡང་ནི་བཞི་འགྱུར་རོ། །རུ་དྲྰཀྵ་ཡི་བྱེ་བ་གཉིས། །མུ་ཏིག་གི་ནི་བརྒྱར་འགྱུར་རོ། །དབང་པོའི་སྟོང་འགྱུར་རྣལ་འབྱོར་ཏེ། །དངུལ་གྱི་འབུམ་དུ་འགྱུར་པ་ཡིན། །པདྨའི་བྱེ་བ་བརྒྱ་འགྱུར་བརྗོད། །བོ་དེ་ཙེ་ཡི་གྲངས་མེད་དོ། །ཞེས་གསུངས་པ་ལྟར་གྱི་གྲངས་འཕེལ་འགྱུར་གྱི་ཕན་ཡོན་བགྲང་ཕྲེང་སོ་སོར་ཡོད་པ་ཡིན་ནོ། །རྒྱུད་དུ་མ་ལས་བསྟན་པའི་ཨོཾ་པ་དེ་མ་ཧཱ་པ་དེ་ཛྙཱ་ན་སརྦ་བུདྔྷ་མ་ཧཱ་བྷཱ་བེ། ཧཱུཾ་ཧཱུཾ་ཧཱུཾ། ཧོ་ཧོ་ཧོ། ཨཱཿ་སྭཱ་ཧཱ། ཞེས་པའི་དེ་ཉིད་གསལ་བའི་སྔགས་འདིས་ཕྲེང་བ་སྦྱངས་ཤིང་བྱིན་གྱིས་བརླབས་ན་ཕྲེང་བ་དེས་བསྒྲུབ་བྱའི་ལྷ་ཐམས་ཅད་འགྲུབ་པ་དང་། ཞི་རྒྱས་ལ་སོགས་པའི་ལས་རབ་འབྱམས་ཐམས་ཅད་འགྲུབ་པར་འགྱུར་བ་དང་། ཏིང་འཛིན་མི་གསལ་བ་གསལ་བར་བྱེད་པ་དང་། བསྒོམ་བྱའི་བསྐྱེད་རྫོགས་ཀྱི་ཡེ་ཤེས་དག་མ་འདྲེས་པར་སོ་སོར་འཆར་བ་ཡིན་ཏེ། གདན་བཞི་ལས། སྔགས་འདི་ཡིས་ནི་སྦྱང་བྱས་ན། །བགྲང་ཕྲེང་གི་ནི་ལྷ་རྣམས་འགྲུབ། །ལས་རྣམས་ཐམས་ཅད་འགྲུབ་འགྱུར་ཏེ། །ཞེས་དང་། སཾ་པུ་ཊ་ལས། སྔགས་ཀྱིས་ཕྲེང་བ་སྦྱངས་ནས་ནི། །གང་འདོད་དེ་ཉིད་བསྒྲུབ་པར་བྱ། །དེ་ཉིད་ལས་ནི་འགྲུབ་པར་འགྱུར། །ཞེས་གསུངས་པའི་ཕྱིར་རོ། །རྒྱུད་ཕྱི་མ་འདི་ལས་སྔགས་དེ་ལ། ཨོཾ་པ་དེ་པ་དེ། མ་ཧཱ་ཛྙཱ་ནཾ། སརྦ་བུདྔྷ་མ་ཧཾ་བྷཱ་བེ་ཏ་ཧཱུཾ་ཧཱུཾ་ཧཱུཾ། ཧོ་ཧོ་ཧོ་ཨ་ཁཾ་སྭཱ་ཧཱ། ཞེས་གོང་དང་ཅུང་མི་མཐུན་པར་བྱུང་བས་ཕན་ཚུན་བསྡུར་ཏེ་དཔྱད་པར་བྱ་ལ། བདག་ལ་སྔགས་དོན་ལ་ཞིབ་བསྡུར་བྱེད་ལོང་མ་བྱུང་ངོ་། ། ཕྲེང་བའི་དེ་ཉིད་གསལ་བ་མེད་ན་ལྷ་དང་ལས་མི་འགྲུབ་ཅིང་དངོས་གྲུབ་ཐམས་ཅད་རིང་བར་འགྱུར་བའི་ཉེས་དམིགས་འབྱུང་སྟེ། རྡོ་རྗེ་གདན་བཞི་ལས། དེ་ཉིད་མེད་པའི་རྣལ་འབྱོར་པ། །དེ་ཉིད་མེད་པའི་སྔགས་བཟླས་དང་། །དེ་ཉིད་མེད་པའི་རྡོ་རྗེ་དྲིལ། །ཕྱག་རྒྱ་དེ་ཉིད་མེད་འབྱུང་བ། །རྣལ་འབྱོར་པ་ཡིས་གྲུབ་པ་མེད། ། ཅེས་དང་། མི་གསལ་བ་ནི་རིང་བར་འགྱུར། །ཞེས་དང་། སཾ་པུ་ཊ་ལས། ཀུན་ཏུ་གསལ་བ་མེད་ན་རིང་། །ཞེས་དང་། དེ་ཉིད་མེད་པའི་རྣལ་འབྱོར་བ། །དེ་ཉིད་མེད་པའི་སྔགས་ཟློས་དང་། །ཞེས་གོང་དུ་དྲངས་ཟིན་པ་ལྟར་གྱི་ཕྱིར་རོ། ཞེས་གསུངས་པའི་ཕྱིར།།
དཔྱད་གཞིའི་ཡིག་ཆ།
1 སེར་གཙུག་ནང་བསྟན་དཔེ་རྙིང་འཚོལ་བསྡུ་ཕྱོགས་སྒྲིག་ཁང་གིས་བསྒྲིགས་པའི 《མཁས་གྲུབ་དགེ་ལེགས་དཔལ་བཟང་གི་གསུང་འབུམ༼ ཏ ༽》 ཀྲུང་གོའི་བོད་རིག་པ་དཔེ་སྐྲུན་ཁང་། 2014ལོའི་ཟླ5པར་པར་ཐེངས་དང་པོ། ཤོག་ངོས707-819ན་གསལ།
2 ཨོ་རྒྱན་བརྩོན་འགྲུས་ཀྱིས་བརྩམས་པའི 《གསང་སྔགས་རྡོ་རྗེ་ཐེག་པའི་ཆས་གོས་ཡོ་བྱད་ཀྱི་རྣམ་བཞག》 ཀྲུང་གོའི་བོད་རིག་པ་དཔེ་སྐྲུན་ཁང་། 2007ལོའི་པར་ཐེངས་དང་པོ།
རྩོམ་སྒྲིག་པ། ཀླུ་མོ་མཚོ།


text:
འདས་པའི་ཉིན་ཁ་ཤས་རིང་མཁས་གྲུབ་དགེ་ལེགས་དཔལ་བཟང་(༡༣༨༥-༡༤༣༨)གིས་མཛད་པའི ༼རྗེ་ཙོང་ཁ་པ་ཆེན་པོའི་རྣམ་ཐར་དད་པའི་འཇུག་ངོགས།༽བཀླགས་པ་ཡིན། ལོ་ཉེར་བརྒྱད་ཀྱི་སྔོན་ལ་ཐེངས་གཅིག་བཀླགས་པ་ཡིན། ཡིནའང་། ཡིད་ཀྱི་དྲན་འཛིན་དུ་བསྡད་མི་འདུག ད་ཐེངས་ཆོ་འཕྲུལ་སྨོན་ལམ་ཆེན་མོའི་དུས་ཚེས་དང་བསྟུན་ནས། ༼རྗེ་ཙོང་ཁ་པ་ཆེན་པོའི་རྣམ་ཐར་དད་པའི་འཇུག༽བསྐྱར་དུ་ཞིབ་ཚགས་བཀླགས་པ་ཡིན། རྗེ་རིན་པོ་ཆེས་༡༤༠༩ ལོར་ཆོ་འཕྲུལ་སྨོན་ལམ་ཆེན་མོ་གསར་འཛུགས་སྐབས་ཀྱི་གནས་ཚུལ་ཞིབ་ཏུ་བྲིས་འདུག སྐབས་དེའི་སྨོན་ལམ་ཆེན་མོ་སྐབས་མཆོད་མེ་ལས་ལྷ་སར་མེ་སྐྱོན་བྱུང་འདུག དེའི་སྐོར་ལ་དད་པའི་མཇུག་ངོགས་ལས། “དེའི་ཚེ་ཉམས་སྣང་བཟང་པོ་རང་ཡོད་པའི་ཐུགས་དམ་པ་ཞིག་གི་མནལ་ལམ་དུ། བུད་མེད་ཆེན་མོ་ཞིག་གིས་ལག་པ་གཉིས་ཀྱིས་གཙུག་ལག་ཁང་ལ་འཁྱུད་འདུག །ཅི་བྱེད་བྱས་པས་མེའི་གནོད་པ་བསྲུང་བ་ཡིན་ཟེར་བ་ཞིག་རྨིས་འདུག །དེའི་ཕྱི་དེ་ནུབ། ཀོང་བུ་ཆེན་མོའི་མར་ཕལ་ཆེ་བ་རྫོགས། མར་གསར་པ་མ་བླུགས་པའི་མཚམས་ཤིག་ཏུ། ཀོང་བུའི་ནང་གི་རས་རྡོག་རྡོག་རྣམས་དང་མར་ལྷག་མ་དང་བཅས་པ་ཐམས་ཅད་ལ་མེ་འབར་ནས་ཤིན་ཏུ་ཆེ་བའི་མེའི་ཕུང་པོར་གྱུར་ཏེ། སྐྱེ་བོ་ཐམས་ཅད་འཇིགས་སྐྲག་ཏུ་གྱུར་པ་ལ། རྗེའི་ཞལ་སྔ་ནས་དེ་མ་ཁད་གཟིམ་ཁང་དུ་བྱོན་སོང་ནས་ཐུགས་དམ་ལ་བཞུགས་པས། རླུང་གཅིག་ཀྱང་མེད་ཅིང་ཐབས་རྣམས་ཀྱིས་ཀྱང་བཟློག་ཤིན་ཏུ་སླ་བར་བྱུང་ནས་དེ་མ་ཁད་ཞི་ཞིང་གནོད་པ་ཅུང་ཟད་ཀྱང་མ་བྱུང་ངོ་། །”ཞེས་བཀོད་འདུག
རྗེ་རིན་པོ་ཆེ་(༡༣༥༨-༡༤༡༩) དགུང་ལོ་བཅུ་དྲུག་སྟེང་ཕ་ཡུལ་དང་ཞལ་གྱེས་ནས་དབུས་གཙང་ཕྱོགས་སུ་ཕེབས་བ་དང་། ཕྱིར་མདོ་སྨད་དུ་ཕེབས་རྒྱུའི་ཐུགས་ཐག་བཅད་ནས་ལམ་ལ་ཆས་ཡོད་ནའང་། གློ་བུར་དུ་ཐུགས་ལ་འགྱུར་ཐེབས་འདུག དེའི་སྐོར་ལ་དད་པའི་མཇུག་ངོགས་ལས། “གྲོགས་དང་སློབ་འབྲེལ་མང་པོས་བསྐུལ་ཞིང༌། མདོ་སྨད་ནས་ཡུམ་གྱིས་ཀྱང་ཞུ་བ་ནན་ཆེར་བྱུང་བས་རྐྱེན་བྱས་ནས། ལན་ཅིག་མདོ་སྨད་ལ་འབྱོན་པར་བཞེད་པ་འཁྲུངས་ཏེ། མལ་གྲོ་ལྷ་ལུང་དུ་བྱོན། ལག་ལེན་འགའ་ཞིག་ལ་ཐུགས་སྦྱོང་ཡང་མཛད་པར་བརྩམས་པ་ལ་མཚམས་ཤིག་ནས། ཅི་བྱེད་དེ་འདྲ་བ་ལ་དགོས་པ་མི་འདུག །ད་ནི་མདོ་ཁམས་དང་ཡུལ་གྱི་ཕྱོགས་ལ་གཏན་ནས་མི་འགྲོ་བའི་དམ་བཅའ་བར་བྱའོ། །སྙམ་དུ་དགོངས་པ་ཤུགས་དྲག་པོ་སྐྱོ་ཤས་དང་བཅས་པ་ཞིག་འཁྲུངས་ནས་དེ་འཕྲལ་དུ་མདོ་སྨད་ལ་མི་འབྱོན་པའི་ཐུགས་ཐག་བཅད་དོ།”།ཞེས་བཀོད་འདུག


text:
ཕྲན་ནི་དགེ་རྒན་ཞིག་ཡིན། ཆེས་སྤྱིར་བཏང་གི་དགེ་རྒན་ཕལ་བ་ཞིག་ཡིན། ལོ་ཡི་འཁོར་མོ་མི་ཉུང་ཙམ་འགོར་ཟིན་ཡང་། ལས་འདི་བྱས་ཀྱི་ལག་རྗེས་བགྲང་རྒྱུ་མེད་ཅིང་། དོན་འདི་འགྲུབ་ཀྱི་ངོམ་སོ་འཕྱར་རྒྱུ་གང་ཡང་མེད། ཡིན་ནའང་ཕྲན་གྱིས་རང་གི་ལས་རིགས་འདི་ནི་ཕལ་བ་ཞིག་ཏུ་བསམ་གྱིན་མེད་དེ། རང་གིས་མ་འཇོན་པ་མ་གཏོགས། ལས་རིགས་འདིའི་སྟེང་ནས་ཁྱད་དུ་འཕགས་པའི་ལག་རྗེས་འཇོག་རུང་ཞིང་། བླ་ན་འབར་བའི་མཚན་སྙན་ཐོབ་ཐུབ། དགེ་བ་རླབས་ཆེན་གྱི་ཚོགས་རྫོགས་ཆོག་ཅིང་། བྱམས་པ་ཚད་མེད་ཀྱི་སེམས་བསྐྱེད་ཆོག རྒྱལ་ཁབ་ཀྱི་མ་འོངས་བྱ་གཞག་བསྐྲུན་པའི་ལག་ཟུང་། མི་རིགས་ཀྱི་རེ་བའི་ཞིང་ས་བརླན་པའི་གྲུ་ཆར། ཐ་ན་མིའི་རིགས་ཀྱི་འབྱུང་འགྱུར་ལས་དབང་བསྒྱུར་བའི་སྲབ་ཀྱོགས་ཀྱང་ང་ཚོའི་ལག་ན་ཡོད་པར་བཤད་ཆོག
ཇི་སྟེ་ཡུལ་གངས་ཅན་པའི་སྲོལ་རྒྱུན་ལྟར་ནའང་། དགེ་རྒན་ནི་སྒོ་གསུམ་དགེ་བ་ལ་སྒྱུར་བའི་བྱེད་པོ་སྟེ། ཤེས་བྱའི་ནོར་བུ་སྦྱིན་པའི་དེད་དཔོན། ལེགས་ཉེས་བླང་དོར་སྟོན་པའི་ལམ་མཁན། ཡ་རབས་ལམ་ལ་དཀྲི་བའི་དམིགས་བུ་ནི་དགེ་རྒན་ཡིན་ཞེས་གྲགས་ཤིང་གྲུབ་པ་རེད། དགེ་རྒན་ནི༼གཙང་མཁས་གཞན་ལ་ཕན་པ༽ཞིག་ཡིན་དགོས་པ་སྟེ། འདི་ལྟ་བུའི་དགེ་རྒན་གྱི་ལས་རིགས་བྱང་ཚད་དང་། ལས་རིགས་ཀུན་སྤྱོད་ལ་བཏོན་པའི་རེ་བ་ནི་གཞན་ལས་མཐོ་ཞིང་ཀུན་ལས་འཕགས་པའོ།། དེ་བས་ན། བོད་མི་རྣམས་ཀྱིས་ཕ་མ་ལས་ཀྱང་དགེ་རྒན་ལ་བཀུར་བ་དང་། དཔོན་པོ་ལས་ཀྱང་དགེ་རྒན་ལ་བརྩི་བ། ཕྱུག་པོ་ལས་ཀྱང་དགེ་རྒན་ལ་སྨོན་པར་བྱེད་དེ། དགེ་རྒན་ལ་སྨོད་པའི་ཚིག་གཅིག་སྨྲས་པས་ཀྱང་མ་དག་པའི་གནས་སུ་སྐྱེ་བ་དང་། དགེ་རྒན་གྱིས་ཅི་གསུངས་བཀའ་བཞིན་སྒྲུབ་དགོས་པ། དགེ་རྒན་ལ་སློབ་མའི་ལུས་ངག་ཡིད་གསུམ་འབུལ་བ་སོགས་ཡོད་ཅིང་། ད་ལྟའི་འཛམ་གླིང་དུ་སྙན་གྲགས་ཆེ་བའི་ཡ་ཧུ་ད་པའི་མི་རིགས་ཀྱི༼ཁང་ཁྱིམ་མེ་ལ་ཤོར་ན་ཐོག་མར་ཨ་ཕའི་སྔོན་ལ་དགེ་རྒན་བསྐྱབ་དགོས། དངོས་པོའི་ནང་ནས་དཔེ་ཆ་ཁྱེར་ནས་འགྲོ་དགོས༽ཞེས་པའིཤོད་རྒྱུན་གྲགས་ཅན་དེ་ལ་ཡང་ཧ་ལས་མི་དགོས་པའི་ཚོད་ཡིན།
འདི་ལྟ་བུའི་སློབ་གསོའི་ལྟ་བ་དང་། དགེ་རྒན་གྱི་ལྟ་བ་དེ་དེང་གི་དུས་འདིར་མཐའ་གཅིག་ཏུ་འཕྲོད་པའི་ངེས་པ་ནི་མ་མཆིས་ཀྱང་། འདི་ལས་རང་ཅག་གི་རིག་གནས་སྲོལ་རྒྱུན་གྱི་སྟེང་དུ་དགེ་རྒན་ལ་གུས་བརྩི་ག་འདྲ་བྱེད་པའི་ཚུལ་ནི་གསལ་ལེར་མཐོང་ཐུབ། གནའ་བོའི་དུས་ལ་མཚོན་ན་མཁས་པ་ལས་མཛངས་པ་མཆོག་ཏུ་འཛིན་པ་དང་། ཤེས་བྱ་ལས་མི་གཤིས་གལ་ཆེར་བསྟོད་པ། གྲུང་བ་ལས་སྒམ་པ་གཙོ་བོར་བྱེད་པ་སྟེ། འདི་ལྟ་བུའི་སློབ་གསོའི་དམིགས་ཡུལ་གྱི་འོག་ཏུ། དགེ་རྒན་གྱི་སྤྱི་ཚོགས་གོ་གནས་ཀྱང་རང་བཞིན་གྱི་མཐོ་བ་སྨྲས་མ་དགོས། ཁོ་བོས་གནའ་སྲོལ་བཟང་ཚུལ་དང་དེང་སྲོལ་ངན་ཚུལ་གྱི་སྨྲེ་ངག་འདོན་འདོད་པ་ནི་ཡེ་ནས་མིན་ཏེ། གནའ་དེང་ཞིབ་ཏུ་བསྡུར་ནས་ད་ལྟའི་རང་ཅག་ལ་བློ་བསྐྱེད་ཅི་འབྱུང་བལྟ་བར་འདོད་པ་ལགས།།
དུས་ཀྱི་འགྱུར་བ་ཟེར་ན་ཆོག སྤྱི་ཚོགས་ཀྱི་སྒྲིག་གཞིའི་དབང་གིས་ཟེར་ནའང་རུང་། ཕྱིས་དང་ཕྱིས་སུ་རང་ཅག་གི་སློབ་གསོ་ནི་ཤེས་བྱ་ཁོ་ན་དོན་དུ་གཉེར་བ། ཐོབ་ཐང་གཅིག་པུ་དམིགས་སུ་འཛིན་པ། ཐ་ན་དཔོན་གནས་རྐྱང་བ་རྩོད་ལེན་བྱ་བའི་ལམ་ལ་ཚབས་ཆེར་དཀྱོགས་མྱོང་ཡོད་དེ། སློབ་གསོའི་ཉིང་དགོས་དེ་ཟ་མ་ཇ་ནེ་གང་ཐོབ་པའི༼吃一口饭༽ཆེད་དུའོ་ཞེས་པའི་ལྟ་ཚུལ་དེ་འདྲ་ཆགས་མགོ་ཚུགས། སྤྱིར་འགྲོ་བ་མི་ཡི་ལུས་སུ་སྐྱེས་པ་ལ་འཚོ་གནས་ཀྱི་དཀའ་ཁག་ཐག་གཅོད་རྒྱུ་ནི་ཐོག་མའི་ཆ་རྐྱེན་ཡིན་མོད། འཚོ་གནས་དེ་ཇི་ལྟར་འཚོ་དང་གང་ལྟར་གནས་པའི་ཚུལ་ལ་མ་རྨོངས་པའི་ཤེས་རབ་བམ་རྟོགས་པ་ཞིག་ནི་ངེས་པར་ཡོད་འོས་ཏེ། དེ་ལྟ་མིན་ཚེ༼བཟའ་བཏུང་འབའ་ཞིག་དུད་འགྲོས་ཀྱང་།། སྒྲུབ་པར་ནུས་པ་མ་ཡིན་ནམ།།༽ཞེས་པ་དང་འདྲའོ།།
སློབ་གསོ་ལ་བཟུང་བའི་ལྟ་ཚུལ་འགྱུར་བ་དང་བསྟུན་ནས་དགེ་རྒན་ལ་བཟུང་བའི་ལྟ་ཚུལ་ཡང་འགྱུར་འགྲོ་བ་ནི་ཆོས་ཉིད་ཡིན་ཏེ། སྤྱི་ཚོགས་ཀྱི་ངོས་ནས་དགེ་རྒན་ནི་སློབ་ཁྲིད་ལ་བརྟེན་ནས་ཕོགས་བླངས་ཏེ་ཁ་གསོ་བའི་ལས་རིགས་སྤྱིར་བཏང་བ་ཞིག་ཏུ་བརྩི་བ་དང་། སློབ་མའི་ངོས་ནས་དགེ་རྒན་ནི་སློབ་རིམ་འཕར་བའི་ཡིག་ཚད་ལོངས་པར་རམ་འདེགས་བྱེད་མཁན་ཞིག་ཏུ་སྙམ་པ། དགེ་རྒན་རང་གི་ངོས་ནས་ཀྱང་ལས་རིགས་འདི་གཞུང་ཞབས་པ་ལས་ངོ་སོ་ཆུང་བ། ཚོང་བ་ལས་ཡོང་སྒོ་ཉུང་བ་ཞིག་སྟེ། དེ་ལས་གཞན་པའི་རིན་ཐང་ཅི་ཡོད་ལ་བསམ་མཁན་ཉུང་དུ་གྱུར།
དེའང་ལོས་ཡིན་ཏེ། དགེ་རྒན་སུ་ཡིན་རུང༼ཕལ་བའི་མི༽ཡིན་ལ། སོ་སོས་ཐོག་མར་རང་རང་གི་འཚོ་གནས་ཀྱི་གནད་དོན་ཐག་གཅོད་དགོས། དེ་ནས་ལས་རིགས་སྟེང་གི་འདྲ་མཉམ་དང་འདྲ་མཉམ་མ་ཡིན་པའི་འགྲན་རྩོད་སྣ་ཚོགས་ལ་གདོང་གཏོད་དགོས། སྤྱི་ཚོགས་ཧྲིལ་བོ་དབང་ཆ་ལ་རབ་ཏུ་བཀུར། དངུལ་ལོར་ལ་ཤིན་ཏུ་དད་པར་གྱུར་བའི་ཚེ་ན། གང་ཞིག་རང་ཚུགས་བརྟན་པོས་ཀ་བ་བཞིན་འགྲེངས་ནས་སྡོད་དཀའ་བ་ནི་འགྲོ་བ་མི་ཡི་རང་བཞིན་ལགས་པས་ཡ་མཚན་ཅི། མཐོན་པོའི་གོ་སར་སྡོད་པ་དག་གིས་ལག་བསྙོབ་གཅིག་གིས་དུང་ཕྱུར་དུ་མ་ཟ་བར་བྱེད་ཅིང་། ཆོས་ཀྱི་ཁྲི་ལ་འགྱིང་བ་དག་ཀྱང་ཟབ་མོ་ཟང་ཟིང་ལ་བའི་བརྗེ་བའི་ལས་ལ་བྲེལ། ལས་སྒོ་གང་ལའང་རུལ་དྲི་སྐྱུར་དྲི་སྣ་ཚོགས་འཐུལ་བའི་དུས་ན། ཁྱོད་ཅག༼རླབས་ཆེན་རེད༽ཅེས་པའི་ཟོལ་བསྟོད་བྱས་པ་ཙམ་གྱིས་ཚིམས་ནས་བསྡད་ན་ནི་གླེན་རྟགས་སུ་བརྩི་མཁན་ཡང་མེད་མི་སྲིད།
འོན་ཏེ་མིག་རྒྱང་ཅུང་ཟད་རིང་དུ་བསྲིངས། བློ་རྒྱ་ཅུང་ཟད་ཆེ་རུ་བསྐྱེད་ནས་བསམ་ཞིང་གཞིགས་ཚེ། ཁྱོད་ཚོས་རང་གི་ལས་རིགས་འདིའི་ཁྱད་འཕགས་རང་བཞིན་མཐོང་ཐུབ་ངེས་ཡིན། ཁྱོད་ཅག་གིས་བསྐྱངས་དང་སྐྱོང་གིན་པའི་སློབ་མ་དེ་དག་ལས་མང་པོ་ཞིག་གིས༼དགེ་རྒན་ལགས༽ཞེས་ཁ་ཞེ་གཉིས་མེད་ཀྱི་གུས་བརྩི་བྱེད་ཅིང་། ༼དགེ་རྒན་གྱི་བཀའ་དྲིན༽ཞེས་མི་ཚེ་གཅིག་གི་དྲིན་ཆེན་དུ་བཟུང་ནས། ས་གར་སོང་དང་གནས་གར་བསྡད་ས་ནས་ལྷག་བསམ་ཟོལ་མེད་དང་ཁ་ཞེ་གཉིས་མེད་ཀྱིས་གུས་ཉམས་སྟོན་པར་བྱེད་མཁན་ཡོད། གལ་ཏེ་ཁྱོད་རང་ངོ་སོ་ལ་དགའ་ན་འདི་ལས་ལྷག་པའི་ངོ་སོ་ཅི་ཞིག་ཡོད་དམ། མཐོ་ས་ན་བསྡོད་དུས་ཟོལ་བསྟོད་འུར་འུར། ཁེ་ཕན་གྱི་ཆེད་དུ་གཡོ་འཛུམ་ཤིག་ཤིག་བྱེད་སའི༼དཔོན་པོ༽དག་ལ་འདི་ལྟ་བུའི་ཁ་ཞེ་གཉིས་མེད་ཀྱི་གོང་བཀུར་ནམ་ཡང་ཐོབ་དཀའ། དེ་བས། ཁྱོད་ཚོས་རང་གི་ལས་རིགས་འདི་ངོ་སོ་ཆེ་བར་མཐོང་འོས།
ཁྱེད་ཅག་གི་རྒྱུད་ན་ཡོད་པའི་ཤེས་བྱ། གཤིས་སུ་གྲུབ་པའི་གོམས་པ། ཐ་ན་འགྲོ་འདུག་གི་སྤྱོད་ལམ་ཕྲ་མོ་རེའང་སློབ་མ་ཚོའི་ལུས་ངག་ཡིད་གསུམ་ལ་སིམ་ཞིང་འཐིམ་བཞིན་ཡོད་ལ། མ་འོངས་པའི་མི་རབས་ཤིག་གི་སྟེང་ནས་ཁྱོད་ཚོའི༼རྒྱུད་རྒྱུ༽༼基因༽འདི་ཀོ་སྔར་བཞིན་གསོན་སྟོབས་ལྡན་པར་མངོན་སྲིད་པས་ན། ཁྱོད་ཚོ་ནི་མི་རབས་ཤིག་གི་བླ་སྲོག་གི་ཡབ་ཆེན་དུ་གྱུར་བ་ལགས་པས། གལ་ཏེ་ཁྱོད་རང་ལག་རྗེས་འཇོག་པར་དགའ་ན། འདི་ལས་ལྷག་པའི་བྱས་པ་རླབས་ཆེན་སུ་ལ་ཡོད་དམ།།
ནམ་རྒྱུན་སྒོ་སམ་དུ་བརྡར་བའི་ཁྱོད་ཚོའི་ལག་གི་ས་སྨྱུག་དང་འདྲ་བར། ཁྱོད་ཚོས་རང་ཉིད་ཀྱི་དུས་ཚོད་དང་སེམས་ཤུགས་ཡོད་རྒུ་གཞན་དོན་དུ་ཕུལ་ཅིང་། ཤེས་ཚད་དང་འཇོན་ཚད་སློབ་མའི་དོན་དུ་འཛད་པར་བྱས། འདི་ལས་ལྷག་པའི་གཞན་དོན་བསྒྲུབ་པར་བྱ་བ་ཅི་ཞིག་ཡོད་དེ། སྦྱིན་པ་ཀུན་ལས་ཆོས་ཀྱི་སྦྱིན་པ་མཆོག་ཅེས་པའི་དཔེ་ལྟར། དངུལ་དངོས་ཀྱི་ཚབ་བྱེད་མི་ཐུབ་པ་ཁྱོད་ཚོའི་སྦྱིན་པ་འདི་ཡིན་པས། ཤོག་སྒོར་གྱི་གྲངས་ཀས་བཞག་པའི་དེང་གི་ཕྱུག་བདག་ཡིན་ནོ་ལོ་དག་ལ་སྨོན་པ་སྐྱེ་དོན་ག་རེ་ཡོད།།
གང་ལྟར། ཁ་ཉེ་གཉིས་མེད། ལྷག་བསམ་ཟོལ་མེད། བརྩོན་པ་ལྷོད་མེད་ཀྱིས་དགེ་རྒན་གྱི་ལས་ཀར་འབད་མཁས་དག་ནི་དངོས་ནས་གོང་དུ་བཤད་པ་འདི་འདྲ་ཡིན་ཏེ། ལས་ཀ་འདི་ལྟར་འཁྱོངས་དང་མི་འཁྱོངས། གྲུབ་འབྲས་འདི་ལྟར་ལོན་དང་མི་ལོན་ནི་སོ་སོ་རང་ལ་རག་ལས་པས་སོ།།
མཇུག་ཏུ། ཁོ་བོས་ཐེངས་འདིའི་དུས་ཆེན་ལ་རྟེན་འབྲེལ་ཞུ་བ་ལགས་ཏེ། ནམ་ཞིག་སློབ་གསོའི་ལས་གནས་སུ་མི་ལོ་བཅུའམ་ཉི་ཤུ། སུམ་ཅུ་ལ་དཔེ་ཁྲིད་མི་སྐྱོང་གི་ལས་ལ་འབད་པའི་དགེ་རྒན་དག་གིས། སློབ་གསོ་ཉིན་གཅིག་བསྒྲུབས་མ་མྱོང་བའི་མགོ་བ་ཆེན་མོའི་སློབ་གསོ་བསྒྲུབ་སྟངས་ཀྱི༼བཀའ་སློབ༽ལ་ཉན་མི་དགོས་པའི་ཚེ་ན། ནམ་ཞིག་ལག་ལེན་གྱི་མྱོང་བ་ཉིན་གཅིག་མེད་པའི་ཆེད་མཁས་པ་དག་གིས་དཔེ་ཆ་དང་ལུང་ཚིག་དམ་དུམ་རེ་འཕྱར་ནས་སློབ་གསོའི་རྩ་དོན་ལ་སྡོམ་ཚིག་འཇོག་མཁན་ཉུང་དུ་གྱུར་བའི་ཚེ་ན། ནམ་ཞིག་མི་ཤེས་ཤེས་མདོག་དང་མི་འཇོན་འཇོན་མདོག་གི༼ནང་རྒྱུས་མི་ཤེས་པའི་སློབ་གསོའི་དཔྱད་བརྗོད་པ༽དག་གི་འུར་ཟིང་ཉུང་དུ་གྱུར་བའི་ཚེ་ན། ནམ་ཞིག་ཁོ་བོ་ལྟ་བུའི་དགེ་རྒན་ཕལ་བ་དག་གིས་ལས་རིགས་འདི་ཡི་རིན་ཐང་རྟོགས། རིན་ཐང་རྟོགས་པས་དགའ་བ་སྐྱེས། དགའ་བ་སྐྱེས་པས་ཁ་ཞེ་གཉིས་མེད་ཀྱི་འབད་པ་བསྐྱེད་པའི་ལམ་ལ་ཞུགས་པའི་དུས་དེ་ན། ངེས་དོན་སློབ་གསོའི་ཉི་གཞོན་མཁའ་རུ་བསུ་བར་རེ་བའི་སྐྱ་རེངས་བུ་མོ་མཐའ་ནས་ཚེས་པ་ལགས་ཏེ། རླབས་ཆེ་བའི་དགེ་རྒན་དག་གི་མཛད་པ་གངས་ཀྱི་ལྷུན་པོའི་གཟི་འོད་ཆེས་ཆེར་འབར་ཞིང་། སྤྱི་ཚོགས་ཡོངས་ནས་ལས་རིགས་འདིར་ཡོད་འོས་ཀྱི་གདེངས་འཇོག་དང་དགོས་ངེས་ཀྱི་གོ་ཐང་སྤྲོད་པའི་དུས་བཟང་ཡང་ཤར་བ་ལགས་ན། འདི་ནི་དགེ་རྒན་དག་གི་ཉིན་གཅིག་གི་དུས་ཆེན་ཙམ་མ་ཡིན་ཏེ། ཚེ་གང་གི་དུས་བཟང་ཤར་བའི་སྐབས་ཀྱང་ཡིན་པས་ན། དེ་འདྲའི་དུས་དེ་རིང་མིན་ཚེས་པར་སྨོན་ཞིང་། དེ་འདྲའི་དུས་དེ་རྟག་ཏུ་བརྟན་པར་བརྩོན་ནོ།།
༢༠༡༧ལོའི་ཟླ༩ཚེས༩དགོང་མོར།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/24648.html


text:
ལས་ཀྱིས་འཛོམས་པ། ༼ ༡ ༽
རྒྱ་རིགས་དམངས་གཙོ་དོན་གཉེར་བ་དང་བོད་དོན་ཉམས་ཞིབ་པ་སྐུ་ཞབས་ཏིན་ཡི་ཧྥུ་དང་ལྕམ་ལི་ཅང་ལིན་གཉིས་ཀྱིས་༧གོང་ས་མཆོག་གི་ཚན་རིག་ལྟ་བ་དང་སེམས་དང་སྲོག་གི་བགྲོ་གླེང་རིམ་པའི་སྐོར་ལ་དྲི་བ་དྲིས་ལན་གྱི་རྣམ་པའི་ཉམས་ཞིབ་རང་བཞིན་གྱི་དཔེ་དེབ་ཅིག་དཔར་འགྲེམ་ཞུས་ཡོད་པ་ལས་དོན་ཚན་གཅིག་ཉེ་ལམ་དྲ་ལམ་དུ་འགྲེམ་སྤེལ་ཞུས་ཡོད་པ་འདིར་བོད་སྒྱུར་ཞུས་ཡོད།
ཀ: གོ་ཐོས་ལྟར་ན། ཁྱོད་རང་ཏཱ་ལའི་བླ་མ་དང་ནུབ་ཕྱོགས་ཚན་རིག་པའི་བར་གྱི་བགྲོ་གླེང་དེར་ཉམས་ཞིབ་བྱེད་པར་རྒྱ་གར་དུ་ཕྱིན་ཡོད་སྐད།
ཁ: ཡིན། ང་རང་སྐབས་ཉེར་དྲུག་དང་ཉེར་བདུན་གཉིས་ཀྱི་སེམས་དང་ཚེ་སྲོག་གི་བགྲོ་གླེང་ལ་ཟུར་ཉན་དུ་ཞུགས་པ་ཡིན། དེ་ནི་ཨ་རིའི་སེམས་དང་ཚེ་སྲོག་ཉམས་ཞིབ་ཁང་གིས་གོ་སྒྲིག་གནང་ཏེ། ཏཱ་ལའི་བླ་མ་དང་དེང་གི་ནུབ་ཕྱོགས་ཚན་རིག་པས་བགྲོ་གླེང་བྱེད་སའི་སྟེགས་བུ་ཞིག་རེད།
ཀ: ཏཱ་ལའི་བླ་མ་དང་ཚན་རིག་པའི་བགྲོ་གླེང་དེ་ཉམས་ཞིབ་ཁང་དེས་མགོ་བཟུང་བ་ཞིག་རེད་དམ།
ཁ: མ་རེད། ཉམས་ཞིབ་ཁང་དེ་ནི་ཏཱ་ལའི་བླ་མ་དང་ཚན་རིག་པ་གླེང་མོལ་བྱུང་བའི་རྗེས་སུ། སྤྲོ་སེམས་ཅན་གྱི་ཚན་རིག་པ་ཁ་ཤས་དང་ཏཱ་ལའི་བླ་མ་བཅས་ཀྱིས་ལྷན་དུ་མགོ་བཟུང་བ་ཞིག་རེད། ཉམས་ཞིབ་ཁང་དེ་འཛུགས་པའི་སྐབས་སུ། ཏཱ་ལའི་བླ་མ་དང་ནུབ་ཕྱོགས་ཀྱི་ཚན་རིག་པ་ཁ་ཤས་འབྲེལ་འདྲིས་བྱུང་ཏེ། ཧ་ལམ་ལོ་ངོ་བཅུ་འགོར་གྱི་འདུག
ནང་ཆོས་དང་ཚན་རིག་བར་གྱི་བགྲོ་གླེང་གི་མགོ་རྩོམ་ས།
ཀ: དེ་ན་ཁྱོད་ཀྱིས་བསྐྱར་དུ་གསུང་རོགས། ཏཱ་ལའི་བླ་མ་དང་ནུབ་ཕྱོགས་ཚན་རིག་པའི་གླེང་མོལ་དེ་ནམ་ཞིག་ཏུ་མགོ་བརྩམས་ཡོད་དམ།
ཁ: དེ་ནི་ཏཱ་ལའི་བླ་མ་ནུབ་ཕྱོགས་རྒྱལ་ཁབ་ལ་ཕེབས་མགོ་རྩོམ་པའི་སྐབས་ནས་བྱུང་བ་ཞིག་རེད། ཕྱི་ལོ་ ༡༩༥༩ ཡི་ལོར། ཏཱ་ལའི་བླ་མ་རྒྱ་གར་དུ་བཙན་བྱོལ་ལ་འབྱོར་བའི་རྗེས་སུ། ཐོག་མའི་ལོ་ཤས་ཀྱི་རིང་ལ། ཁོང་གིས་ས་མཐའི་མི་དམངས་ཀྱི་འཚོ་བའི་ལམ་སྟོན་ཐད་ལ་གཙོ་མཛད་གནང་དེ། ནུབ་ཕྱོགས་རྒྱལ་ཁབ་ཁག་ཏུ་ཕེབས་པའི་གོ་སྐབས་མ་བྱུང་། སྤྱི་ལོ་ ༡༩༦༧ ལོར་ཏཱ་ལའི་བླ་མ་ཆེས་མཐོའི་ནང་པའི་དགེ་སློང་གི་མཚན་གནས་ཀྱི་ཐོག་ནས། ཐེངས་དང་པོར་རྒྱ་གར་ནས་ཉི་ཧོང་དང་ཐེ་ལན་ཌི་ལ་ཕེབས། ༡༩༧༣ ལོར་ཐེངས་དང་པོར་ཡུ་རོབ་ནུབ་མ་དང་བྱང་མའི་རྒྱལ་ཁབ་ཁག་ལ་ཕེབས། ཏླ་ལའི་བླ་མ་ཐེངས་དང་པོར་ཨ་རིར་ཕེབས་དུས་ནི། ཕྱི་ལོ་ ༡༩༧༩ ལོ་ཡིན་ཞིང་། སྐབས་དེར་ཁོང་བཙན་བྱོལ་དུ་འབྱོར་ཏེ་ཏག་ཏག་ལོ་ངོ་ཧྲིལ་བོ་ཉི་ཤུ་འགོར་ཡོད། དེར་བརྟེན། ཏཱ་ལའི་བླ་མ་ནི་ཡུ་རོབ་ནས་ཚན་རིག་པ་དང་འབྲེལ་འདྲིས་བྱུང་མགོ་བརྩམས་ཡོད།
ཀ: ཏཱ་ལའི་བླ་མ་ནི་ཆོས་ཀྱི་དབུ་ཁྲིད་ཅིག་ཡིན་པ་མ་ཟད། ཆབ་སྲིད་ཀྱི་མི་སྣ་ཞིག་ཀྱང་ཡིན། ཡིན་ན་ཡང་། ནུབ་ཕྱོགས་ཀྱི་ཚན་རིག་པ་རྣམས་ཀྱིས་ནམ་རྒྱུན་མི་རྣམས་ལ་བཞག་པའི་བག་ཆགས་ནི་ཧ་ཅང་བྲེལ་འཚུབ་ཆེ་ཞིང་། མི་ཕལ་བ་ཞིག་ཁོ་ཚོར་ཐུགས་བསམ་ཀྱང་ཐུགས་རྒྱུ་དཀའ་མོ་ཡིན། འོན་ཀྱང་། ཏཱ་ལའི་བླ་མ་དང་ཁ་རལ-ཝོན-ཝེ་ཛི་ཁི(Karl von Weizsacker) ཏ་ཝེ་ཊི-བྷོམ(David Bohm)ལྟ་བུའི་འཛམ་གླིང་དུ་གྲགས་པའི་ཚན་རིག་པ་རྣམས་ཕན་ཚུན་ལ་འབྲེལ་འདྲིས་དང་རྒྱུས་ལོན་བྱུང་། རྐྱེན་གང་ཞིག་གིས་ཏཱ་ལའི་བླ་མ་དང་ཚན་རིག་པ་རྣམས་ལྷན་དུ་འཛོམས་པར་བྱས་པ་ཡིན་ནམ།
ཁ: མི་སྣ་མི་འདྲ་བ་འདི་གཉིས་ལྷན་དུ་འཛོམས་པར་ཆ་རྐྱེན་གལ་ཆེན་གཉིས་ཡོད། དང་པོ་ནི། ཏཱ་ལའི་བླ་མར་དེང་གི་ནུབ་ཕྱོགས་པའི་ཚན་རིག་ཤེས་འདོད་ཀྱི་འདུན་པ་དྲག་པོ་ཞིག་ཡོད་པ་དང་། གཉིས་པ་ནི། ཚན་རིག་པ་ཁ་ཤས་ལ་མཚན་ཉིད་རིག་པའི་རིགས་ལམ་གྱི་གོམས་པ་ལྡན་ཞིང་། ཁོ་ཚོས་ཀྱང་གནའ་བོའི་ཤར་ཕྱོགས་རིག་གནས་ཁྲོད་ཀྱི་རིགས་པ་བརྡར་གཅོད་ཀྱི་སྲོལ་རྒྱུན་དེ་ཤེས་འདོད་ཆེན་པོ་ཡོད་པ་མ་ཟད། གནའ་བོའི་ཤར་ཕྱོགས་རིག་གནས་དེ་རྗེས་ལུས་ཤིག་གི་ངང་དུ་ཡང་འཇོག་གི་མེད། ཏཱ་ལའི་བླ་མ་ཡུ་རོབ་དུ་ཆིབས་སྒྱུར་བསྐྱངས་པའི་སྐབས་དེར། ཁོང་གིས་དེང་གི་ཚན་རིག་གི་ཕྱོགས་སུ་སྤྲོ་སྣང་དང་ཞིབ་འཇུག་བྱེད་འདོད་ཀྱི་འདུན་པ་དྲག་པོ་ཡོད་པ་དེ་ཕྱིར་མངོན། འདི་ནི་ཚན་རིག་པ་ཏཱ་ལའི་བླ་མའི་གམ་དུ་བཅར་བའི་རྒྱུ་རྐྱེན་ངོ་མ་དེ་ཡིན།
ཀ: དེས་ན་ཏཱ་ལའི་བླ་མ་དེང་གི་ཚན་རིག་ཐད་སྤྲོ་བ་དྲག་པོ་དེ་ཇི་ལྟར་སྐྱེས་པ་རེད་དམ།
ཁ: ཕྱི་ལོ་ ༡༩༥༤ ལོར་ཏཱ་ལའི་བླ་མ་པེ་ཅིན་དུ་ཕེབས། དེ་ནི་ཁོང་བོད་ནས་ཕྱི་ལ་ཕེབས་པ་ཐོག་མ་དེ་རེད། ཕྱིའི་འཇིག་རྟེན་གྱི་དངོས་པོའི་ཕུན་ཚོིགས་དང་ལག་རྩལ་ཡར་རྒྱས་ཀྱིས་ཁོང་ལ་བག་ཆགས་ཟབ་མོ་ཞིག་བཞག རྒྱ་ནག་ནུབ་ཕྱོགས་ཀྱི་ཤུགས་རྐྱེན་འོག་དེང་རབས་ཅན་དུ་བསྐྱོད་པ་ལྟར། ཁོང་གིས་ཀྱང་ནུབ་ཕྱོགས་ཀྱི་ཚན་རྩལ་ཕྱོགས་ལ་སློབ་སྦྱོང་བྱེད་དགོས་པ་ནི་ཧ་ཅང་གལ་ཆེན་ཞིག་ཡིན་པར་འདོད། འོན་ཀྱང་། འདི་ནི་ཁོང་ཉིད་ཚན་རིག་གི་ཕྱོགས་སུ་དང་བ་བསྐྱེད་པའི་སྒུལ་ཤུགས་རགས་པ་དེ་རེད། དེ་ལས་གཏིང་ཟབ་པའི་སྒུལ་ཤུགས་ནི། ཏཱ་ལའི་བླ་མར་ནང་པའི་གཏན་ཚིགས་རིག་པའི་ཁྲོད་ནས་ཁོལ་ཏུ་བྱུང་བ་ཞིག་སྟེ། འཇིག་རྟེན་གྱི་བྱ་དངོས་ཡོད་དོ་ཅོག་ལ་བརྟག་དཔྱད་མཐིལ་ཕྱིན་བྱེད་པའི་གོམས་པ་དང་མཚར་འཛིན་གྱི་བློ་དེ་ཡིན། ཁོང་གིས་དེང་རབས་ཀྱི་སློབ་གསོ་མྱངས་མེད་ན་ཡང་། ནང་པའི་གཞུང་ལ་ཧ་ཅང་ཞིབ་ཚགས་པའི་སྒོ་ནས་སློབ་གཉེར་གནང་ཡོད། ཁོང་གིས་བོད་བརྒྱུད་ནང་བསྟན་གྱི་རྒྱུད་པ་ཆ་ཚང་ལ་སློབ་གཉེར་གནང་ཞིང་། གནའ་བོའི་རྒྱ་གར་གྱི་དཔལ་ན་ལེནྡྲའི་སྲོལ་རྒྱུན་རིག་པ་དེ་ལ་ཡང་ཧ་ཅང་མཐོང་ཆེན་མཛད། ཁོང་གིས་ནང་ཆོས་ནི་སྤྱིར་བཏང་གི་ཆོས་ལུགས་དད་མོས་ཤིག་གི་ངོ་བོའི་ཐོག་ནས་མི་འཇོག་པར། ནང་ཆོས་ནི་ཤེས་བྱའི་ཚན་ཁག་ཅིག་ཡིན་པ་དང་། འཇིག་རྟེན་གྱི་ངོ་བོ་དང་། མིའི་རང་བཞིན་འདུས་པའི་ནང་སེམས་ཀྱི་རིགས་ཤེས་ཀྱི་རྣམ་གཞག་སྟོན་ཞིང་། ད་དུང་། རིགས་པ་བརྡར་གཅོད་དང་ཤེས་བྱ་གསར་རྟོགས་ཀྱི་ཐབས་ལམ་རྗོད་པའི་གཞུང་ལུགས་ཤིག་ཡིན་པར་འདོད་ཀྱི་ཡོད།
ཀ: ཤར་ཕྱོགས་ཀྱི་གནའ་བོའི་རིག་གནས་དང་ནུབ་ཕྱོགས་ཀྱི་དེང་གི་ཚན་རིག་གཉིས་གདོང་ཐུག་པའི་སྐབས་སུ། ནུབ་ཕྱོགས་ཀྱི་ཚན་རིག་གིས་ཤར་ཕྱོགས་ཀྱི་མི་རྣམས་ལ་ངར་ཤུགས་ཧ་ཅང་དྲག་པོ་ཞིག་བསླངས་ཡོད་པ་ནི་དཔག་ཐུབ་པ་ཞིག་རེད། ཤར་ཕྱོགས་ཀྱི་མི་རིགས་རྣམས་དེང་རབས་ཅན་དུ་སྐྱོད་པར་དེ་ལྟ་བུའི་ངར་ཤུགས་ཤིག་མྱངས་ཏེ་མགོ་བརྩམས་པ་ཞིག་རེད་ཅེས་བཤད་ཀྱང་ཆོག རྒྱ་ནག་ཡང་དེ་ལྟར་རེད་ལ། བོད་ཀྱང་དེ་ལྟར་རེད། ཁྱད་དུ་འཕགས་པའི་བོད་མི་ཁ་ཤས་ཀྱིས་གཞན་ལས་སྔ་བའི་སྒོ་ནས། ནུབ་ཕྱོགས་ཀྱི་ཚན་རིག་ལག་རྩལ་ལ་སློབ་གཉེར་བྱེད་དགོས་པ་དང་། དེང་རབས་ཅན་དུ་སྐྱོད་པ་ནི་དགོས་ངོས་རང་བཞིན་ཞིག་ཡིན་པ་མཐོང་ཡོད། ཁོ་ཚོའི་ཁྲོད་ཀྱི་མི་སྣ་ཁ་ཤས་ཀྱིས་ཟམ་པ་སྐྲུན་པ་དང་། ལམ་ཁ་བཟོ་བ། རྣམ་པ་གསར་བའི་དམག་དཔུང་ལ་སྤྱོང་བརྡར་སྤྲོད་པ་ལྟ་བུའི་ནུབ་ཕྱོགས་ཀྱི་སྔོན་ཐོན་ཅན་གྱི་ལག་རྩལ་ནང་འདྲེན་བྱེད་པར་བརྩོན་པ་བྱས་ཡོད། གཞན་ཡང་། མི་ཁ་ཤས་ཀྱིས་ཆབ་སྲིད་ལས་འགུལ་སྤེལ་བ་དང་། ཆབ་སྲིད་ཚོགས་པ་བཙུགས་པ། ད་དུང་། དེང་སང་ང་ཚོས་ཤེས་ཡོན་པ་ཞེས་འབོད་པའི་མི་སྣ་ཁ་ཤས་ཀྱིས་ཅུང་སྔ་ས་ནས་ཕྱིའི་བསམ་བློ་གསར་བ་དང་འབྲེལ་འདྲིས་བྱས་པར་མ་ཟད། ཁ་རུབ་ཀྱི་བོད་སྤྱི་ཚོགས་སུ་བསམ་བློ་གསར་བ་དེ་དག་མཚམས་སྦྱོར་ཡང་བྱས། ཁོ་ཚོའི་ཁྲོད་ནས་ཀུན་གྱིས་བླ་ལྷག་གིས་སྣང་བར་འཛིན་པ་ཞིག་ནི། དགེ་འདུན་ཆོས་འཕེལ(༡༩༠༣–༡༩༥༠)རེད། ཁོང་ནི་ཨ་མདོ་མཚོ་སྔོན་གྱི་གྲྭ་བ་ཞིག་ཡིན་ཞིང་། ལྷན་སྐྱེས་ཀྱི་རིག་སྟོབས་ཀུན་ནས་རྫོགས་ཤིང་། ནང་པའི་གཞུང་ལ་མཐིལ་ཕྱིན་པ། བོད་ཁུལ་དུ་གྲགས་པ་འབར་བའི་མི་སྣ་ཞིག་ཡིན་པ་མ་ཟད། བསམ་བློ་རྒོད་ཅིང་། སྲོལ་རྒྱུན་རྙིང་པའི་འདམ་རྫོབ་ཁྲོད་ནས་འཚོ་བར་མོས་མཁན་ཞིག་ཀྱང་མིན། ཁོང་ལོ་མང་རིང་རྒྱ་གར་དང་ཨེ་ཤ་ཡའི་ཤར་ལྷོའི་རྒྱལ་ཁམས་སུ་རིག་པས་སྐོར་ཏེ། སྐད་རིགས་མང་པོ་ཁོང་དུ་ཆུད། ཁོང་གིས་བོད་ཀྱི་སྤྱི་ཚོགས་ལ་འགྱུར་བ་གཏོང་དགོས་པ་དང་། ནུབ་ཕྱོགས་ཚན་རིག་ལ་སློབ་གཉེར་བྱེད་དགོས་པའི་ལྟ་ཚུལ་བཏོན་པ་མ་ཟད། གནའ་བོའི་རྒྱ་གར་དང་བོད་པའི་ནང་ཆོས་ཀྱི་ཕན་ནུས་རང་བཞིན་དང་། ནང་ཆོས་ཀྱིས་ནུབ་ཕྱོགས་ཀྱི་ཚན་རྩལ་ལ་ཁ་སྐོང་བྱེད་ཐུབ་པར་ཡིད་ཆེས་བརྟན་པོ་བྱས་ཡོད་སྟབས། ཁོང་གིས་ནང་ཆོས་དང་ནུབ་ཕྱོགས་ཀྱི་ཚན་རིག་གཉིས་མཉམ་འབྲེལ་བྱེད་འོས་པའི་ལྟ་ཚུལ་གླེང་། ཁོང་ནི་ནང་ཆོས་དང་དེང་གི་ཚན་རིག་གཉིས་བགྲོ་གླེང་བྱེད་དགོས་པར་གླེང་མཁན་ཐོག་མ་དེ་རེད་ཟེར་ན་ཡང་ཆོག ཡིད་ཕངས་པ་ཞིག་ལ། ཁོང་གི་དུས་རབས་སུ་ཁོང་གི་ལྟ་ཚུལ་གོ་མཁན་དང་། དང་ལེན་བྱེད་མཁན་མ་བྱུང་ལ། དེ་ལག་ལེན་དུ་བསྟར་བའི་མཐུན་རྐྱེན་ཡང་མ་བྱུང་། དེ་ནས་དུས་རབས་ཕྱེད་ཀ་ལྷག་འགོར་ཞིང་། ད་ལྟའི་བར་དུ། ནང་ཆོས་དང་ཚན་རིག་བགྲོ་གླེང་བྱེད་པའི་དོན་སྙིང་དང་ཕན་ནུས་རང་བཞིན་རྟོགས་མཁན་མང་པོ་བྱུང་མེད།
ཁ: དོན་སྙིང་དེའི་སྟེང་ནས་བཤད་ན། ཏཱ་ལའི་བླ་མས་དགེ་འདུན་ཆོས་འཕེལ་གྱི་བསམ་བློ་རྒྱུན་འཛིན་མཛད་ཅིང་། བཙན་བྱོལ་གྱི་དཀའ་ཚེགས་ཆེ་བའི་ཆ་རྐྱེན་འོག་ནས་བསམ་བློ་དེ་ལག་ལེན་ཡང་མཛད་ཡོད།
ཚན་རིག་ནི་ཁེངས་སྐྱོང་ཅན་ཞིག་རེད།
ཀ: ཉེ་རབས་ལོ་རྒྱུས་ནང་ཤར་ཕྱོགས་མི་རིགས་རྣམས་ཀྱིས་ནུབ་ཕྱོགས་པའི་བཟོ་སྐྲུན་ལག་རྩལ་དང་ཚན་རིག་གི་བསམ་བློ་ལ་འབྲེལ་འདྲིས་བྱས་རྗེས། དེ་ལ་སློབ་སྦྱོང་དང་ནང་འདྲེན་བྱེད་པའི་འདུན་པ་སྐྱེས། དེ་ནི་ལས་སླ་བོར་རྟོགས་ཐུབ་པ་ཞིག་རེད། མ་གཞི་ནས་སུ་ཡིན་ཡང་སྔར་ལས་སྟོབས་ཆེན་པོ་དང་། སྔར་ལས་གོ་མཚོན་དང་འཕྲུལ་ཆས། བཟོ་རྩལ་སོགས་ཡོད་ན་བསམ་གྱི་ཡོད་པ་རེད། དེ་དག་ནི་དེང་རབས་ཚན་རིག་གིས་ཐོག་མར་མི་རྣམས་ཀྱི་དང་བ་འདྲེན་གྱི་ཡོད་པ་དག་རེད། ཡིན་ན་ཡང་ཤར་ཕྱོགས་ཀྱི་ནང་ཆོས་དང་ནུབ་ཕྱོགས་ཀྱི་ཚན་རིག་གཉིས་བར་གྱི་བགྲོ་གླེང་འདིའི་ཐད་ནས། ནང་པའི་དགེ་འདུན་པ་ཁོ་ནར་བགྲོ་གླེང་བྱེད་པའི་འདུན་པ་ཡོད་པས་མི་ཆོག་ལ།(དེ་འདྲའི་འདུན་པ་ཡོད་མཁན་ཡང་ཧ་ཅང་ཉུང་ཉུང་རེད།) ད་དུང་། ནུབ་ཕྱོགས་ཀྱི་ཚན་རིག་པར་ཡང་ཕན་ཚུན་ལ་འབྲེལ་འདྲིས་དང་བགྲོ་གླེང་བྱེད་པའི་འདུན་པ་ཞིག་ཡོད་དགོས།
ཁ: བདེན་པ་རེད། སྟབས་ལེགས་པ་ཞིག་ལ། ནུབ་ཕྱོགས་ཀྱི་ཚན་རིག་པའི་ཁྱབ་ཁོངས་སུ་ནམ་རྒྱུན་ཕུལ་དུ་བྱུང་བའི་ཚན་རིག་པ་ཁ་ཤས་ཡོད་པ་དང་། ཁོ་ཚོ་ནི་བསམ་གཞིགས་ལ་འབད་འབུངས་བྱེད་མཁན་གྱི་ལྟ་གྲུབ་སྨྲ་བ་ཡང་རེད། ཁོ་ཚོས་ཚན་རིག་གི་རྟག་དཔྱད་བྱེད་པ་དང་སྦྲགས། ཐུན་མོང་མ་ཡིན་པའི་ལྟ་གྲུབ་ཀྱི་གནད་དོན་ཐད་ལ་ཡང་ནམ་རྒྱུན་བསམ་གཞིགས་བྱེད་ཀྱི་ཡོད། ཁོ་ཚོ་ནི་མི་གཞན་རྣམས་ལས་གུ་ཡངས་ཤིང་། ལས་དོན་གྱི་གྲུབ་འབྲས་ཐད་ནས་ཀྱང་ཧ་ཅང་ཁེངས་སྐྱོང་བྱེད་པ་ཞིག་རེད། ཁོ་ཚོར་ཚན་རིག་གི་གྲུབ་འབྲས་ཕུལ་དུ་བྱུང་བ་ཞིག་ལྡན་པའི་ངོས་འཛིན་ཇི་ལྟར་བྱས་ན། ཁོ་ཚོས་དེ་ལྟར་བརྟག་དཔྱད་གཏོང་ཡུལ་ནི་ད་སྔ་ཤེས་པ་ལས་ད་དུང་མ་ཤེས་པ་མང་པ་ལྷག་ཡོད་པར་འདོད་ཀྱི་ཡོད། ཁེངས་སྐྱོང་གི་བསམ་བློ་འདི་དང་། ཁོ་ཚོར་གོམས་ཡོད་པའི་གཏན་ཚིགས་རིག་པ་དེས་རང་ཉིད་ཀྱི་ཆེད་ལས་ཚན་རིག་གི་བརྟག་དཔྱད་དང་། དེའི་ཕྱིའི་རོལ་གྱི་འཇིག་རྟེན་གཉིས་ལ་འབྲེལ་བ་ཞིག་ཡོད་པ་མཐོང་དུ་བཅུག ཚན་རིག་ནི་ཁེངས་སྐྱོང་ཅན་ཞིག་ཡིན་པ་ལས་ང་རྒྱལ་ཅན་ཞིག་མིན།
ཀ: མིའི་རིགས་ཀྱི་ལོ་རྒྱུས་ཁྲོད། ཚན་རིག་དང་ལྟ་གྲུབ་གཉིས་ནི་ལྷན་དུ་འདྲེས་ཡོད་པ་ཞིག་ཡིན་སྟབས། ཕུལ་དུ་བྱུང་བའི་ཚན་རིག་པའི་ཁྲོད་དུ་ལྟ་གྲུབ་སྨྲ་བ་ཡིན་པ་ཡང་མང་པོ་ཡོད།
ཁ: རེད། དེང་རབས་ཚན་རིག་གསར་བརྗེ་མ་བྱུང་སྔོན་ལ། ཚན་རིག་དང་ལྟ་གྲུབ་གཉིས་ནི་ཁྱིམ་གཅིག་ཏུ་གནས་ཡོད། དུས་རབས་བཅོ་བརྒྱད་པ་ནི་དངོས་ལུགས་གསར་བརྗེའི་དུས་རབས་ཞེས་འབོད་ཀྱི་ཡོད། དེའི་མཚོན་བྱེད་དུ་ནེའུ་ཊོན་གྱི་གྲགས་རྩོམ >(Mathematical Principles of Natural Philosophy)ཅེས་པ་དེ་ཡིན། དེ་ནས་བཟུང་སྟེ། ཚན་རིག་གི་གསར་བརྗེའི་དེའི་དབང་གིས་བརྟག་དཔྱད་ཀྱི་ཁྱབ་ཁོངས་ཇེ་ཆེ་ནས་ཇེ་ཟབ་དུ་ཕྱིན་པ་དང་། ཚན་རིག་པ་དང་ཚན་རིག་ཞིབ་འཇུག་གི་ལས་དོན་རྣམས་ཀྱང་རིམ་གྱིས་ཆེད་ལས་རང་བཞིན་ལྡན་པའི་སྡེ་ཚན་ཁག་ཏུ་གྱེས། ཚན་རིག་གི་བརྟག་དཔྱད་ཀྱང་ཚོད་ལྟའི་ཕྱོགས་སུ་སྔར་ལས་ཡིད་བརྟན་འཕེར་བ་དང་། ཚོད་ལྟའི་རྣམ་པ་ཡང་སྔར་ལས་གཞི་རྒྱ་ཇེ་ཆེར་གྱུར། ཚོད་ལྟའི་ལས་ཀ་ཡང་སྔར་ལས་ཇེ་ཞིབ་དང་ཇེ་ཟབ་དུ་སོང་། ཚན་རིག་པའི་ཁྲོད་དུ་ཡང་གཞུང་ལུགས་སྨྲ་བའི་ཚན་རིག་པ་དང་། ལག་ལེན་སྨྲ་བའི་ཚན་རིག་པ་ཞེས་ཕྱོགས་གཉིས་སུ་གྱེས། ཆ་རྐྱེན་འདི་འདྲ་ཞིག་གི་འོག་ནས། ཚན་རིག་དང་ལྟ་གྲུབ་གཉིས་ཁྱིམ་གཅིག་ཏུ་གནས་པའི་གནས་སྟངས་དེ་འགྱུར་མགོ་བརྩམས་ཏེ། སོ་སོའི་ལས་དོན་སོ་སོས་བསྒྲུབས། ཚན་རིག་ཞིབ་འཇུག་དང་ཚན་རིག་ཁྱབ་ཁོངས་སུ་རིམ་གྱིས་སྤྱི་སྲོལ་ཞིག་ཆགས་པ་དང་། སྤྱི་སྲོལ་དེར་བརྟེན་ནས། ལྟ་གྲུབ་ནི་ཚན་རིག་གི་ཁྱབ་ཁོངས་ནས་ཕྱིར་བྱུང་།
ཚན་རིག་གསར་བརྗེ་དེའི་རྗེས་ནས། མིའི་རིགས་ཀྱི་ལོ་རྒྱུས་ནང་དུ་སྔོན་བྱུང་མ་མྱོང་བའི་ལག་རྩལ་བཀོལ་སྤྱོད་ཀྱི་རྣམ་པ་ཞིག་བྱུང་། གཞུང་ལུགས་ལག་རྩལ་དུ་སྒྱུར་བའི་གོ་རིམ་ནི་ཇེ་མགྱོགས་སུ་གྱུར་བ་དང་། ཚན་རིག་གི་ཞིབ་འཇུག་ནི་ཆེད་ལས་པ་ཉུང་ཉུང་ཞིག་གི་ལས་ཀར་གྱུར་བ་མ་ཟད། དམངས་ལ་ཕན་པའི་དེའི་འབྲས་བུ་ཡང་སྔར་ལས་མགྱོགས་པོར་འཐོན་གྱི་ཡོད། ཚན་རིག་དང་ལྟ་གྲུབ་གཉིས་ནི་ཁ་ཁར་གྱེས་པ་དང་། ཚན་རིག་གི་གོ་གནས་སྔར་ལས་ཇེ་མཐོར་སོང་ཞིང་། ལྟ་གྲུབ་ནི་རིམ་གྱིས་དཔེ་ཆའི་ནང་གི་བསམ་བློའི་གདོས་གཟུགས་ཤིག་ཏུ་གྱུར་བར་མ་ཟད། ཡོད་ཀྱང་ཆོག་ལ་མེད་ཀྱང་ཆོག་པ་ཞིག་ཏུ་གྱུར།
ཀ: དེ་ནི་ཚན་རིག་དང་ལྟ་གྲུབ་གཉིས་ཀྱི་ཐད་ལ་རགས་བཤད་བྱས་པ་ཞིག་ཡིན། དེ་ནི་ཧ་ཅང་རགས་པའི་ངོས་འཛིན་ཞིག་ཀྱང་རེད།
ཁ: བདེན་པ་རེད། ཚན་རིག་པ་ཁ་ཤས་ཀྱིས་ཚན་རིག་ནི་རང་ག་བ་ཞིག་ཏུ་མི་ལྟ། ཁོ་ཚོས་ཚན་རིག་ཞིབ་འཇུག་ནི་རང་ཉིད་ཀྱི་ཆེད་ལས་ཤིག་ཏུ་ངོས་འཛིན་བྱེད་ཀྱི་ཡོད། ཁོ་ཚོར་ཚན་རིག་གི་ཁྱབ་ཁོངས་ནས་ཡིད་སྨོན་འཆོར་བའི་གྲུབ་འབྲས་ལྡན་པ་མ་ཟད། ལྟ་གྲུབ་ཀྱི་གཏན་ཚིགས་ཐོག་ནས་བསམ་གཞིགས་བྱེད་པའི་གོམས་ལོབས་དེ་ཡང་རྒྱུན་འཁྱོངས་བྱེད་ཀྱི་ཡོད། ནམ་རྒྱུན་དེ་ལྟ་བུའི་ཚན་རིག་པར་ཚན་རིག་གི་ཁྱབ་ཁོངས་ཀྱི་ཕྱི་རོལ་དུ་ཡོད་པའི་བསམ་བློ་ལ་འབྲེལ་འདྲིས་བྱེད་པའི་འདུན་པ་དང་ནུས་པ་ཆེན་པོ་ཡོད།
ཀ: ཏཱ་ལའི་བླ་མ་ནུབ་ཕྱོགས་སུ་ཕེབས་ཏེ། དེ་ལྟ་བུའི་ཚན་རིག་པ་རྣམས་དང་འཕྲད་པ་རེད།
ཁ: རེད། ཕྱོགས་དེ་འདྲའི་མི་སྣ་གཉིས་ལྷན་དུ་འཛོམས་ཏེ། གླེང་མོལ་བྱེད་པ་ནི་ཧ་ཅང་ལས་སླ་བོ་ཞིག་མ་རེད། སྐད་བརྡའི་དཀའ་ངལ་ནི་དཀའ་ངལ་ཆེན་པོ་ཞིག་མ་རེད། དཀའ་ངལ་གཙོ་བོ་དེ་རིག་གནས་མི་འདྲ་བ་དང་། བསམ་བློ་གཏོང་སྟངས་དང་རྣམ་འགྱུར་སྟོན་སྟངས་ཀྱི་ཁྱད་པར། ད་དུང་ཁོར་ཡུག་གིས་བསམ་ཤེས་བྱེད་མི་ཐུབ་པ་དང་མོས་མཐུན་མི་བྱེད་པའི་དཀའ་ངལ་བཅས་ཡིན། ཚན་རིག་ཡང་ཧ་ཅང་རྟོགས་དཀའ་བ་ཞིག་ཡིན་ལ། ཚན་རིག་པས་ཅིའི་ཕྱིར་རང་ཉིད་ཀྱི་ལས་མཚམས་བཞག་སྟེ་ནང་པའི་དགེ་སློང་ཞིག་དང་ལྷན་དུ་ཁ་བརྡ་བྱེད་ཀྱི་ཡོད་པ་རེད་དམ། དེ་བཞིན། ནང་ཆོས་ཀྱང་ཧ་ཅང་རྟོགས་དཀའ་བ་ཞིག་ཡིན། ནང་པའི་བླ་ཆེན་ཞིག་དང་ཚན་རིག་པ་གཉིས་ཀྱིས་ནང་ཆོས་ཀྱི་སྐོར་ལ་བགྲོ་གླེང་བྱས་ན་ཕན་ཐོགས་ཅི་ཞིག་ཡོད་དམ། ཏཱ་ལའི་བླ་མས་འདི་ལྟར་གསུངས་མྱོང་སྟེ། ཁོང་གིས་ཐོག་མར་དེ་ལྟར་ཚན་རིག་པ་དང་འབྲེལ་བ་བྱེད་པའི་སྐབས་སུ། ནུབ་ཕྱོགས་ཀྱི་ནང་པའི་བུད་མེད་ཅིག་གིས། གཟབ་གཟབ་བྱེད་དགོས་རེད། ཚན་རིག་ནི་ཆོས་ལུགས་ཀྱི་དགྲ་ཡིན། ཟེར། ཁོ་མོའི་སྐད་ཆ་འདིའི་དོན་ནི། དེང་གི་སྤྱི་ཚོགས་སུ་མི་མང་པོ་ཞིག་གིས་ཚན་རིག་སྦྱངས་ཏེ་ཆོས་ལུགས་དོར་བཞིན་ཡོད་པ་དེ་བསྟན་ཡོད།
ཀ: དེ་ནི་ལས་སླ་བོར་ཤེས་ཐུབ་པ་ཞིག་རེད། སྤྱི་ཚོགས་ནང་ནས་ང་ཚོ་དེ་ལྟ་བུ་ལ་མང་པོ་འཕྲད་མྱོང་ཡོད།
ཁ: དེ་ལྟར་ཡིན་ན་ཡང་། ཏཱ་ལའི་བླ་མས་ཚན་རིག་དང་འབྲེལ་བྱེད་པ་དེ་མཚམས་བཞག་མ་མྱོང་།
ཀ: ངས་བསམ་ན། དེ་ནི་ཁོང་གི་ནང་ཆོས་ཀྱི་ཉམས་ལེན་དང་འབྲེལ་བ་ཡོད་པ་ཞིག་རེད་འདོད། ནང་ཆོས་ནི་ཡེ་ཤུ་ཆོས་ལུགས་ལྟ་བུ་ཞིག་ལ་ངོས་འཛིན་བྱེད་མི་རུང་། ནང་ཆོས་ནི་སངས་རྒྱས་ཀྱི་གསུང་ཡིན། སངས་རྒྱས་བཞུགས་པའི་སྐབས་སུ། ཁོང་གིས་ཆོས་(dharma)དང་འདུལ་བ(vinaya)གཉིས་གསུངས་ཡོད་ཅིང་། ཕྱིས་སུ་སྡེ་སྣོད་གསུམ(མངོན་པའི་སྡེ་སྣོད། འདུལ་བའི་སྡེ་སྣོད། མདོ་སྡེ་སྡེ་སྣོད།)དུ་བསྡུས་པ་ཡིན།
སངས་རྒྱས་ཀྱིས་ཁོང་གི་དགེ་ཕྲུག་རྣམས་ལ་ལྟ་ཚུལ་ནོར་འཁྲུལ་ཅན་རྣམས་མཁྲེགས་འཛིན་བྱེད་མི་རུང་བ་དང་། ཐ་ན། ཁོང་རང་ཉིད་ཀྱི་གསུང་ལ་ཡང་། བརྟག་དཔྱད་བཏང་སྟེ་འདོར་ལེན་བྱེད་དགོས་པའི་སྐོར་གསུངས་ཡོད། དེར་བརྟེན། ཏཱ་ལའི་མ་མཆོག་གིས་ཧ་ཅང་གུ་ཡངས་པོའི་སྒོ་ནས། གལ་སྲིད། ངོས་རང་ནོར་བ་བདེན་ཚེ། བཅོས་སྒྱུར་བྱེད་ཆོག་ཅེས་གསུང་གི་ཡོད། སངས་རྒྱས་ཀྱིས་ཀྱང་ཁྱོད་ཀྱིས་ལྟ་ཚུལ་གང་ཞིག་འགྱུར་བ་གཏོང་བར་བཀག་སྡོམ་བྱས་མེད། ནང་པར་གཏན་ནས་འགྱུར་བ་གཏོང་མི་ཆོག་པའི་ཆེས་མཐོ་བའི་འདུལ་ཁྲིམས་ཤིག་མེད། དེ་ནི་ནང་ཆོས་དང་ཆོས་ལུགས་གཞན་བར་གྱི་ཁྱད་པར་གཙོ་བོ་ཞིག་རེད། ཏཱ་ལའི་བླ་མས་ཟབ་ཅིང་རྒྱ་ཆེ་བའི་དཔལ་ན་ལེན་ཊ་ནས་བརྒྱུད་ཡོང་བའི་ནང་ཆོས་ལ་ཐོས་བསམ་སློབ་གཉེར་བྱས་ཡོད་སྟབས། གཏན་ཚིགས་དང་རིགས་ཤེས་གཙིགས་སུ་འཛིན་གྱི་ཡོད།
ཁ: ཕྱོགས་གཅིག་ནས། ཏཱ་ལའི་བླ་མ་ལ་གང་ཞིག་ཤེས་འདོད་ཀྱི་བློ་དྲག་པོ་ཞིག་ཡོད་པ་དང་། ཕྱོགས་གཞན་ཞིག་ནས། ཁོང་བཙན་བྱོལ་ལ་ཕེབས་ཏེ་ཁ་རུབ་བོད་ཀྱི་སྤྱི་ཚོགས་ལས་ཕྱིར་ཐོན། ཁོང་གིས་ནང་པའི་གཞུང་ལ་ཐོས་བསམ་བློ་གཉེར་བྱས་ཡོད་ན་ཡང་། ད་དུང་། ཁོང་གིས་ཕྱིའི་ཤེས་ཡོན་རྣམས་ཀྱང་ཤེས་འདོད་ཀྱི་ཡོད། ཁོང་ནི་དེང་རབས་ཤེས་ཡོན་ཕྱོགས་ལ་དང་དོད་བྱེད་མཁན་བོད་མི་སྔོན་ཐོན་རྣམས་དང་མི་འདྲ། ཁོང་ལ་མཚོན་ན། ཆེས་ཡིད་དབང་འཕྲོག་ས་ནི་སེམས་དང་འབྲེལ་བའི་ཚན་རིག་གི་ཤེས་བྱའི་སྐོར་ཡིན་པ་དང་། དངོས་པོ་དང་འབྲེལ་བའི་ཚན་རིག་གི་སྐོར་ནི་ཕལ་བར་གྱུར་ཡོད། སྟབས་འགྲིག་པ་ཞིག་ལ། ༡༩༧༣ ལོར་ཁོང་ཐོག་མར་ཡུ་རོབ་ལ་ཕེབས་ཏེ། འཇར་མན་གྱི་ཚན་རིག་པ་ཁ་རལ-ཝོན-ཝེ་ཛེ་ཁི(Carl Friedrich Freiherr von Weizsäcke)དང་འཕྲད།
་་་་་་་་་་་་་་་་་་་་་་་་་་་་་་་་་་་་་་་མུ་འགོད།
ལོ་མ་རྒྱལ་གྱི་སྒྱུར་མཆན།
ཨ་རིར་གནས་སྡོད་ལི་ཅང་ལིན་དང་ཏིན་ཡི་ཧྥུ་གཉིས་ནི་རྒྱ་རིགས་དམངས་གཙོ་དོན་ཉེར་བ་དང་རྩོམ་པ་པོ། བོད་དོན་ཉམས་ཞིབ་པ་བཅས་ཡིན་ལ། ལི་ཅང་ལིན་གྱིས་ ༢༠༠༤ ལོ་ནས་བོད་ཀྱི་ཉེ་རབས་ལོ་རྒྱུས་ལ་ཞིབ་འཇུག་བྱས་ཤིང་། རྒྱ་གར་དང་བལ་ཡུལ་སོགས་སུ་ཕེབས་ཏེ་བཙན་བྱོལ་བོད་མིར་ཞིབ་འཇུག་དང་བཅར་འདྲི་བྱས་ཏེ། ༢༠༡༠ ལོར་ > ཞེས་པའི་དཔེ་དེབ་དཔར་འགྲེམ་ཞུས་ཡོད། གཞན་བོད་དོན་དང་འབྲེལ་བའི་རྩོམ་ཡིག་མང་པོ་བྲིས་ཡོད། ཏིན་ཡི་ཧྥུས་  >ཞེས་པ་འདི་རྩོམ་པ་པོ་ཁོ་གཉིས་ཀྱིས་ ༢༠༡༥ ལོར་དཔར་འགྲེམ་ཞུས་ཤིང་། འདིར་བཀོད་པའི་འགྱུར་རྩོམ་འདི་ནི་དེབ་དེའི་ལེའུ་དང་པོ   ཞེས་པ་དེ་ཡིན།
འཕྲོས་༼ ཁ་རལ-ཝོན-ཝེ་ཛེ་ཁིའི་སློབ་ཐུན་དང་པོ། ༽ ཞེས་པ་འདོན་ཐེངས་རྗེས་མར་གཟིགས།


text:
—1920ལོའི་པེ་ཅིང་སློབ་ཆེན་གྱི་སློབ་མགོ་ཚུགས་པའི་མཛད་སྒོའི་སྟེང་གི་གཏམ་བཤད།
ཧུའུ་ཧྲི།
དེ་རིང་ཁོ་བོ་ནད་ཀྱིས་མནར་བཞིན་སློབ་མགོ་ཚུགས་པའི་མཛད་སྒོར་ཞུགས་ཏེ། དགེ་རྒན་ཆེན་མོ་གསར་བ་ཚོའི་གཏམ་བཤད་དང་ང་ཚོར་བཟུང་བའི་རེ་བ་ལ་ཉན་འདོད་ཤིན་ཏུ་ཆེ། ཁོ་བོ་སྤྱི་ལོ1917ལོར་སློབ་གྲྭ་འདིར་ཡོང་ཞིང་ལོ་གསུམ་རིང་གི་སློབ་མགོ་ཚུགས་པའི་མཛད་སྒོར་ཞུགས་མྱོང་། འདི་དག་ལས་ལོ་རེར་བསླབ་བྱ་རེ་མྱོང་ཐུབ་ལ། དེ་རིང་ཡང་བསླབ་བྱ་དངོས་སུ་མྱོང་ཐུབ་པའི་ཉིན་མོ་ཡིན།
སྤྱིར་ཡིན་ན་ཁོ་བོས་སྐད་ཆ་བཤད་རྩིས་མེད་མོད། འོན་ཀྱང་ཅང་སྐུ་ཞབས་ཀྱིས་ཏག་ཏག་ཁོ་བོའི་སྐད་ཆའི་ཟུར་ཞིག་གླེང་སོང་། ཁོས”ཉན་འདོད་ན་ལེའུ་ཕྱི་མར་འཕྲད”ཅེས་པའི་སྐད་ཆ་ཞིག་ཏག་ཏག་ཁོ་བོར་བསྐྱུར་སོང་པས། འདིར་ཡོང་ནས་རྣམ་པ་ཚོ་དང་ལྷན་དུ་སྐད་ཆ་འགའ་རེ་མི་བཤད་ཐབས་མེད་དུ་གྱུར།
དབྱར་གནང་སྐབས། ཁོ་བོས་ནན་ཅན་མཐོ་རིམ་དགེ་ཐོན་གྱི་དབྱར་ཚོགས་སློབ་གྲྭར་གཏམ་བཤད་སྤེལ་སྐབས། ཉན་མཁན་མི་བདུན་བརྒྱ་བརྒྱད་བརྒྱ་ལྷག་ཡོད་པས། ཆེས་ལམ་འགྲོ་རྒྱུགས་པའི་དགེ་རྒན་ཞིག་ཏུ་རྩིས་ཆོག དགེ་རྒན་འདི་དག་ཀྱང་ཞིང་ཆེན་བཅུ་བདུན་ནས་ཐོན་པ་ཡིན་པས། ནམ་རྒྱུན་ཁོ་ཚོ་དང་ལྷན་དུ་ལབ་གླེང་སྣ་ཚོགས་བྱེད་པར་མོས། ཐོག་དང་པོར་ཁོ་ཚོར་འཕྲད་དུས། ཁོ་ཚོས་གུས་པའི་སྒོ་ནས་ཁོ་བོ་ནི་རིག་གནས་གསར་བའི་ལས་འགུལ་གྱི་གཙོ་འཛིན་ཞིག་ཏུ་བཤད་བཞིན་འདུག་ཅིང་། སྐད་ཆ་འདི་ཐོས་དུས་ཁོ་བོ་ལམ་སེང་འདུག་བཟོད་མི་བདེ་བར་གྱུར་འགྲོ། གང་ལགས་ཤེ་ན། ཁོ་བོར་གར་སོང་གང་དུ་བསྡད་ཀྱང་། ཁོ་བོས་བསྒྲུབ་བཞིན་པ་དེ་རིག་གནས་གསར་བའི་ལས་འགུལ་ཡིན་ཞེས་ནམ་ཞར་ཡང་བཤད་མི་ཕོད་པས་སོ།།
ཁོ་ཚོས་ཀྱང་དུས་རྟག་ཏུ། རིག་གནས་གསར་བའི་མདུན་ལམ་གང་འདྲ་ཡིན་ཚུལ་ཁོ་བོར་དྲིས་བྱུང་མོད། དེ་ལའང་ཁོ་བོས་དངོས་ནས་ལན་ཅི་ཞིག་འདེབས་དགོས་མིན་ཤེས་མ་བྱུང་། ཁོ་བོས་བལྟས་ན། ང་ཚོར་ད་ལྟ་རིག་གནས་ཤིག་གང་དུ་ཡོད་དམ་སྙམ། ང་ཚོའི་པེ་ཅིང་སློབ་ཆེན་ནི་རིག་གནས་གསར་བའི་ལས་འགུལ་གྱི་ལྟེ་གནས་མིན་ནམ་ཞེ་ན། ཁྱོད་ཚོས་ཉེ་ལམ་གྱི 《རིག་རྩལ》ཞེས་པའི་དུས་དེབ་ཞིག་ཡོད་པ་དེར་ལྟོས་དང་། 《རིག་གཞུང་ཞིབ་འཇུག་པའི་སྡེ་ལ་བཏོན་པའི་རེ་འདུན་གསར་བ》ཞེས་པའི་རྩོམ་ཡིག་ཅིག་ཏུ། ང་ཚོའི་སློབ་ཆེན་ལ་ལྷག་བསམ་རྣམ་དག་གིས་ཁ་ཏ་སློབ་སྟོན་གནང་འདུག རྩོམ་པ་པོས་སྐུ་ཞབས་ཁྲེན་ཞིང་ནུང་གིས《པེ་ཅིང་སློབ་ཆེན་གྱི་ཟླ་དེབ》ཞེས་པ་རྩོམ་སྒྲིག་བྱེད་དུས་ཀྱི་གཏམ་རྒྱུད་ཅིག་དྲངས་འདུག་སྟེ། ང་ཚོའི་སློབ་ཆེན་གྱི་དགེ་རྒན་བཞི་བརྒྱ་ལྷག་དང་། སློབ་མ་སུམ་སྟོང་ལྷག་གིས་ཐུན་མོང་དུ་ཟླ་དེབ་ཞིག་འདོན་བཞིན་ཡོད་ཅིང་། ལོ་གཉིས་རིང་དེབ་ལྔ་མ་གཏོགས་པར་སྐྲུན་བྱེད་མ་ཐུབ། ཕྱིས་སུ་སྐུ་ཞབས་ཁྲེན་གྱིས་རྩོམ་སྒྲིག་བྱེད་སྒང་། མ་རྩ་ནས་རྩོམ་ཡིག་གཅིག་ཀྱང་རེག་མ་སོང་བར། ཐབས་རྡུགས་ནས་རང་ཉིད་ཀྱིས་རྩོམ་ཡིག་དུ་མ་བྲིས་པས་ད་གཟོད་པར་སྐྲུན་ཐུབ་ཙམ་བྱུང་སྐད། 《སློབ་ཆེན་དཔེ་ཚོམ》ཞེས་པ་པར་དུ་སྐྲུན་ནས་ལོ་གཉིས་འགོར་ཡང་། དུས་ད་ལྟའི་བར་དཔེ་ཆ་ལྔ་མ་གཏོགས་ཕུད་མ་ཐུབ། ཕྱིས་སུ་ང་ཚོས་བསམ་བློ་བཏང་སྟེ། རྩོམ་ཡིག་འབྲི་མཁན་མེད་ཀྱང་། ཨུ་ཚུགས་ཀྱིས་བཙལ་ན་ཡིག་སྒྱུར་པ་སྐོར་ཞིག་ཡོད་ངེས་སྙམ་ནས། ང་ཚོས་ལོ་སྟོད་ནས་བཟུང་། 《འཛམ་གླིང་དཔེ་ཚོམ》ཞེས་པ་ཞིག་བསྒྲིགས་མགོ་ཚུགས། མ་བསམ་ས་ནས་ཟླ་བ་ལྔ་ཡི་རིང་ལ། ཕྱོགས་སོ་སོ་ནས་བསྒྱུར་རྩོམ་བརྒྱ་ལྷག་བསྐུར་བྱུང་། འོན་ཀྱང་དེ་དག་ལས་བསྒྱུར་རྩོམ་གཅིག་མ་གཏོགས་ཕུད་རིན་མི་འདུག འདི་ལྟར་རིག་གཞུང་ཞིབ་འཇུག་རྩ་བ་ནས་ཉམས་རྒུད་དུ་གྱུར་བའི་གནས་ཚུལ་འོག རིག་གནས་གསར་བའི་ལས་འགུལ་ཟེར་བ་ཅི་ལྟར་གླེང་དགོས་སམ། དེར་བརྟེན། དྲི་བ་དེར་ལན་ཞིག་དགོས་ན། ཁོ་བོས་འདི་ལྟར་བཤད་འདོད་དེ། ད་ལྟ་རིག་གནས་ཟེར་བ་མེད་ལ། རིག་གནས་གསར་བ་ཟེར་བ་དེ་བས་ཀྱང་མེད་ཅེས་པའོ།།
ད་ནི་གནད་དོན་གཉིས་པ་བཤད་དེ། ད་ལྟ་ཕྱི་རོལ་ན་རིག་གཞུང་ཞིབ་འཇུག་གི་སྡེ་རུ་སྣང་ཚུལ་གསར་བ་ཞིག་ཐོན་ཡོད་ཅིང་། དེ་ང་ཚོས་ཁས་མི་ལེན་ཐབས་མེད་ཡིན། འོན་ཀྱང་སྣང་ཚུལ་དེ་ནི་ཀུན་སློང་གསར་བ་ཙམ་དང་རེ་འདུན་གསར་བ་ཙམ་ཡིན་པ་ལས། ཁོ་ཚོའི་དྲི་བ་བཞིན་གྱི་རིག་གནས་གསར་བའི་ལས་འགུལ་ལྟ་བུ་ཞིག་ལར་ནས་མིན། ཁོ་ཚོ”འགུལ”ཟིན་པ་ཡིན་ན། དངོས་ལུགས་རིག་པའི་གཏན་སྲོལ་ལྟར། ”འགུལ་མེད”དུ་ནམ་ཡང་གཏོང་རྒྱུ་མེད། དེ་བས་ཐབས་ལམ་ཉག་གཅིག་ནི། འདི་ལྟའི་ལས་འགུལ་གྱི་འགྲོ་ཕྱོགས་དེ་རིན་ཐང་ཡོད་པ་དང་འབྲས་བུ་ཡོད་པའི་ལམ་དུ་འཇུག་དགོས་པ་དེ་རེད།
ལས་འགུལ་འདིའི་འགྲོ་ཕྱོགས་ལ་གཉིས་ཏེ།
དང་པོ། ཁྱབ་བརྡལ།
ད་ལྟ”རིག་གནས་གསར་བའི་ལས་འགུལ”ཟེར་བ་ནི། མ་གསང་དྲང་མོར་བཤད་ན་ཐ་སྙད་གསར་བའི་ལས་འགུལ་ཙམ་རེད། ཤེས་མ་ཤེས་ཀྱི་ཐ་སྙད་སྐོར་ཞིག་ལ་འཐམ་ནས། དཔེར་ན་བཅིངས་འགྲོལ་དང་། བཅོས་བསྒྱུར། བློས་གཏོང་། ཧུར་བརྩོན། མཛའ་བསྒྲིགས་རང་མོས། གུང་ཁྲན་རིང་ལུགས། སྲིད་གཞུང་མེད་པའི་རིང་ལུགས་ལྟ་བུ་སོགས། ངས་ཁྱོད་ལ་བཤད། ཁྱོད་ཀྱིས་ང་ལ་བཤད། འདི་ལ”ཁྱབ་བརྡལ”ཞེས་འབོད་ཀྱི་འདུག ལས་དོན་འདི་དག ཕྱི་ན་བསྒྲུབ་མཁན་མང་བས་ཁོ་ཚོར་ནུས་ཚོད་ཀྱིས་བསྒྲུབ་ཏུ་བཅུག་པས་ཆོག ཁོ་བོ་རང་ཉིད་འདི་འདྲར་མི་ཞུགས་དམ་བཅས་ཚར་ལ། ཁོ་བོའི་རེ་བར་པེ་ཅིང་སློབ་ཆེན་གྱི་སློབ་གྲོགས་རྣམས་ཀྱང་དེར་མི་ཞུགས་པའོ།།
གཉིས་པ། གོང་སྤེལ།
དེས་ན་གོང་སྤེལ་ཟེར་བ་ནི། ང་ཚོར་རིག་གནས་མེད་ཚེ་རིག་གནས་གསར་སྐྲུན་དང་། རིག་གཞུང་མེད་ཚེ། རིག་གཞུང་གསར་སྐྲུན། བསམ་བློ་མེད་ཚེ། བསམ་བློ་གསར་སྐྲུན་བྱེད་པ་སྟེ། མེད་པ་ཞིག་ཡོད་པར་བཏང་ནས་ཐམས་ཅད་གསར་སྐྲུན་བྱེད་པ་དེ་ཡིན། འདིའི་ཕྱོགས་ནས། ཁོ་བོའི་རེ་བར་སློབ་གྲོགས་ཡོད་ཚད་ནང་དུ་ཞུགས་ཏེ། རྡོག་རྩ་གཅིག་སྒྲིལ་གྱིས་ནུས་ཤུགས་ཅི་ཡོད་བཏོན་ནས་བསྒྲུབ་དགོས་པ་དེའོ།། དེ་ལྟར་གོང་སྤེལ་ཡོད་ན་ད་གཟོད་དངོས་སུ་ཁྱབ་བརྡལ་ཡོད་དེ། ཅི་ལྟར་གོང་དུ་སྤེལ་ན་དེ་ལྟར་ཁྱབ་བརྡལ་དུ་འགྲོ་བའོ།། ཁྱོད་ཀྱིས་ལྟོས་དང་། མདུན་ཅོག་སྟེང་གི་སྒྲོན་འོད་ལས་ཁང་པའི་ཡང་སྟེང་གི་སྒྲོན་འོད་ཀྱི་འཕྲོ་ཚད་ཤིན་ཏུ་ཡངས་ལ། ཁང་པའི་ཡང་སྟེང་གི་སྒྲོན་འོད་དེ། ནམ་མཁའི་མཐོངས་སུ་ཡོད་པའི་ཉི་འོད་ཀྱི་འཕྲོ་ཚད་ལ་བསྡུར་ཐབས་ཡེ་ནས་མེད་པ་ལྟ་བུ་ཡིན། གནས་ལུགས་བཤད་ན་འདི་རེད།
ད་ལྟ་འདི་འདྲའི་རེ་བ་གསར་བ་དང་འདོད་ཞེན་གསར་བ་བདོག་ཚེ། ང་ཚོས་ཅིས་ཀྱང་རིན་ཐང་ཡོད་པ་ཞིག་གྲ་སྒྲིག་བྱས་ནས་འདི་ལྟ་བུའི་རེ་བ་གསར་བ་དང་འདོད་ཞེན་གསར་བ་ཡིད་ཚིམ་དུ་འཇུག་དགོས། གལ་སྲིད་སླ་བཅོས་ཀྱི་སྒོ་ནས་ཤེས་མ་ཤེས་ཀྱི་ཐ་སྙད་གསར་བས་ཁོ་ཚོའི་ཤེས་བྱའི་ལྟོགས་སྐོམ་སེལ་བར་རེམ་པ་ནི། ཡེ་ཤུས་སྨྲས་པ་ལྟར། ”གཞན་གྱིས་ང་ལ་བག་ལེབ་སློང་དུས། ངས་མི་དེར་རྡོ་བ་སྟེར་དགོས་སམ”ཞེས་པ་དང་འདྲའོ།།
ང་ཚོའི་པེ་ཅིང་སློབ་ཆེན་གྱིས་ལོ་འདི་དག་ལ། ནམ་ཞར་བསམ་བློ་གསར་བའི་སྔོན་བསྐྱོད་ཅེས་པ་དང་། རིག་གནས་གསར་བའི་ལྟེ་གནད་ཅེས་པའི་མིང་བྱང་ཞིག་འཁུར་ཡོད། འོན་ཀྱང་ཁོ་བོས་གོང་སྨྲས་ལྟར། ང་ཚོ་རང་ཉིད་ཀྱི་ཤེས་བྱའང”དབུལ”དྲགས་ནས་འདི་ལྟ་བུའི་ཚད་ཅིག་ལ་ལྷུང་ཡོད་ན། ང་ཚོས་ད་དུང་གསེར་འོད་ཆེམ་ཆེམ་འཕྲོ་བའི་མིང་བྱང་འདི་འདྲ་ཞིག་འཁུར་ནས་འདུག་རྒྱུ་ཁ་སྐྱེངས་མི་ཡོང་ངམ། དེའི་སྟབས་ཀྱིས་ཁོ་བོའི་རེ་བར། པེ་ཅིང་སློབ་ཆེན་གྱི་ལས་གྲོགས་དང་དགེ་རྒན། སློབ་མ་རྣམས་ཀྱིས་རྗེས་ཕྱོགས་དེང་གི་འདི་ལྟ་བུའི་མགོ་བདེ་ཡི”ཁྱབ་སྒྲོག”བྱེད་པ་ལས་ཕྱིར་ལྡོག་ནས”གོང་སྤེལ”གཏོང་བའི་ཞིབ་འཇུག་གི་ལས་ཀ་རིགས་ཤིག་ལ་འཇུ་དགོས་པ་དེའོ།།
གལ་ཏེ་ང་ཚོས་ཀྲུང་གོའི་ཚབ་ཏུ་རིག་གནས་གསར་བ་ཞིག་འཛུགས་སྐྲུན་བྱེད་འདོད་ན། ངེས་པར་དུ་ཚད་མཐོ་བའི་ཤེས་རིག་ཅིག་ནས་མགོ་མི་རྩོམ་ཐབས་མེད་ཡིན་ཅིང་། གལ་ཏེ་ང་ཚོས་ཚད་མཐོ་བའི་ཤེས་རིག་ཅིག་ནས་མགོ་རྩོམ་ཚེ། ཐོག་མར་ཤེས་རིག་འཚོལ་བ་ལ་དགོས་ངེས་ཀྱི་ལག་ཆ་སྐོར་ཞིག་མི་སྒྲུབ་ཐབས་མེད་ཡིན། དཔེར་ན། ཕྱི་ཡིག་དང་ཕ་སྐད། རྨང་གཞིའི་ཚན་རིག་ལྟ་བུ་སོགས་ནི་ཤེས་རིག་འཚོལ་བ་ལ་མེད་དུ་མི་རུང་བའི་ལག་ཆ་སྟེ། ང་ཚོས་ངེས་པར་དུ་འདི་འདྲའི་དངོས་ཡོད་ཀྱི་ལག་ཆ་བེད་སྤྱད་ནས། ཐ་སྙད་གསར་བའི་ལས་འགུལ་གྱི་ཚབ་བྱེད་དགོས་ཤིང་། འདིའི་རིགས་ཀྱི་ལག་ཆ་བཀོལ་ཏེ། དངོས་ཐོག་བདེན་འཚོལ་གྱིས་ཤེས་རིག་རྣལ་མ་ཞིག་འཚོལ་ཐུབ་ལ་འབད་ནས་ང་ཚོས་རང་ཉིད་ཀྱི་རིག་གཞུང་ཆུ་ཚད་གོང་ཏུ་སྤེལ་དགོས། ང་ཚོས་གལ་ཏེ་འདི་ལྟར་བསྒྲུབ་ཐུབ་ཚེ། ལོ་བཅུ་དང་ལོ་ཉི་ཤུའི་རྗེས་སུ། ད་གཟོད”རིག་གནས་ལས་འགུལ”སྤེལ་བའི་ཐོབ་ཐང་ཐབས་ཆག་ཅིག་ཡོད་ཀྱང་སྲིད།
ཁོ་བོའི་གོང་སྨྲས་ཀྱི་སྐད་ཆ་མདོར་དྲིལ་ནས་བཤད་ན་འདི་ལྟ་སྟེ། གལ་སྲིད་མི་གཞན་གྱིས་པེ་ཅིང་སློབ་ཆེན་ལ་གྲགས་འགུལ་མི་འདུག་ཅེས་སྡུག་དམོད་གཏོང་དུས། དེར་ཁ་ཡ་བྱེད་མི་དགོས། གལ་སྲིད་མི་གཞན་གྱིས་པེ་ཅིང་སློབ་ཆེན་ལ་བརྩོན་སེམས་མི་འདུག་ཅེ་ན། དེར་ཡང་ཁ་ཡ་བྱེད་མི་དགོས། འོན་ཏེ་མི་གཞན་གྱིས་པེ་ཅིང་སློབ་ཆེན་ལ་རིག་གནས་ཀྱི་ཆུ་ཚད་མི་འདུག སློབ་མའི་ཡོན་ཏན་ཞན་འདུག སློབ་སྦྱོང་གི་ཁ་དབུགས་མི་ཡག་ཅེས་སྡུག་དམོད་གཏོང་དུས། དེ་ནི་ད་གཟོད་དོན་དམ་པའི་ངོ་ཚ་དགོས་པ་ཞིག་རེད། དེ་བས་ཁོ་བོའི་རེ་བར། རྣམ་པ་ཚོས་སྣང་ཚུལ་འདི་བསྒྱུར་རོགས་ཞེས་ཞུས་པ་ཡིན། དེ་བཞིན་ད་དུང་རེ་བ་ཞིག་ནི། པེ་ཅིང་སློབ་ཆེན་གྱི་ལས་གྲོགས་ཡོངས་ཀྱིས་ནུས་ཤུགས་ཡོད་རྒུ་བཏོན་ནས”གོང་སྤེལ”གྱི་ཕྱོགས་ལ་ཧུར་བརྩོན་བྱེད་དགོས་པ་ལས། པེ་ཅིང་སློབ་ཆེན་གྱིས་མགོ་བདེ་སླ་བཅོས་ཀྱི”ཁྱབ་བརྡལ”ལས་འགུལ་མི་སྤེལ་བ་དེ་ཡིན། རིག་གནས་དང་རིག་གཞུང་། བསམ་བློ་གསར་སྐྲུན་བྱེད་པ་ལ། ”གོང་སྤེལ”ཁོ་ནས་ད་གཟོད་དོན་དངོས་ཀྱི་ཁྱབ་བརྡལ་བྱེད་ཐུབ་པ་དེའོ།།
—ཞེས་སྒྱུར་རྩོམ་དེབ 《དགག་གཞག་དང་དཀྱེལ་ཡངས》ལས་དྲངས།
(རྩོམ་ཡིག་འདི་ངེད་དྲ་བར་དབང་བས་གཞུང་སྒེར་གྱི་དྲ་ཚིགས་དང་འཕྲིན་སྟེགས་གཉེར་མཁན་ཚོས་གང་འདོད་དུ་འཁྱེར་མི་ཆོག)


text:
གྱོད་དཔེ།
ང་དང་ཀླུ་མོ་གཉིས་ཀྱིས་མཛའ་གྲོགས་བསྒྲིགས་ནས་ལོ་གཅིག་འགོར་བའི་རྗེས་སུ། ཕན་ཚུན་བར་ལ་འདང་རྩེ་ཟབ་མོ་ཞིག་ཆགས་པའི་རྐྱེན་གྱིས་ཉིན་བཟང་སྐར་བཟང་ཞིག་བདམས་ནས་གཉེན་སྒྲིག་གྱི་ཆོ་ག་སྤེལ་བ་ཡིན། སྐབས་དེར་ང་རང་གཉེན་སྒྲིག་གི་ལོ་ཚོད་ལ་མ་སླེབས་པའི་རྐྱེན་གྱིས་ལྐོག་ཏུ་ལོ་གྲངས་བཅོས་བསྒྱུར་བྱས་ཏེ་གཉེན་སྒྲིག་ཡི་གེ་བླངས་པ་ཡིན། ཡིན་ནའང་དོན་དངོས་སུ་ང་རང་དུས་ད་ལྟའང་གཉེན་སྒྲིག་བྱེད་པའི་ལོ་ཚོད་ལ་སླེབས་མེད། གཉེན་སྒྲིག་བྱས་ཏེ་དུས་ཡུན་ངེས་ཅན་ཞིག་འགོར་རྗེས། ངའི་སེམས་ལ་ངེད་གཉིས་དེ་འདྲའི་འོས་འཚམས་ཤིག་མིན་པར་བསམ་བྱུང་། རྒྱུ་མཚན་ནི་ངེད་གཉིས་ཀྱིས་དོན་དག་ལ་ལྟ་བའི་བསམ་བློ་དང་དོན་དག་བསྒྲུབ་དུས་ཀྱི་སྒྲུབ་ཕྱོགས་སོགས་ཕན་ཚུན་གཏན་ནས་མི་འདྲ། དེ་ནི་ང་རང་ད་དུང་ལོ་ན་ཆུང་བའི་རྐྱེན་ཡིན་ཡང་སྲིད། མདོར་ན། ངེད་གཉིས་ཀྱི་གཤིས་ཀ་དང་བསམ་བློ་སོགས་ལ་བར་ཁྱད་ཆེན་པོ་ཡོད། དེའི་རྐྱེན་གྱིས་ཕྱོགས་གཉིས་ཀའི་ཕ་མ་རྣམས་ཀྱིས་ངེད་བཟའ་ཟླ་གཉིས་ཀྱི་བསམ་འཆར་ལ་ཉན་རྗེས། མི་དམངས་ཁྲིམས་ཁང་ལ་ངེད་གཉིས་ཀྱི་གཉེན་སྒྲིག་ནུས་མེད་ཡིན་པ་ཁྱབ་བསྒྲགས་བྱེད་པའི་རེ་བ་བཏོན། ཡིན་ཡང་ང་ཚོའི་བར་ལ་རྒྱུ་ནོར་བགོ་བཤའ་ཐད་ཀྱི་རྩོད་གླེང་ཆེན་པོ་བྱུང་བས་ཐེངས་དུ་མར་ཕན་ཚུན་ཁ་རྩོད་བྱས་པ་ཡིན། རྩོད་པ་དང་གྲོས་བསྡུར་ཇི་ལྟར་བྱས་ཀྱང་མཇུག་མཐར་ཕན་ཚུན་ལ་གཅིག་གྱུར་གྱི་ལྟ་ཚུལ་བྱུང་མ་ཐུབ། དེ་བས། གཉེན་སྒྲིག་ནུས་མེད་ཡིན་པ་ཁྱབ་བསྒྲགས་བྱས་རྗེས་རྒྱུ་ནོར་ཇི་ལྟར་ཐག་གཅོད་བྱེད་དགོས།
ཁྲིམས་བཤད།
རང་རྒྱལ་གྱི《གཉེན་སྒྲིག་བཅའ་ཁྲིམས》ཀྱི་དོན་ཚན་བཅུ་གཉིས་པའི་གཏན་ཁེལ་ལྟར་ན། ནུས་པ་མེད་པ་དང་མེད་པར་བཟོས་པའི་གཉེན་སྒྲིག་དེར་ཁེ་དབང་དང་འོས་འགན་མེད། ཕོ་མོ་མཉམ་གཅིག་ཏུ་སྡོད་དུས་ཐོབ་པའི་རྒྱུ་ནོར་རྣམས་དོ་བདགཔས་གྲོས་བསྡུར་བྱས་ཏེ་ཐག་གཅོད་བྱེད་དགོས། གྲོས་མཐུན་མ་བྱུང་ཚེ་མི་དམངས་ཁྲིམས་ཁང་གིས་ནོར་འཁྲུལ་མེད་པའི་ཕྱོགས་ལ་གུ་ཡངས་བྱེད་པའི་རྩ་དོན་ལྟར་ཐག་གཅོད་བྱེད་ངེས་ཡིན། དེ་དང་ལྷན་དུ《ཆེས་མཐོ་མི་དམངས་ཁྲིམས་ཁང་གི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་གཉེན་སྒྲིག་བཅའ་ཁྲིམས་བཀོལ་སྤྱོད་བྱེད་དུས་ཀྱི་གནད་དོན་འགའི་འགྲེལ་བཤད》ཀྱི་དོན་ཚན་བཅོ་ལྔ་ཡི་ནང་དུའང་བྱེ་བྲག་གིས་གཏན་ཁེལ་བྱས་ཡོད་དེ། གཉེན་སྒྲིག་དེ་ནུས་མེད་ཡིན་པར་བཟོས་པ་ཁྱབ་བསྒྲགས་བྱས་རྗེས། དོ་བདག་པ་མཉམ་སྡོད་པའི་སྐབས་ཐོབ་པའི་རྒྱུ་ནོར་རྣམས་སྤྱིའི་རྒྱུ་ནོར་ལྟར་ཐག་གཅོད་བྱེད་དགོས་ལ། འོན་ཀྱང་དོ་བདག་པ་ཕྱོགས་གཅིག་ལ་དབང་བ་བདེན་དཔང་བྱེད་ཐུབ་པ་དེར་མི་གཏོགས། དེ་བས། གོང་གི་བཅའ་ཁྲིམས་གཏན་ཁེལ་ལ་གཞིགས་ན། གཉེན་སྒྲིག་གང་ཞིག་མེད་པར་བཟོས་པའམ་ནུས་མེད་ཡིན་ཚེ། ཕྱོགས་གཉིས་ཀ་མཉམ་གཅིག་ཏུ་སྡོད་པའི་བར་སྐབས་ལ་ཐོབ་པའི་རྒྱུ་ནོར་རྣམས་ཐུན་མོང་ལ་དབང་བ་དང་། གལ་ཏེ་ཕྱོགས་གཅིག་ལ་དབང་བ་བདེན་དཔང་བྱེད་མི་ཐུབ་ན། སྤྱིའི་རྒྱུ་ནོར་ལྟར་ཐག་གཅོད་བྱེད་པ་ཡིན། ཡིན་ནའང་ཕྱོགས་གཉིས་ཀར་གྲོས་མཐུན་མ་བྱུང་ན་མི་དམངས་ཁྲིམས་ཁང་ལ་གཏུག་བཤེར་བྱས་ཀྱང་ཆོག མི་དམངས་ཁྲིམས་ཁང་གིས་ཞིབ་བཤེར་ཐག་གཅོད་བྱེད་དུས་ནོར་འཁྲུལ་མེད་པའི་ཕྱོགས་དེར་གུ་ཡངས་བྱེད་པ་ཡིན། ཁྱོད་ཀྱིས་བཤད་པའི་གནས་ཚུལ་ལ་བརྟག་ཚེ་ཁྱོད་དང་ཀླུ་མོ་གཉིས་མཉམ་སྡོད་སྐབས་ཐོབ་པའི་རྒྱུ་ནོར་ལ་རྩོད་གླེང་བྱུང་བ་དེ་བཅའ་ཁྲིམས་ཀྱི་གོ་རིམ་བརྒྱུད་དེ་ཐག་གཅོད་བྱས་ནས་བཟང་བར་སྙམ།
རྩོམ་སྒྲིག་པ། ཀླུ་མོ་མཚོ།


text:
ཉེ་ཆར། 《མེ་ལོང་ཀུན་གསལ་》ཞེས་པའི་དཔེ་དེབ་སི་ཁྲོན་དཔེ་སྐྲུན་ཚོགས་པ་དང་། སི་ཁྲོན་མི་རིགས་དཔེ་སྐྲུན་ཁང་གིས་དཔེ་སྐྲུན་འགྲེམ་སྤེལ་བྱས་པ་རེད། དེ་ནི་མཚོ་སྔོན་ཞིང་ཆེན་བོད་སྐད་རླུང་འཕྲིན་བརྙན་འཕྲིན་གྱི་ལེ་ཚན་ལ་བྱ་དགའ་སྤྲོད་པའི་དཔྱད་བསྡུར་ཚོགས་འདུའི་ཐོག་གི་སྐབས་དོན་སྲིད་དོན། རྒྱང་བསྒྲགས། མདོ་འཛིན། ཡིག་སྒྱུར། གསར་འགོད། རྩོམ་སྒྲིག སྒྲིག་བཟོ་སོགས་ཀྱི་ཕྱོགས་སོ་སོ་ནས་བྱ་དགའ་ཐོབ་པའི་དཔྱད་རྩོམ་ལེགས་གྲས་བདམས་བསྒྲིགས་བྱས་པའི་དཔེ་དེབ་ཞིག་ཡིན་པ་རེད།
བོད་སྐད་རླུང་འཕྲིན་བརྙན་འཕྲིན་ནི་ཀྲུང་གོའི་རླུང་འཕྲིན་བརྙན་འཕྲིན་གྱི་སྟོབས་ཤུགས་གཙོ་བོ་གཅིག་ཡིན་པ་དང་། བོད་སྐད་རླུང་འཕྲིན་བརྙན་འཕྲིན་ནི་ཀྲུང་གོའི་རླུང་འཕྲིན་བརྙན་འཕྲིན་ལེ་ཚན་ཁྲོད་ཀྱི་དམིགས་བསལ་གྱི་རིགས་ཤིག་ཀྱང་ཡིན་ཞིང་། དེ་ནི་ཏང་གི་མི་རིགས་སྲིད་ཇུས་ཏེ་རླུང་འཕྲིན་བརྙན་འཕྲིན་གྱི་ཁྱབ་ཁོངས་སུ་ཞིབ་ཕྲ་གནས་ཚུལ་མཚོན་བྱེད་ཡིན་པ་རེད།
གོམ་གང་མདུན་སྤོས་ངང་བོད་སྐད་རླུང་འཕྲིན་བརྙན་འཕྲིན་གྱི་ལས་སྒྲུབ་པའི་སྤུས་ཚད་ཇེ་མཐོར་གཏོང་ཆེད། མཚོ་ནུབ་རླུང་འཕྲིན་བརྙན་འཕྲིན་ལས་ཁུངས་བོད་སྐད་ལྟེ་གནས་ཀྱི་སྤྱི་ཁྱབ་ལྟ་སྐུལ་བ། ཞུས་ཆེན་དོན་གྲུབ་ཚེ་རིང་དང་རྩོམ་སྒྲིག་པ་རིན་ཆེན་དོན་འགྲུབ་གཉིས་ཀྱིས་མཚོ་སྔོན་ཞིང་ཆེན་བོད་སྐད་རླུང་འཕྲིན་བརྙན་འཕྲིན་ལེ་ཚན་ལ་བྱ་དགའ་སྤྲོད་པའི་དཔྱད་བསྡུར་ཚོགས་འདུའི་ཐོག་གི་ཕུལ་བྱུང་བརྩམས་ཆོས་ནང་གི་བྱ་དགའ་ཐོབ་པའི་དཔྱད་རྩོམ་ལེགས་གྲས་བདམས་བསྒྲིགས་བྱས་ནས། རྒྱ་ཆེ་བའི་བོད་སྐད་རླུང་འཕྲིན་བརྙན་འཕྲིན་གྱི་ལས་ཀ་བྱེད་མཁན་ལ་འཁྲབ་གཞུང་དང་པར་ལེན། རྒྱང་བསྒྲགས། མདོ་འཛིན། ཡིག་སྒྱུར། གསར་འགོད། རྩོམ་སྒྲིག སྒྲིག་བཟོ་སོགས་ཀྱི་ཐད་ལ་སློབ་སྦྱོང་དང་དཔྱད་གཞི་ཡིག་ཆ་མཁོ་འདོན་བྱས་ནས། གོམ་གང་མདུན་སྤོས་ངང་བོད་སྐད་རླུང་འཕྲིན་བརྙན་འཕྲིན་གྱི་ལེ་ཚན་གྱི་སྤུས་ཚད་ཇེ་མཐོར་བཏང་ཞིང་། འབྱོར་ཕྱུག་ཤེས་དཔལ་དང་ཞི་མཐུན་བོད་ཁུལ་འཛུགས་སྐྲུན་ལ་ནུས་པ་གལ་ཆེན་ཐོན་ཡོད་པ་རེད།


text:
བོད་ཀྱི་ན་གཞོན་ལོ་ཙཱ་བ་དཔའ་རིས་བློ་བཟང་རྒྱ་མཚོ་ལགས་ནི་ལོ་ཙཱ་བ་བློ་བཟང་ཆོས་འཕགས་ཀྱི་རྗེས་སུ་ནང་བསྟན་རྒྱ་ཡིག་ཏུ་སྒྱུར་བའི་ལོ་ཙཱ་བ་ལས་རྒྱུ་སྐར་གྱི་ཁྲོད་ཀྱི་ཟླ་བ་ལྟ་བུའི་ཆེས་ཕུལ་ཏུ་བྱུང་བའི་ལོ་ཙཱ་བ་ཞིག་ཡིན། ཁོང་ནི་བོད་ཀྱི་བསྟན་པ་རྨ་མེད་པ་རྒྱ་ནག་ཏུ་ངོ་སྤྲོད་བྱེད་པའི་བསྟན་འཛིན་གྱི་སྐྱེས་བུ་ཞིག་ཡིན་པ་མ་ཟད། བོད་ཀྱི་ནང་བསྟན་ལོག་པར་སྒྲུབ་པར་སུན་འབྱིན་པའི་སྨྲ་བའི་ཁྱུ་མཆོག་ཅིག་ཀྱང་ཡིན།
སྐད་གཉིས་སྨྲ་བ་ཁོང1965ལོའི་ཟླ12པར་མདོ་སྨད་དཔའ་རིས་བོད་རིགས་རང་སྐྱོང་རྫོང་ཡར་ཀླུང་ཞང་མཛོ་བུར་གོང་མ་ཞེས་པའི་འབྲོག་སྡེར་སྟོབས་ཚང་ཚོ་བའི་ཚོ་དཔོན་གྱི་ཁྱིམ་དུ་ཕ་ཚུལ་ཁྲིམས་དང་མ་ཚེ་རིང་སྐྱིད་གཉིས་ཀྱི་སྲས་སུ་འཁྲུངས། ཁོང་གི་བྱིས་པའི་དུས་ནི་རིག་གསར་གྱི་སྐབས་ཡིན་ལ། ལྷག་པར་དཔའ་རིས་རྫོང་དུ་བོད་ཡིག་དང་བོད་སྐད་བག་ལ་ཉལ་དུ་གྱུར་པའི་སྐབས་ཡིན།
དགུང་ལོ་བརྒྱད་ནས་བཅོ་ལྔའི་བར་དུ་རང་སའི་སློབ་ཆུང་དང་སློབ་འབྲིང་དུ་ཞུགས་ནས་རྒྱ་ཡིག་དང་རྩིས་རིག་ལོ་རྒྱུས་ཡིག་གཟུགས་སོགས་ལ་སྦྱངས། ཁོང་གི་རྣམ་དཔྱོད་དང་བརྩོན་པས་སློབ་སྦྱོང་ལ་གཡུར་དུ་ཟ་བའི་འབྲས་བུ་ཐོབ་ནའང་ཁོང་གི་ཞིང་བདག་གི་རྒྱུད་པ་ཡིན་པས་སློབ་མ་དག་གིས་ཉིན་བཞིན་དུ་འཐབ་རྩོད་དང་བརྙས་བཅོས་ལོ་གསུམ་ཙམ་ལ་བྱས་པས་སློབ་བཤོལ་མི་བྱེད་ག་མེད་བྱུང་།
དགུང་ལོ་བཅུ་དྲུག་ལོར་སྡེ་བའི་རྟ་རྫི་བྱས་ཤིང་དགུང་ལོ་བཅུ་བདུན་སྟེང་ལུག་རྫི་བྱས། སྐབས་དེར་ཁོང་སློབ་སྦྱོང་བྱེད་པའི་གོ་སྐབས་ཤོར་ནའང་ཕྱུགས་འཚོ་ཞོར་ནུབ་བསྐྱོད་ཟིན་ཐོ་དང་། རྒྱལ་ཁབ་གསུམ་གྱི་གཏམ་རྒྱུད། ཆུ་ངོགས་གཏམ་རྒྱུད། ཐོག་ཁང་དམར་བའི་རྨི་ལམ་སོགས་རྒྱའི་གནའ་རྩོམ་དག་བཀླགས། ཁོང་གིས་དེ་ལྟར་རྒྱའི་གནའ་ཡིག་ལ་བྱང་ཆ་བྱུང་བར་མ་ཟད། གནའ་དེང་གི་སྙན་ངག་མང་བོ་བློར་ཤར་མར་བཟུང་།
ལོ་བཅུ་དགུའི་སྟེང་ཕ་རྒན་གྱིས་ཁོང་ལ་རབ་ཏུ་བྱུང་བར་བསྐུལ་བ་ལས། ཁོང་གིས་ཀྱང་རབ་ཏུ་བྱུང་ནས་དོན་ཆེན་པོ་ཞིག་བསྒྲུབ་དགོས་སྙམ་ནས། ཕ་དགེ་རྒན་ལ་བསྟེན་ནས་ཀ་ཁ་སུམ་ཅུ་ལ་སྦྱངས་ནས་བྱང་བར་བཟུང་། ཡིན་ནའང་སྐབས་དེར་ཁོང་ནི་ངལ་རྩོལ་པ་ཞིག་ཡིན་པས་རོང་འབྲོག་འདྲེས་མའི་ལས་ཀར་ཞུགས།
1984ལོའི་ཟླ་དགུ་བར་དགུང་ལོ་ཉི་ཤུའི་སྟེང་ཆོས་སྡེ་ཆེན་པོ་སྐུ་འབུམ་བྱམས་པ་གླིང་དུ་ཕེབས་ནས་ཡོངས་ཀྱི་དགེ་བའི་བཤེས་གཉེན་དམ་ཆོས་མཆོག་གི་ཞལ་སྔ་ནས་ནས་ཁྱིམ་ལས་ཁྱིམ་མེད་པར་རབ་ཏུ་བྱུང་ནས་མཚན་ལ་བློ་བཟང་ནོར་བུ་ཞེས་གསོལ། ཕྱིར་དཔའ་རིས་ཇག་རུང་དགོན་ཆེན་དུ་ཕེབས་ནས་སློབ་དཔོན་གྲགས་པ་ལས་བོད་ཡིག་བསླབས་ཏེ་སྨོན་ལམ་རྣམ་ལྔ་དང་། སྐྱབས་འགྲོ། ལྟུང་བཤགས། སྤྱི་བཤགས། བླ་མ་མཆོད་པ། སྨན་ཐུང་། སྐུ་རིམ་རྣམ་གསུམ་བཅས་བློར་བཟུང་།
1985ལོའི་ལོ་སྨད་དུ་ཀན་སུའུ་ཞིང་ཆེན་ནང་བསྟན་སློབ་གླིང་དུ་རྒྱུགས་སྤྲད་དེ། བོད་སྐད་དང་བོད་ཡིག་ལ་བརྩོན་པ་བསྟེན། རྟག་གུས་ཀྱི་བརྩོན་པ་ཆུ་བོའི་རྒྱུན་བཞིན་བསྟེན་ནས་མངོན་རྟོགས་རྒྱན་དང་། དབུ་མ་འཇུག་པ། བསྡུས་གྲྭ། སྔགས་ཆེན་ལམ་རིམ། བྱང་ཆུབ་ལམ་གྱི་སྒྲོན་མ། སུམ་རྟགས་སོགས་ཐ་སྙད་རིག་གནས་ཀྱི་གཞུང་མང་བོ་ཐུགས་འཛིན་གནང་།
ལོ་ངོ་ལྔའི་རིང་ལ་སློབ་གྲྭ་འདིར་རྗེ་འཇིགས་མེད་དཔལ་ལྡན་རྒྱ་མཚོ། དམུ་དགེ་བསམ་གཏན་སོགས་སློབ་དཔོན་བཅུ་ཕྲག་གཅིག་ཙམ་བསྟེན་ཏེ་བོད་ཀྱི་བརྡ་སྤྲོད་པ་སུམ་རྟགས་དག་གསུམ་དང་། དབྱངས་ཅན་སྒྲ་མདོ། རྩིས། ལཉྩའི་འབྲི་སྟངས། ས་དཔྱད། བསྡུས་གྲྭ། བློ་རྟགས།ས་ལམ་གྲུབ་མཐའ། སྤྱོད་འཇུག་ཆེན་མོ། མི་ལ་རས་པའི་རྣམ་མགུར། ལམ་རིམ་ཆེན་མོ་སོགས་ལ་སྦྱངས་པ་གནད་སྨིན་མཛད། ཞོར་དུ་རྒྱ་ཡིག་གི་དགེ་རྒན་ཁ་ཤས་བསྟེན་ཏེ་རྒྱ་ཡིག་ལའང་རང་རྐྱ་འཕེར་བ་སྦྱངས།
1990ལོར་ནང་བསྟན་སློབ་གླིང་ནས་མཐར་ཕྱིན་རྗེས་ཀུན་མཁྱེན་རིན་པོ་ཆེས་ཆེད་དུ་ཁོང་ཉིད་ཀན་སུའུ་ནང་བསྟན་སློབ་གླིང་གི་རྒྱ་ཡིག་གི་དགེ་རྒན་ལ་བསྐོས་ཏེ་སློབ་མ་གང་མང་བསྐྱངས། དེའི་ཞོར་ལ་བླ་བྲང་དགོན་པའི་དགེ་བའི་བཤེས་གཉེན་ཆེན་པོ་རྗེ་དགེ་འདུན་རྒྱ་མཚོ་ཚང་། རྗེ་རྔ་བ་གྲགས་པ་ཚང་དང་རྗེ་འཇམ་དབྱངས་རྒྱ་མཚོ་ཚང་སོགས་ཚུལ་བཞིན་དུ་བསྟེན་ནས་དབུ་ཕར། མཛོད་འདུལ། སྔགས་ཀྱི་ས་ལམ། སྔགས་ཀྱི་སྤྱི་དོན་སོགས་མདོ་སྔགས་རིག་གནས་དང་བཅས་པར་སློབ་སྦྱོང་རྡོ་རུས་ཐུག་པ་གནང་། དབང་ལུང་མན་ངག་སོགས་གང་འདོད་དུ་གསན།
1995ལོའི་ལོ་མཇུག་ནས་སྐྱེས་བུ་དམ་པ་མང་བོའི་ཐུགས་དགོངས་བཞིན་ཀན་སུའུ་ཞིང་ཆེན་ནང་བསྟན་སློབ་གླིང་གི་དགེ་རྒན་ལ་དགོངས་ཞུ་གནང་ནས།དམ་པའི་ཆོས་དང་ཁྱད་པར་དཔལ་རི་བོ་དགེ་ལྡན་པའི་བསྟན་པ་རྒྱ་ནག་ཏུ་སྤེལ་བའི་ཆེད་དུ་ལོ་ཙཱ་བའི་ལས་ལ་ཞུགས། ཆོས་དང་རིག་གཞུང་གང་མང་ཞིག་མི་རིགས་གཞན་པར་ངོ་སྤྲོད་ལྷད་མ་འདྲེས་ཤིང་རྣམ་པར་དག་པ་སྤེལ་བ་ལས་བརྫུན་མ་དང་ལྷད་མ་དག་སྤེལ་ན་ཉེན་ཁ་ཆེ་བས་ཁོང་གིས་བོད་ཀྱི་བསྟན་པ་རྣམ་པར་དག་པ་ཞིག་གཞན་ལ་ངོ་སྤྲོད་བྱེད་པའི་ཆེད་དུ་རྒྱལ་ཁབ་ཀྱི་ཟླ་ཕོགས་དང་ཐོབ་ཐང་སོགས་ཡོད་ཚད་བློས་བཏང་།
དེ་ནས་བཟུང་ཁོང་གིས་ཡིག་སྒྱུར་གྱི་ལས་ལ་གཞོལ། ཁོང་གི་ཡིག་སྒྱུར་ལ་གཞན་དང་མི་འདྲ་བའི་ཁྱད་ཆོས་ཤིག་ཡོད་པ་ནི་སྔོན་གྱི་ལོ་ཙཱ་བའི་སྲོལ་བཞིན་གཞུང་གང་བསྒྱུར་ནའང་ཐོག་མར་བླ་བྲང་བཀྲ་ཤིས་འཁྱིལ་གྱི་དགེ་བའི་བཤེས་གཉེན་རྗེ་དགེ་འདུན་རྒྱ་མཚོ་སོགས་ཀྱི་མདུན་དུ་དཔེ་ཁྲིད་སོང་ནས་བྱང་ཆུབ་པར་བྱས་རྗེས་བསྒྱུར་ཅིང་། ལྷག་པར་ཚིག་གི་གཅོད་མཚམས་དང་དོན་གྱི་གོ་བའི་ཐད་དོགས་པ་བྱུང་དུས་དཔལ་ལྡན་བཀྲ་ཤིས་འཁྱིལ་གྱི་དགེ་བའི་བཤེས་གཉེན་ཆེན་པོ་དག་ལ་དངོས་སུ་འདྲི་གཏུགས་ཀྱི་དོགས་གཅོད་བྱས་པས་ཁོང་གི་འགྱུར་ཡིག་དག་ལ་གཞན་དང་མི་འདྲ་བའི་ཁྱད་ཆོས་མངོན་པར་གསལ།
ཁོང་གིས་《ཡོན་ཏན་གཞི་གྱུར་མའི་རྩ་འགྲེལ》བསྒྱུར་བ་ནས་ད་ལྟའི་བར་དུ་《ལམ་རིམ་གླང་སྨྱོན་འདུལ་བའི་ལྕགས་ཀྱུ》《བྱང་ཆུབ་ལམ་རིམ་ཆེན་མོའི་མཆན་དང་བཅས་པ》སོགས་ཡིག་འབྲུ་ཁྲི་བཞི་བརྒྱ་ལྷག་རྒྱ་ཡིག་ཏུ་བསྒྱུར། ད་ལྟ་ཁོང་ནི་གཞུང་གང་བསྒྱུར་ནའང་དཔྱད་ཡིག་ཅི་ཡང་མེད་པར་ཤར་མར་བསྒྱུར་བས་རྒྱ་བོད་མཁས་པ་སུས་ཀྱང་ཧ་མི་ལས་ག་མེད་ཆགས་ཡོད། ཁོང་གིས་བདག་གིས་ཐོག་མར་བསྒྱུར་དུས་དག་ཡིག་ལ་བརྟེན་དགོས་མོད། ད་ལྟ་དག་ཡིག་ལ་བརྟེན་མི་དགོས་གསུངས།
ཁོང་ནི་རྒྱ་བོད་ཡིག་སྒྱུར་གྱི་ལོ་ཙཱ་ཁྲོད་དུ་བྱས་རྗེས་མངོན་པར་མཐོ་བའི་ལོ་ཙཱ་བ་ཞིག་ཡིན་པ་མ་ཟད། རྒྱ་བོད་ནང་བསྟན་ཤེས་རིག་བརྗེ་རེས་ཐད་ཕྱག་རྗེས་བླ་ན་མཐོ་བ་ཞིག་ཀྱང་ཡིན་པ་མ་ཟད། དཔལ་རི་བོ་དགེ་ལུགས་པའི་བསྟན་པ་གྲ་མ་ཉམས་ཤིང་གྲུ་མ་ཆག་པར་རྒྱ་ནག་ལ་སྤེལ་བའི་བྱས་རྗེས་ཤིན་ཏུ་ཆེ་བ་ཞིག་ཡིན།
ཁོང་གིས་བསྒྱུར་བའི་ལམ་རིམ་གྱི་སྐོར་ནི་རྒྱ་ནག་པ་དག་གིས་དཔལ་ཉམས་མེད་དགེ་ལུགས་པའི་སློབ་རྟེན་ཉག་གཅིག་ཏུ་གྱུར་ཅིང་ཆོས་སྤྱོད་ཀྱི་རིགས་ནི་ད་ལྟ་རྒྱ་ནག་གི་རི་བོ་དགེ་ལྡན་པ་དག་གིས་མེད་དུ་མི་རུང་བའི་ཆོས་སྤྱོད་དུ་གྱུར་ཡོད།
ལྷག་པར་རྒྱ་བོད་ཀྱི་ནང་བསྟན་པ་སྐོར་ཞིག་གིས་བོད་བརྒྱུད་ནང་བསྟན་དང་ཁྱད་པར་དཔལ་མཉམ་མེད་རི་བོ་དགེ་ལུགས་པའི་ལྟ་སྒོམ་སྤྱོད་གསུམ་ལ་ལོག་འགྲེལ་བྱས་པ་ལ་ཁོང་གིས1993ལོའི《ཀོང་ཏུང་ནང་བསྟན》དེབ་གཉིས་པའི་སྟེང《ཀྲོ་ལུའུའི་བོད་བརྒྱུད་ནང་བསྟན་གྱི་མ་ཎི་ཡིག་དྲུག་ལ་དཔྱད་པ་ཞེས་པའི་དགག་ལན》དང་།1995ལོའི《ཀྲུང་གོའི་མཐའ་སྲིད》ཐེ་ཝན་གྱི་དུས་དེབ་དེབ་དང་བོའི་སྟེང་《ཡང་དག་པའི་སྒོ་ནས་བོད་བརྒྱུད་ནང་བསྟན་གྱི་གསང་སྔགས་མཚམས་སྦྱོར་བྱ་དགོས། ཆོས་དཔོན་ཧྲིན་ཡན་དང་བགྲོ་གླེང》1994ལོའི《ནང་བསྟན་ཤེས་བྱ》དེབ་བཞི་བའི་སྟེང་《སླར་ཡང་བླ་མའི་ཆོས་ལུགས་ཞེས་པའི་མིང་ལ་དཔྱད་པ-ཝང་དབྱིན་ནན་ཅོ་ཧྲིག་དང་བགྲོ་གླེང》ཞེས་པའི་དགག་ཡིག་བྲིས་ཏེ་རྒྱའི་དུས་དེབ་ཁག་དང་དྲ་བ་དག་ཏུ་བརྒྱུད་འགོད་བྱས་ཤིང་། ཁྱད་པར་ཐད་ཀར་དགག་ཡིག་སྐུར་བ། བགྲོ་གླེང་སོགས་སུ་ཚིག་རྣོ་བས་དགག་པ་བརྒྱབས་ཏེ་སུན་འབྱིན་་བྱས་པས་བོད་བརྒྱུད་ནང་བསྟན་ཡང་དག་པར་ངོས་འཛིན་པ་ལ་མཛད་རྗེས་མི་དམན་པ་བཞག
རྒྱ་ནག་ལ་བསྟན་པ་སྤེལ་བའི་ཞོར་དུ་བོད་ཀྱི་སློབ་མའང་མང་དུ་བསྐྱངས་ཏེ་དཔེར་ན་ནང་བསྟན་སློབ་གྲྭར་བཞུགས་དུས་བློ་གསལ་འཇུག་ངོགས་ཚར་དྲུག་དང་དག་ཡིག་མཁས་པ་དགའ་བསྐྱེད་སོགས། མདོ་སྨད་ཞིབ་འཇུག་ཁང་དུའང་བཞུགས་དུས་ཀྱང་ཕྱོགས་སོ་སོའི་དོན་གཉེར་ཅན་དག་ལ་བློ་གསལ་འཇུག་ངོགས་དྲུག་བཅས་བསྡོམས་པའི་ཚར་བཅུ་གཉིས་ཁྲིད། བླ་བྲང་དགོན་པའི་སློབ་གཉེར་བ་སྐོར་ཞིག་ལ་ལོ་ཙཱའི་སྐོར་གྱི་སློབ་ཁྲིད་གནང་། ཁོང་གི་མི་ཚེ་ནི་དཔལ་རི་བོ་དགེ་ལུགས་པའི་བསྟན་པའི་ཡིག་བསྒྱུར་གྱི་ཆེད་དུ་བཏང་ཞིང་། དགེ་བའི་བཤེས་གཉེན་དག་གིས་ཁོང་ལ་གཞུང་གང་ཞིག་རྒྱ་ཡིག་ཏུ་བསྒྱུར་དགོས་པ་བཀའ་གནང་མ་ཐག་ཏུ་ཁོང་གིས་དེ་མུར་སྙུ་གུ་ཐོགས་ནས་ཡིག་སྒྱུར་ལ་གཞོལ།
དེ་ལྟར་ཁོང་གིས་ནང་བསྟན་གྱི་ཡིག་བསྒྱུར་གྱིས་སངས་རྒྱས་ཀྱི་བསྟན་པ་རྒྱ་ནག་ཏུ་སྤེལ་བའི་མཛད་པ་་སུས་མཐོང་ནའང་ཧ་མི་ལས་ག་མེད་དེ། སྙིགས་མའི་བསྟན་པའི་བདག་པོ་ལ་མོ་ཡོངས་འཛིན་མཆོག་གི་ཞལ་སྔ་ནས་ཁོང་ལ། བསྟན་པ་འཛིན་ན་ཁྱོད་ཀྱིས་འདི་ལྟར་བསྟན་པ་འཛིན་དགོས་ཞེས་བསྔགས་པ་བརྗོད་ཅིང་། རྗེ་འཇམ་དབྱངས་རྒྱ་མཚོ་ཚང་གིས་ཆེད་དུ་ཁོང་ལ་སྤྱོད་འཇུག་ཆེན་མོ་བསྒྱུར་དུ་བཅུག་ཅིང་། རྗེས་སུ་ཁོང་ལ་ཁྱོད་ཀྱིས་བསྒྱུར་བ་འདིས་སྐྱེས་བུ་མང་བོ་ལ་ཕན་པ་ཐོགས་སོང་ཞེས་བསྔགས་པ་བརྗོད། ཁྱོད་ཀྱིས་རྒྱུན་དུ་རྒྱ་མི་རྣམས་ལ་དཔེ་ཁྲིད་བྱོས་གསུངས། རྗེ་འཇིགས་མེད་དཔལ་ལྡན་རྒྱ་མཚོ་ཚང་གིས་གཞན་གྱིས་ཅི་བཤད་ན་ཆོག ཁྱོད་ཀྱིས་རྒྱ་ནག་པ་རྣམས་ལ་དཔེ་ཁྲིད་བྱོས། རྒྱ་མི་རྣམས་ལ་ལམ་རིམ་གྱི་སྐྱེས་བུ་ཆུང་འབྲིང་རྣམས་དཔེ་ཁྲིད་བྱ་རྒྱུ་གལ་ཆེ། དེང་སང་རྒྱ་རྣམས་སྒོམ་ལོག་པར་སོང་ཡོད་པས་ངེས་པར་ལམ་རིམ་ཆེན་མོ་ལས་ཞི་གནས་ངེས་པར་རྒྱ་ཡིག་ལ་བསྒྱུར་དགོས། ཞེས་ཁ་བཏགས་བཅས་གནང་། ཧྭར་བ་འཇམ་དབྱངས་བློ་གྲོས་ཀྱིས་ཁོང་ལ་ཆེད་དུ་དངུལ་ཆུའི་གསུང་འབུམ་དང་ནང་བསྟན་ཚིག་མཛོད་ཆེན་མོ་སོགས་གནང་ནས་གཟེངས་བསྟོད་གནང་། དེ་བཞིན་རྗེ་དགེ་འདུན་རྒྱ་མཚོ་ཚང་། རྗེ་བློ་བཟང་རྒྱ་མཚོ། བོད་ཀྱི་མཁས་པ་ཆེན་མོ་ཨ་ལག་ཤ་མཁན་པོ་སོགས་ཀྱིས་ཁོང་གི་མཛད་རྗེས་ལ་བསྔགས་པར་ཡང་ཡང་བརྗོད།
ཁོང་གིས་རྩོམ་ཡིག་གང་ཞིག་ལྗགས་རྩོམ་གནང་ནའང་བརྗོད་བྱ་གནད་འདུས་ཤིང་ཞིབ་ཆ་ཐོན་པ། ཁ་གསལ་ཞིང་གོ་སླ་བ།བརྗོད་བདེ་ཞིང་ཉན་སྤྲོ་བར་མ་ཟད།གསལ་བྱེད་ཀྱི་དཔེ་དང་། རྒྱབ་རྟེན་གྱི་ལུང་། སྒྲུབ་བྱེད་ཀྱི་རིགས་པ། ཤེས་བྱེད་ཀྱི་ཁུངས་དང་ལྡན་པ་སོགས་ཁྱད་ཆོས་མངོན་པར་གསལ། ཁོང་གིས་དུས་ཚོད་སྐར་མ་གང་ཙམ་ཡང་ཆུད་ཟོས་སུ་མི་གཏོང་བར་ནང་བསྟན་ཡིག་བསྒྱུར་ལ་བརྩོན་པ་མ་ཟད། དེ་ལས་གཞན་པའི་དུས་ཚོད་དག་གཞན་ལ་ལོ་ཙཱ་དང་ནང་བསྟན་གྱི་སློབ་ཁྲིད་ལ་གཞོལ་བར་མཛད།
ཁོང་གིས་སྔ་གཞུག་ཏུ་པེ་ཅིན་དང་ལན་ཀྲོའུ། ནང་སོག ཞིན་ཅང་། ཧྲང་ཧེ། ཧྲིན་ཀྲིན། ཀོང་ཏུང་། ཧྥུ་ཅན། ལེའོ་ཉིན། ཉིན་ཞ། ཧི་ནན། ཧི་པེ། བིན་ཀྲིག ཀྲེ་ཅང་། ནན་ཅིན། ཁྲིན་ཏུའུ་སོགས་སུ་ཕེབས་ནས་སློབ་གྲྭ་ཆེན་མོ་ཁག་ལ་རྒྱ་བོད་སྐད་རིས་མེད་ཀྱི་ཐོག་ནས་སློབ་ཁྲིད་གནང་ནས་སློབ་མ་བགྲང་ལས་འདས་པ་བསྐྱངས། འདོད་ཆུང་ཆོག་ཤེས་དང་འགྲོགས་བདེ་གཤིས་བདེ་བཅས་ཆོས་འདུལ་བའི་ཉམས་ལེན་ལ་བརྩོན་པར་མཛད་པ་ལས་རང་བསྟོད་དང་འུར་སྒྲོག་གི་ལས་ལའང་འཇུག་པར་གཏན་ནས་མི་སྤྲོ། དཔེར་ན་ཁོང་གི་འགྱུར་དག་ཏུའང་། ལོ་ཆུང་དཔའ་རིས་པ་བློ་བཟང་རྒྱ་མཚོ་ཞེས་ཁེངས་སྐྱུང་གནང་བཞིན་ཡོད། ལྷག་པར་ཁོང་གིས་སློབ་མའི་དབུལ་ཕྱུག་ལ་མི་བལྟ་བར་སློབ་མའི་ཤེས་རྒྱུད་ལ་ཕན་འདོགས་པ་གཙོ་བོར་མཛད་པའི་རྣམ་ཐར་ནི་མཆོག་དམན་ཀུན་གྱིས་ངེས་པར་རྗེས་སུ་ཡི་རང་མཛད་དགོས་པ་ཞིག་གོ།
ད་ལྟ་ཁོང་གིས་བོད་ཀྱི་ཆོ་ག་དག་རྒྱ་ཡིག་ཏུ་སྒྱུར་གྱིན་རྒྱའི་བསྟན་བཅོས་དག་ལ་ཆེས་ཕུལ་དུ་བྱུང་བ་དག་བོད་ཡིག་ཏུ་སྒྱུར་ཅིང་། རྒྱ་བོད་ཀྱི་སྐལ་ལྡན་དག་ལ་དམ་པའི་ཆོས་དང་བོད་ཀྱི་རིག་གནས་ཀྱི་སྐྱོང་བཞིན་བཞུགས་སོ།།
མདོར་ན་ཁོང་ནི་ཤེས་རྒྱུད་ཞི་ཞིང་དུལ་བའི་མཁས་པ་ཞིག་ཡིན་པ་མ་ཟད། ཡིག་རིགས་དུ་མར་དབང་དུ་འབྱོར་བའི་ལོ་ཙཱ་བ་ཆེན་པོ་ཞིག་ཀྱང་ཡིན། ཁོང་ནི་བསྟན་པ་དང་འགྲོ་བའི་ཕན་བདེ་ཁུར་དུ་འཁྱེར་བའི་དམ་པ་ཞིག་ཡིན་པ་མ་ཟད། དཔལ་མཉམ་མེད་རི་བོ་དགེ་ལྡན་པའི་བསྟན་པ་མ་ཧཱ་ཙི་ནའི་ཡུལ་དུ་སྤེལ་བའི་སྐྱེས་བུ་ཞིག་ཀྱང་ཡིན་པ་དེ་རེད།
རྩོམ་སྒྲིག་པ། རིག་འཛིན་ཚེ་རིང་།


text:
མར་ཁེ་སི་རིང་ལུགས་ཀྱིས་ཀྲུང་གོ་འདི་ཉིད་ཡངས་ཤིང་རྒྱ་ཆེ་བའི་ལམ་བུར་བསྐྱོད་རྒྱུར་ཁྲིད་སྟོན་བྱེད་པ།
སྤེལ་དུས 2018-05-09
ཡོང་ཁུངས། མི་དམངས་ཉིན་རེའི་ཚགས་པར།
རྩོམ་པ་པོ། མི་དམངས་ཉིན་རེའི་ཚགས་པར་གྱི་དཔྱད་གཏམ་མཁན་གྱིས།
—— སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་ཚོགས་ཆེན་ཐོག་གནང་བའི་གསུང་བཤད་སྐོར་གྱི་གླེང་ཐེངས་གཉིས་པ།
“མར་ཁེ་སི་རིང་ལུགས་ཀྱིས་འཛམ་གླིང་ལ་འགྱུར་ལྡོག་གཏིང་ཟབ་བཏང་བ་མ་ཟད། ཀྲུང་གོར་ཡང་འགྱུར་ལྡོག་གཏིང་ཟབ་བཏང་ཡོད”“མར་ཁེ་སི་རིང་ལུགས་ཀྱིས་ཀྲུང་གོར་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་སྟོབས་ཆེན་རྒྱལ་ཁབ་བསྐྲུན་པའི་ཡངས་ཤིང་རྒྱ་ཆེ་བའི་ལམ་བུར་རྒྱལ་ཁའི་ངང་བསྐྱོད་རྒྱུར་ཁྲིད་སྟོན་བྱས་ཡོད”མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་ཚོགས་ཆེན་ཐོག སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་གོའི་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ཀྱི་ལོ་རྒྱུས་ནས་འགོ་བཙུགས་ཏེ། མར་ཁེ་སིའི་གཞི་རྩའི་ཆོས་ཉིད་དང་ཀྲུང་གོའི་དོན་དངོས་ཟུང་འབྲེལ་བྱས་ནས་བྱུང་བའི་མཆོང་སྐྱོད་རླབས་པོ་ཆེར་ཆ་ལག་ཚང་བའི་སྒོ་ནས་རྒྱས་བཤད་གནང་བ་དང་། ང་ཚོའི་ཏང་འཛུགས་སྐྱོང་དང་རྒྱལ་ཁབ་འཛུགས་སྐྱོང་གི་རྩ་བའི་མཛུབ་ཁྲིད་དགོངས་པ་ཡིན་པའི་མར་ཁེ་སི་རིང་ལུགས་ཀྱི་ཕུགས་ཀྱི་མཛུབ་ཁྲིད་ཀྱི་དོན་སྙིང་ཞིབ་པར་གླེང་གནང་ཡོད། སྤྱི་ཁྱབ་ཧྲུའུ་ཅིའི་གསུང་བཤད་གལ་ཆེན་གྱི་དགོངས་དོན་སློབ་སྦྱོང་བྱེད་པར་མར་ཁེ་སི་རིང་ལུགས་ལ་ལྷག་བསམ་ཟོལ་མེད་ཀྱི་དད་པ་བྱེད་མཁན་དང་སྲ་ཞིང་བརྟན་པའི་ལག་ལེན་པ་ཞིག་ཏུ་རང་རྟོགས་ངང་འགྱུར་བར་བྱས་ནས་མར་ཁེ་སི་རིང་ལུགས་མཐའ་འཁྱོངས་དང་འཕེལ་རྒྱས་གཏོང་ཆེད་འབད་འཐབ་ཧུར་ཐག་བྱེད་དགོས།
ཉལ་ཐའི་དམག་འཁྲུག་མཇུག་འགྲིལ་རྗེས་ནུབ་ཕྱོགས་བཙན་དབང་རྒྱལ་ཁབ་ཀྱིས་གྲུ་གཟིངས་དང་མེ་སྒྱོགས་ལ་བརྟེན་ཏེ་གཏུམ་དྲག་ཆེན་པོའི་སྒོ་ནས་ཀྲུང་གོའི་རྒྱལ་སྒོ་ཕྱེ་ཞིང་། དུས་དེ་ནས་བཟུང་ལོ་ངོ་སྟོང་གི་ལོ་རྒྱུས་ཀྱི་ཤུལ་ལམ་རིང་མོའི་ཁྲོད་དུ་འོད་སྟོང་འཕྲོ་བའི་ཤེས་དཔལ་གཏོད་མཁན་ཀྲུང་ཧྭ་མི་རིགས་འདི་ཉིད་ནང་རྩོད་ཕྱི་འཁྲུག་གི་ཡ་ང་བའི་གནས་སུ་གྱར་ཡོད། མི་རིགས་རང་བཙན་དང་། མི་དམངས་བཅིངས་འགྲོལ། རྒྱལ་ཁབ་འབྱོར་ཕྱུག མི་དམངས་བདེ་སྐྱིད་བཅས་ཡོང་བ་བྱ་རྒྱུ་དེ་ནི་ཀྲུང་གོའི་མི་དམངས་ཀྱི་ལོ་རྒྱུས་ཀྱི་ལས་འགན་ཞིག་ཏུ་གྱུར་ཡོད། ཞིང་པའི་དམག་འཁྲུག་རྙིང་པ་མཇུག་འགྲིལ་མཚམས་སུ་སླེབས་པ་དང་། བཀས་བཀོད་རྒྱུད་འཛིན་གྱི་རྩ་བར་གཡོ་འགུལ་གཏོང་མི་ཐུབ་པའི་རང་སྟོབས་ལས་འགུལ་དང་ལེགས་བཅོས་རིང་ལུགས་ཀྱི་སྣ་ཁུག་ཡང་ཡང་རྡབ་པ། ཇུས་གཞི་གཞན་དག་སྣ་ཚོགས་བེད་མེད་དུ་གྱུར་བ་ལ་སོགས། དེས་ན་ཟླ་བ་བཅུ་པའི་གསར་བརྗེའི་མེ་སྒྱོགས་དང་པོའི་སྒྲ་གྲགས་རྗེས། ཀྲུང་གོར་མར་ཁེ་སི་ལེ་ཉིང་རིང་ལུགས་དར་འགོ་ཚུགས་པ་དང་རྒྱལ་ཁབ་སྐྱོབ་གནས་གང་ཐུབ་བྱེད་པའི་ཀྲུང་གོའི་མི་དམངས་ལ་མདུན་སྐྱོད་ཁ་ཕྱོགས་གསལ་སྟོན་ཐུབ་པ་དང་གདམ་ག་གསར་རྐྱང་ཞིག་མཁོ་འདོན་ཐུབ་ཡོད། ལོ་རྒྱུས་ཀྱི་རླབས་རྒྱུན་དྲག་པོ་དེའི་ཁྲོད་དུ། མར་ཁེ་སི་རིང་ལུགས་ཀྱིས་མཛུབ་ཁྲིད་བྱ་ཡུལ་དང་། མི་རིགས་བསྐྱར་དར་གྱི་ལོ་རྒྱུས་ཀྱི་འགན་འཁྲི་ལྕི་མོ་འཁུར་མཁན། ཀྲུང་གོའི་མི་དམངས་ཀྱི་སྣེ་ཁྲིད་དེ་མི་ཡུལ་གྱི་བྱས་རྗེས་ངོ་མཚར་ཅན་གཏོད་མཁན་བཅས་ཀྱི་མར་ཁེ་སི་རིང་ལུགས་ཀྱི་སྲིད་ཏང་སྟེ། ཀྲུང་གོ་གུང་ཁྲན་ཏང་དབུ་བརྙེས་པ་རེད། གནམ་ས་འགུལ་བའི་དོན་ཆེན་དེ་ལས་ཉེ་རབས་རྗེས་ཀྱི་ཀྲུང་ཧྭ་མི་རིགས་འཕེལ་རྒྱས་ཀྱི་ཁ་ཕྱོགས་དང་འཕེལ་རིམ་ལ་འགྱུར་ལྡོག་གཏིང་ཟབ་བྱུང་བ་དང་། ཀྲུང་གོ་མི་དམངས་དང་ཀྲུང་ཧྭ་མི་རིགས་ཀྱི་མདུན་ལམ་དང་ལས་དབང་ལ་འགྱུར་ལྡོག་གཏིང་ཟབ་བྱུང་བ། འཛམ་གླིང་འཕེལ་རྒྱས་ཀྱི་དུས་བབ་དང་རྣམ་པར་འགྱུར་ལྡོག་གཏིང་ཟབ་བྱུང་ཡོད།
གསར་བརྗེ་དང་འཛུགས་སྐྲུན་སྐབས་སུ། ཀྲུང་ཧྭ་མི་རིགས་འདི་ཉིད་ལ་ཨེ་ཤེ་ཡ་ཤར་མའི་ནད་རོ་ཅན་ནས་རིམ་བཞིན་ཡར་ལངས་བྱུང་བའི་བར་གྱི་མཆོང་སྐྱོད་རླབས་པོ་ཆེ་བྱུང་བ་ལས་སྤྱི་ཚོགས་རིང་ལུགས་ཁོ་ནས་མ་གཏོགས་ཀྲུང་གོ་སྐྱོབ་མི་ཐུབ་པ་ར་འཕྲོད་བྱུང་བ་དང་། སྒྱུར་བཅོས་སྒོ་དབྱེ་བྱས་ཚུན། ཀྲུང་ཧྭ་མི་རིགས་ཡར་ལངས་བྱུང་བ་ནས་རིམ་བཞིན་ཕྱུག་པོར་འགྱུར་བའི་བར་གྱི་མཆོང་སྐྱོད་རླབས་པོ་ཆེ་བྱུང་བ་ལས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཁོ་ནས་མ་གཏོགས་ཀྲུང་གོ་འཕེལ་རྒྱས་གཏོང་མི་ཐུབ་པ་ར་འཕྲོད་བྱུང་བ་དང་། དུས་རབས་གསར་པར་ཀྲུང་གོ་གུང་ཁྲན་ཏང་མིས་མི་དམངས་ལ་མཐུན་སྒྲིལ་དང་སྣེ་ཁྲིད་ཀྱིས་ཏང་དང་རྒྱལ་ཁབ་ཀྱི་བྱ་གཞག་ལ་སྐུལ་འདེད་བཏང་བར་ཕྱོགས་ཡོངས་དང་གསར་གཏོད་རང་བཞིན་གྱི་ལོ་རྒྱུས་ཀྱི་གྲུབ་འབྲས་ཐོབ་ནས་གཏིང་ཟབ་ལ་རྩ་བའི་རང་བཞིན་གྱི་ལོ་རྒྱུས་ཀྱི་འཕོ་འགྱུར་བྱུང་སྟེ། ཀྲུང་ཧྭ་མི་རིགས་འདི་ཉིད་ཕྱུག་པོ་ཆགས་པ་ནས་སྟོབས་ཆེར་འགྱུར་བའི་བར་གྱི་མཆོང་སྐྱོད་རླབས་པོ་ཆེ་བྱུང་བ་ལས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་བཏང་ན་མ་གཏོགས་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་མི་ཐུབ་པ་ར་འཕྲོད་བྱུང་ཡོད། ཡར་ལངས་བྱུང་བ་ནས་ཕྱུག་པོར་འགྱུར་བའི་བར་དང་དེ་བཞིན་སྟོབས་ཆེར་འགྱུར་བའི་བར་མར་ཁེ་སི་རིང་ལུགས་ཀྱི་དགོངས་པའི་མཛུབ་ཁྲིད་འོག་དུས་རབས་ཉེར་གཅིག་པའི་ཀྲུང་གོར་ཚན་རིག་དང་མཐུན་པའི་སྤྱི་ཚོགས་རིང་ལུགས་ཀྱི་གསོན་ཤུགས་ཆེན་པོ་རྒྱས་ཏེ་འཛམ་གླིང་ཐོག་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་ཐུབ་པ་བྱུང་ཡོད།
ལག་ལེན་ལས་ར་འཕྲོད་བྱུང་དོན། མར་ཁེ་སི་རིང་ལུགས་ཀྱི་ལས་དབང་དེ་སྔ་ས་ནས་ཀྲུང་གོ་གུང་ཁྲན་ཏང་གི་ལས་དབང་དང་། ཀྲུང་གོ་མི་དམངས་ཀྱི་ལས་དབང་། ཀྲུང་ཧྭ་མི་རིགས་ཀྱི་ལས་དབང་བཅས་དང་དམ་པོར་སྦྲེལ་ཞིང་། དེའི་ཚན་རིག་གི་རང་བཞིན་དང་བདེན་དོན་གྱི་རང་བཞིན་ཀྲུང་གོར་ཞིབ་བསྡུར་གང་ལེགས་བྱུང་བ་དང་། དེའི་མི་དམངས་ཀྱི་རང་བཞིན་དང་ལག་ལེན་གྱི་རང་བཞིན་ཀྲུང་གོར་ལག་བསྟར་གང་ལེགས་བྱུང་བ། དེའི་སྒོ་འབྱེད་ཀྱི་རང་བཞིན་དང་དུས་རབས་ཀྱི་རང་བཞིན་ཀྲུང་གོར་གང་ལེགས་མངོན་ཡོད། མར་ཁེ་སི་རིང་ལུགས་ཀྱིས་ཀྲུང་གོའི་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ལ་བསམ་བློའི་མཚོན་ཆ་ཆེན་པོ་ཞིག་མཁོ་འདོན་བྱས་པ་ལས་ཤར་ཕྱོགས་ཀྱི་གནའ་བོའི་རྒྱལ་ཁབ་ཆེ་མོ་སྟེ། ཀྲུང་གོས་མིའི་རིགས་ཀྱི་ལོ་རྒྱུས་ཐོག་སྔར་བྱུང་མྱོང་མེད་པའི་འཕེལ་རྒྱས་ཀྱི་བྱས་རྗེས་ངོ་མཚར་ཅན་ཞིག་བཏོད་ཐུབ་པ་བྱུང་ཡོད། ལག་ལེན་ལས་ར་འཕྲོད་བྱུང་དོན། ལོ་རྒྱུས་དང་མི་དམངས་ཀྱིས་མར་ཁེ་སི་རིང་ལུགས་གདམ་ག་བྱས་པ་ནི་རྦད་དེ་ཡང་དག་པ་ཞིག་དང་། ཀྲུང་གོ་གུང་ཁྲན་ཏང་གིས་མར་ཁེ་སི་རིང་ལུགས་རང་ཉིད་ཀྱི་དར་ཆའི་ཐོག་བྲིས་པ་ནི་རྦད་དེ་ཡང་དག་པ་ཞིག མར་ཁེ་སི་རིང་ལུགས་ཀྱི་རྩ་བའི་རིགས་པ་དེ་ཀྲུང་གོའི་དོན་དངོས་དང་ཟུང་འབྲེལ་བྱ་རྒྱུ་མཐའ་འཁྱོངས་བྱས་པ་དང་མར་ཁེ་སི་རིང་ལུགས་ཀྲུང་གོ་ཅན་དང་དུས་རབས་ཅན་དུ་འགྱུར་རྒྱུར་སྐུལ་འདེད་ཟམ་མི་ཆད་པར་བཏང་བ་ནི་རྦད་དེ་ཡང་དག་པ་ཞིག་བཅས་རེད།
མར་ཁེ་སི་སྐུ་འཚོ་བཞུགས་སྐབས་ཀྱི་དུས་རབས་ནི་ཀྲུང་གོའི་ཉེ་རབས་ལོ་རྒྱུས་ཀྱི་དུས་འགོ་དང་ཏག་ཏག་འཁེལ་ཡོད། ནུབ་ཕྱོགས་བཙན་དབང་རྒྱལ་ཁབ་ཀྱིས་ཀྲུང་གོར་བཙན་འཛུལ་བྱེད་པའི་གནས་ཚུལ་ངོ་མ་དག་མར་ཁེ་སིས་འཛམ་གླིང་ལ་དམར་འདོན་བྱས་ནས་ཀྲུང་གོ་མི་དམངས་ལ་བདེན་པའི་རྒྱབ་ལངས་གནང་ཡོད། མར་ཁེ་སི་དང་ཨེན་ཁེ་སིས་མིའི་རིགས་ཀྱི་ཤེས་དཔལ་ཡར་ཐོན་ལ་ཀྲུང་ཧྭ་ཤེས་དཔལ་གྱིས་ལེགས་སྐྱེས་ཕུལ་བར་ཚད་མཐོའི་ཁས་ལེན་གནང་སྟེ་ཚན་རིག་དང་མཐུན་པའི་སྒོ་ནས“ཀྲུང་གོའི་སྤྱི་ཚོགས་རིང་ལུགས”ཞེས་པ་ཐོན་རྒྱུ་ཡིན་པའི་སྔོན་དཔག་གནང་ཡོད། ད་ཆ་མར་ཁེ་སི་ཐུགས་བློ་བདེ་པོ་གནང་ཆོག་པ་ནི། མར་ཁེ་སི་རིང་ལུགས་ཀྱིས་ཀྲུང་གོར་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ཆེན་བསྐྲུན་པའི་ཡངས་ཤིང་རྒྱ་ཆེ་བའི་ལམ་བུར་རྒྱལ་ཁའི་ངང་བསྐྱོད་རྒྱུར་ཁྲིད་སྟོན་གནང་བ་དེ་ཡིན། དུས་རབས་གསར་པའི་ཀྲུང་གོའི་དར་རྒྱས་དང་འཕེལ་རྒྱས་ཀྱིས་མར་ཁེ་སི་དང་ཨེན་ཁེ་སིས་བསམ་བཀོད་གནང་བའི་མིའི་རིགས་ཀྱི་སྤྱི་ཚོགས་ཀྱི་མདུན་ལམ་ཡག་པོ་དེ་ཀྲུང་གོའི་ས་གཞི་ཆེ་མོའི་ཐོག་རྒྱུན་ཆད་མེད་པར་གསོན་ཉམས་དོད་པོའི་སྒོ་ནས་མངོན་པར་བྱ་རྒྱུ་དེ་རེད།